
Introducere 


Miile de lucrări publicate ne confirmă că abilitatea de a interpreta texte 
fenomenologice poate fi învățată. Dar fenomenologia nu e interpretare de texte. 
E, mai curând, observare reflexivă, analiză şi descriere eidetică a fenomenelor, 
adică a proceselor mentale sau intentive şi a lucrurilor-așa-cum-sunt-ele- 
intenționate sau întâlnite în aceste procese. Și nu sunt chiar mii de lucrări care ar 
face aşa ceva, chiar dacă există descrieri metodologice în texte precum /deen 
(1913) al lui Edmund Husserl. Ne-am putea întreba de ce. 

Având nu doar exemplul Ideen, ci şi al Sein und Zeit (1927), L 'etre et le 
neant (1943), Phenomenologie de la perception (1945), Le Deuxieme Sexe 
(1949) etc., e de înţeles că, din modestie, lumea nu prea încearcă să producă cu 
adevărat fenomenologie în opere de asemenea proporții: nu suntem titani ai 
tradiției noastre. Dar există o alternativă: a încerca să scrii texte concise, de cca 
3.000 de cuvinte, într-un gen pe care eu îl numesc „analiză reflexivă”. Pentru a 
evita să fie confundate cu genurile „savante”, analizele de acest fel nu ar trebui 
să menționeze autorități decât rar sau chiar deloc, să conţină rareori referințe 
bibliografice, dacă în general trebuie să le conţină, să includă doar rareori note 
de subsol, citate etc. Dar trebuie să conţină clarificarea terminologiei cheie şi să 
se concentreze pe exemple alese atent. Mai presus de orice, o AR e despre 
lucrurile însele — unele dintre ele. 

Speranța mea e că studiul unor analize reflexive va motiva în student un 
anumit grad de observare reflexivă a lucrurilor însele la care se face referință, 
adică a unor fenomene şi, mai mult decât atât, chiar încercarea de a verifica 
descrierile; în cazul în care se descoperă că aceste analize sunt false, încercarea 
de a le corecta fenomenologic şi, dacă se descoperă că ele sunt incomplete, de a 
le extinde, iarăşi în mod fenomenologic. Cred că, prin asemenea încercări, o 
persoană care lucrează de una singură își poate perfecționa abilitățile de reflecţie 
(cred că toți adulții normali au deja unele abilităţi de a reflecta asupra propriei 
vieţi mentale şi asupra vieții mentale a altora), dar mai cred că această 
îmbunătățire poate fi obținută şi prin predare: studenţii studiază pe cont propriu 
o analiză reflexivă, apoi se întâlnesc cu un profesor ce procedează într-o 
manieră socratică. Alineatele din capitolele acestei cărțulii sunt numerotate, 
pentru a facilita discuţia în sala de curs. 

Și, pe măsură ce creşte nivelul de abilități şi de încredere, cineva poate 
încerca să-şi compună propriile analize reflexive, apoi să le arate unor colegi 
binevoitori. Modesta culegere pe care o aveţi în față e ceva de acest tip. Sunt 
autorul celor zece AR incluse aici şi încurajez copierea acestei culegeri pentru 
studenţi şi colegi interesaţi. Aceste AR au fost scrise, inițial, pentru diferite 
ocazii şi au mari suprapuneri de conținut, aşa că toate capitolele pot fi predate 


separat şi sper că asta nu va fi o distragere prea mare. Primele două capitole 
sunt mai extinse decât celelalte şi ar putea fi interesant să reveniţi să le studiaţi 
din nou după ce veţi lucra cu celelalte. 

Desigur, nu sunt eu singurul care chiar a încercat să facă fenomenologie. 
Deci, îmi rog cititorii să-mi trimită nu doar orice nouă AR pe care au scris-o, 
dar şi orice AR pe care au găsit-o în lucrările altora (nu doar la marile nume ale 
trecutului nostru), eventual în alte limbi decât engleza, fiindcă, de obicei, se 
predă în limbile locale, iar AR în limbile locale ar putea fi de folos. Am ambiția 
să public mai multe culegeri, mai ales scrise de alții. 

După cum, poate, cititorul ştie, am publicat deja două texte ce conțin AR, 
care ar putea fi utilizate şi ele (asteriscurile de mai jos desemnează publicațiile 
accesibile prin Amazon.com şi/sau pentru Kindle): 

Andlisis reflexivo. Una primera introduccion a la Fenomenologia |! 
Reflective Analysis. A First Introduction to Phenomenology, text bilingv, trad. 
în castelană Luis Român Rabanaque (Morela: Editorial Jitanjâfora, 2003, 543 
Pp.). Originalul englez publicat separat ca Reflective Analysis (Bucureşti: Zeta 
Books, 2006, 196 pp.; ediția a doua, 2011)*; Traduceri: /lecmep 2m6pu, 
Pehnekcuenbiuui ananu3. Ilepeonauanvnoe 8e0enue 6 penomenonoeuro, trad. 
Victor Moltchanov (Moscova: Triquadrata, 2005, 223 pp.); (EX DAR 
(Tokyo, 2007); Analiza refleksyjn, (Warsaw, 2006); 
EPEZONT : BI REZ IE AF (Taiwan, 2007; Peking University Press, 2007, al 
doilea tiraj 2008); Analiza Reflexivă (Cluj Napoca: Casa Cărţii de Ştiinţă, 2007); 
Analyse reflexive, trad. Mathieu Trichet (Bucureşti: Zeta Books, 2009)*; Analisi 
riflessiva. Una prima introduzione all 'investigazione fenomenologica, trad. 
Angelo Bottone (Roma: Edizioni Studium S.r.], 2011)%; Andlise reflexiva: Uma 
primeira introducăo na investigacă fenomenologica, trad. Antonieta Lopes, 
redactor ştiinţific Pedro Alves (Bucureşti: Zeta Books, 2011)*%; [traducerea în 
catalană în curs de apariţie; Refleksiv analyse; Fi forste innforing i 
fenomenologisk gransking. Trad. de Kâre S. Fuglseth (Trondheim: Tapir 
akademisk forlag, așteptată în 2012); traducerea în lituaniană în căutare de 
editor.] 

Environment, Technology, Justification. (Bucureşti: Zeta Books, 2008, 
173 pp.);* Ambient, Technologia, y Justificacion, trad. Luis Român Rabanaque 
(Bucureşti: Zeta Books, 2010), 210 pp. [cu speranța publicării în chineză şi 
japoneză]. 


Lester Embree 
Delray Beach, octombrie 2012 

Ce este analiza reflexivă? 


1. „Analiza reflexivă” este un alt nume pentru fenomenologie, o şcoală de 
gândire începută în 1900 de Edmund Husserl (1859-1938). Husserl dorea să 
elaboreze o metafizică sau o primă filosofie care să fie o ştiinţă riguroasă şi deci 
să merite să fie o „-ologie”, dar „analiză reflexivă” transmite mai bine, pentru 
început, ce este fenomenologia ca abordare ce poate fi adoptată de mai multe 
discipline. 


2. În prezent, când marea majoritate a așa-zisei fenomenologii constă, de 
fapt, în studiul savant al textelor, e necesară nu doar înțelegerea, ci şi 
îmbunătățirea abilităților în această abordare, pentru că acesta e modul în care 
pot fi evaluate afirmaţiile fenomenologice şi poate avansa cercetarea 
fenomenologică. 


3. In eseul de față, încerc să arăt, în parte, în ce constă această abordare 
generală. In timp ce majoritatea scrierilor de sau despre fenomenologie sunt 
adresate de filosofii profesionişti colegilor lor, şi ei profesioniști în filosofie, mă 


adresez aici şi profesioniştilor din alte discipline, ca şi studenților care nu şi-au 
ales încă o disciplină anume; nu mă aştept la cunoştinţe de filosofie. Posibil, 
această schiţă introductivă poate fi discutată în mod util în sălile de curs, iar 
faptul că numerotez alineatele ar putea fi de folos. Unele probleme abordate ar 
putea totuşi să le fie nefamiliare chiar şi profesorilor. 


4. Utilizez aici foarte puţină terminologie tehnică deja existentă. Însă voi 
introduce o serie de expresii tehnice pe măsură ce voi avansa, evidențiindu-le, 
de obicei, dar nu întotdeauna, prin așa-zisele „ghilimele de avertizare”. Aceste 
expresii tehnice provin, de regulă, din cuvinte obișnuite şi sunt clarificate prin 
exemple. Analizele reflexive bine făcute includ exemple bune. 


5. Pentru început, să presupunem că suntem într-o atitudine în care am 
putea descrie ceea ce este reprezentat în fotografia de mai sus drept colţul unei 
camere, cu un tablou pe perete, deasupra unui pat nestrâns. Pereţii, patul, 
lenjeria de pat, pernele şi tabloul sunt obiecte culturale care, evident, pot fi 
descrise mult mai detaliat. Dar, printr-o schimbare familiară de atitudine, putem 
recunoaşte că atitudinea pe care ne-am asumat-o din start este o atitudine directă 
sau, poate mai bine zis, una „non-reflexivă”, una în care trecem ca şi cum cu 
vederea multe lucruri, inclusiv (a) „modul de donaţie” prin care ceea ce este în 
ilustrația de mai sus este predominant văzut, vizual, şi nu atins, dar întâlnit 
totuşi ca tangibil, (b) că scena, care e o parte a unei situații mai largi, e văzută 
prin „apariții”, astfel încât, dacă ne-am apropia sau ne-am îndepărta, tabloul de 
pe perete ar apărea ca mai mare sau mai mic, dar s-ar crede că tabloul însuşi 
rămâne de aceeaşi mărime, (c) că tabloul are o anumită valoare estetică pozitivă 
şi că lenjeria de pat şifonată e cam urâtă şi (d) patul nestrâns solicită acțiune 
volițională pentru a fi strâns. 


6. Atitudinea în care putem observa și descrie astfel de „lucruri” (în 
semnificația în care orice este un lucru) anterior trecute cu vederea poate fi 
numită „reflexivă”. Şi recursul la această a doua atitudine face posibil să 
spunem, aşa cum am făcut-o eu, că patul, pereţii etc. sunt predominant văzuţi, 
că sunt văzuţi prin apariţii vizuale, că au diferite valori pentru noi şi că suntem 
dispuși să acționăm asupra a ceva în această situaţie. 


7. Dintr-o altă perspectivă a reflecției, privind la colţul camerei 
reprezentate, putem recunoaşte „corelații” în care se află componente precum 
(a) percepție vizuală, (b) valorizare şi (c) o posibilă voire în relaţie cu ceea ce 
tocmai a fost distins şi, mai mult decât atât, dintr-o a treia perspectivă, există 


atitudinile non-reflexivă şi reflexivă, printre alte lucruri, cum ar fi dispozițiile, 
pe care le putem, din nou, recunoaşte destul de uşor ca aparţinând ego-ului sau 
id-ului nostru. Apoi, în ceea ce ţine de perceperea vizuală: ea e diferită de 
perceperea auditivă care ar fi trăită dacă în perete s-ar arunca o minge ce ar 
ricoşa pe pat şi apoi pe podea; aceasta însă e doar o posibilitate, ca şi perceperea 
tactilă pe care am avea-o dacă ne-am mișca mâna în jos pe perete, nu ceva 
actualizat la moment. Mai mult ca atât, „experimentarea” actualizată în acest 
caz e una în care „lucrul-așa-cum-e-experimentat” în ea, ca şi experimentarea 
însăşi, apar în ceea ce s-ar numi cel mai bine „acum” („acum” e preferabil 
fiindcă, în acest caz, cuvântul „prezent” ar putea fi utilizat în continuare pentru a 
descrie altceva), iar lucrul şi experimentarea pot fi descrise cel mai bine ca 
„perceptuale”. 


8. Dacă e vorba de lucrurile reale, experimentarea perceptuală se află în 
contrast, pe de o parte, cu „amintirea” şi, pe de altă parte, cu „așteptarea” 
(„Lucrurile reale” sunt în timp, pe când „lucrurile ideale”, precum semnificaţiile 
cuvintelor, nu, însă în capitolul de faţă nu e nevoie să vorbim mai mult despre 
lucrurile ideale). În cazul experimentării în amintire, se poate observa că 
experimentarea decurge în acum, pe când ceea ce e experimentat în ea e în 
trecut; în schimb, în cazul experimentării în aşteptare, ceea ce e așteptat e, în 
mod normal, o posibilitate în viitor, pe când aşteptarea acestui lucru, cum, 
iarăşi, se poate observa, decurge în acum. 


9. În afară de aceste trei specii de experimentare a lucrurilor reale, pe care 
tocmai le-am diferențiat, s-a făcut aluzie la diferențele dintre valorizarea 
pozitivă şi negativă şi la diferența dintre percepțiile şi voirile inactuale şi cele 
actualizate, corelative cu diferite aspecte ale scenei din colțul camerei 
reprezentate mai sus. Valorizarea și voirea, ca şi credinţa, sunt specii ale 
„poziționării”, cum ar fi cel mai bine să i se zică. Mai general, experimentările 
şi poziționările sunt tipuri de componente ale ceea ce ar putea fi cel mai bine 
numit „întâlniri”. Unii ar fi tentaţi să utilizeze „experimentare” într-o 
semnificație largă pentru a acoperi toate aceste componente, dar utilizarea în 
acest mod a termenului „întâlnire” lasă „experimentare” liber să acopere în mod 
concret perceperea, amintirea şi aşteptarea, fiind pus în contrast cu credința, 
valorizarea şi voirea ca specii ale poziționării. 


10. Presupun că auditorii şi cititorii acestui eseu sunt capabili să 
descopere şi să observe dacă lucrurile descrise până acum sunt aşa cum le-am 
descris. Aceste descrieri se bazează pe ceea ce poate fi numit cel mai exact 

„observare reflexivă”, care include cele trei perspective ce au fost şi ele descrise 
şi, corelativ, întâlnirile, lucrurile-ca-întâlnite şi atitudinile întâlnirilor sunt 
verificabile reflexiv-observațional. O mică listă clasificatoare poate rezuma ceea 
ce am descoperit până acum (dacă cineva vrea, poate adăuga lucrurile-ca- 
întâlnite): 


ÎNTÂLNIRI 
I. Poziţionări 
A. Voiri 
B. Valorizări 
C. Credinţe 
II. Experimentări (ale realităților) 
A. Aşteptări 
B. Amintiri 
C. Perceperi 


11. Auditorul sau cititorul ar putea fi condus, prin următoarele trei 
întrebări, să privească mai departe, în el însuși, la ceea ce fost schiţat până 
acum: 


(1) În amintiri şi, respectiv, aşteptări, ar putea cineva să remarce doar 
lucrurile-ca-întâlnite-anterior şi lucrurile-ca-urmând-să-fie-întâlnite sau trebuie 
să remarce şi întâlnirile trecute și viitoare şi atitudinile de întâlnire, intern 
corelative cu ele? 


(2) E destul de uşor să recunoaștem că valorizările pot fi nu doar pozitive 
sau negative ci, uneori, și neutre; de exemplu, dacă tabloul nostru ar putea fi 
oarecum drăguţ, iar lenjeria de pat, şifonată, oarecum urâtă, peretele din colțul 
camerei ar putea să nu aibă pentru noi nici valoare pozitivă, nici valoare 
negativă. Dacă aşa stau lucrurile, există oare trei „modalităţi” (aşa ar putea ele 
să fie numite) analoge în cazul voirii şi credinței? 


(3) In gândirea tradițională, imaginaţia este considerată o facultate 
mentală de acelaşi nivel cu senzaţia, memoria, emoția, voinţa etc. Cred că e fals 
să se considere aşa. Ne putem oare închipui nu doar că vedem un al doilea 

tablou pe peretele din dreapta din ilustraţia noastră, ci şi că ne amintim că am 
mâncat ieri la prânz ceva ce nu ne putem aminti în mod serios că am mâncat, ne 
putem închipui că ne place cineva care nu ne place, ne putem închipui că facem 
ceva de tipul mişcării mâinilor în aer deasupra capetelor noastre — lucruri pe 
care nu le facem la modul serios? Dacă e aşa, nu există oare o versiune „fictivă” 
a fiecărei specii de poziționare şi experimentare „serioasă” pe care le-am 
diferențiat mai sus, şi, respectiv, imaginaţia nu e la același nivel cu celelalte 
facultăți? 


12. Până acum, am văzut că analiza reflexivă se poate concentra asupra 
întâlnirilor, lucrurilor-ca-întâlnite şi atitudinilor de întâlnire. Acum, putem lărgi 
domeniul observării noastre reflexive. Observând încă în mod reflexiv 
perceperea noastră predominant vizuală a colţului camerei, putem produce o 
serie de întâlniri uşor diferite, care variază în funcție de ceea la ce se atrage 
atenţia în ele sau, mai bine zis, de ceea asupra a ce ne focusăm. Astfel, ne putem 
focusa asupra tabloului, asupra modului în care cei doi pereţi formează un colţ, 
asupra bordurii cu bare a patului, asupra unei perne, asupra celei de-a doua, 
asupra grămezii de cearșafuri şi pături şi, în cele din urmă, asupra saltelei. Deci 
șapte focusări. În ciuda asemănării lor, cel mai șocant este că ele formează o 
secvenţă temporală în ceea ce pare să fie numit cel mai bine „viață mentală”. 
Fiecare dintre ele are o durată scurtă şi este urmată de o alta, cu care se întâmplă 
la fel. 


13. Uneori aceste perceperi cu focalizări diferite sunt numite „procese 
mentale”, o expresie destul de neutră ce poate fi apoi completată după plac, dar 
eu prefer să le numesc „întâlniri” fiindcă această expresie trezeşte imediat 
întrebări privitoare la ce este întâlnit şi cum. Cele şapte întâlniri diferite focal pe 
care le-am menţionat sunt întâlniri ale unor lucruri de dincolo de fluxul vieții 
mentale în care ele apar succesiv sau, mai bine, „extern transcendente” acestui 
flux. E ceva la fel de interesant pe cât e de evident. E interesant și felul în care 
aceste întâlniri se întâlnesc una pe alta în interiorul vieții mentale sau, mai bine, 
„Imanent în” viaţa mentală. Dacă o întâlnire întâlneşte imanent o altă întâlnire 
din viitorul ei, se poate spune că e „protentivă față de aceasta” şi dacă întâlneşte 
imanent o altă întâlnire din trecutul ei se poate spune că e „retrotentivă faţă de 
aceasta”. 


14. „Protentivitatea” şi „retrotentivitatea” sunt specii ale unei proprietăți 
remarcabile pe care Husserl a numit-o, urmându-l pe Franz Brentano, profesorul 
său, „Intentionălitat” şi pe care eu prefer s-o numesc, urmându-l pe Dorion 

Cairns, profesorul meu (şi discipol de-al lui Husserl), „intentivitate” 
[intentiveness]!. Poate primul lucru pe care îl descoperim e felul în care 
întâlnirile ce apar în acum sunt intentive faţă de lucrurile transcendente în raport 
cu viaţa mentală, cum ar fi pernele de pe pat. Nimic altceva nu seamănă cu asta. 
Putem descoperi mai uşor la ce se referă acest cuvânt dacă luăm în considerație 
felul în care am putea spune, într-o primă aproximație, că întâlnirile „indică în 
mod semnificativ” lucrurile întâlnite în ele. 


15. O obiecţie la adresa unei greşeli l-ar putea ajuta pe auditorul sau 
cititorul acestui eseu să se focuseze pe intentivitate. Mulţi gânditori au afirmat, 
de-a lungul secolelor, că există așa-zise „imagini în memorie”: atunci când 
cineva îşi aminteşte o scenă din tinereţea sa, există, în acum, alături de amintire, 
o imagine, iar această imagine stă pentru sau reprezintă scena trecută. Dar, dacă 
reflectăm, nu găsim asemenea imagini şi ne putem mira de ce unii cred în 
asemenea lucruri. Ceea ce găsim în mod reflexiv e amintirea ce apare în acum, 
scena-ca-amintită în trecut şi faptul că amintirea este intentivă faţă de 
evenimentele din trecut, fără ca între ele să existe altceva. Uneori poate fi util să 
ne referim la întâlnirea intentivă prin termenul „noeză” (adjectivul e „noetic”) şi 
la lucrul-ca-întâlnit prin termenul „noemă” (adjectivul e „noematic”), aşa cum 
făcea Husserl. Atunci există reflecţie noetică, reflecţie noematică şi amintire 
directă. Mai rea decât teoria amintirii ca imagini-în-memorie e acea teorie 
asupra percepţiei conform căreia am avea cumva nişte reprezentări între 
percepere şi lucrul „real” perceput, care, din câte se spune, e o chestiune de 
fotoni incolori. (Poate fotonii există şi sunt cauze, dar nu obiecte ale vederii). 


16. Acum voi încerca să descriu cum o diagramă ar putea ajuta la sortarea 
lucrurilor pe care tocmai le-am analizat, dar îi voi lăsa pe auditorii sau cititorii 
acestui eseu să construiască diagrama ei înşişi. În primul rând, am putea 
reprezenta întâlnirile ca nişte liniuţe verticale, cu săgeți orientate în sus, spre 
lucrurile transcendente față de fluxul vieții mentale, şi cu săgeți la dreapta şi la 
stânga pentru a reprezenta retrotentivitatea şi protentivitatea (atitudinea ar putea 
fi indicată în spatele săgeții verticale, dar nu avem nevoie acum de asta): 


ză 


! Pentru o analiză reflexivă care merge mai departe decât eseul de faţă şi descrie câteva tipuri de sinteze 
intentive, vezi Dorion Cairns: “The Theory of Intentionality in Husserl,” Journal of the British Society for 
Phenomenology, 32 (1999): 116-124. 

17. În al doilea rând, am putea desena linii orizontale ce se reprezinte 
malurile fluxului vieţii mentale, ca să le zic aşa, şi să includem, una după alta, 
cele șapte întâlniri ale noastre, în interiorul fluxului şi intentive una faţă de alta, 
ca și față de lucrurile transcendente precum grămada de lenjerie din fotografia 
noastră. 


18. Și, în al treilea rând, am putea considera că fluxul nostru curge 
dinspre viitor, de la dreapta, direct prin acum, înspre trecut, la stânga. (În mod 
„natural” luăm acest flux temporal al vieţii mentale ca parte a spaţio- 
temporalității naturii experimentate, dar aceasta e o credinţă ce poate fi pusă sub 
semnul întrebării.) 


19. Cu această abordare şi conceptele introduse acum, auditorul sau 
cititorul acestui eseu poate să-şi dea seama că e posibil să desfăşurăm 
investigații în maniera de modă veche pe care, în 1890, William James o numea 
„introspectivă”. De fapt, pornind de aici se pot face multe lucruri, dar putem 
începe cu cerința privind o psihologie introspectivă sau, mai bine, 
fenomenologică. 


20. În cea mai mare parte a expunerii de mai sus, dar nu peste tot, a fost 
utilizată persoana întâi plural („noi” şi „a noastră”). Nu a fost pur şi simplu o 
alegere stilistică. Scena patului, peretelui, tabloului etc. este, pentru noi, originar 
obiectivă sau, deoarece cuvântul „obiectiv” are prea multe conotații, putem 
spune mai curând că e „publică”. Cu alte cuvinte, e văzută sau cel puțin vizibilă 
pentru mai mult de o singură persoană. lată, deci, fascinanta problemă a 
modului în care persoanele ce întâlnesc sau sunt capabile să întâlnească scena se 
şi experimentează una pe alta, formând, astfel, o „intersubiectivitate” sau, mai 
puţin tehnic vorbind, un grup care împărtășește întâlnirea. Astfel, „noi” întâlnim 
colțul camerei. Până în momentul în care aş descoperi că prietena mea care se 
uită împreună cu mine la colţul camerei mele apreciază lenjeria de pat şi tabloul 
altfel decât o fac eu, presupun că ea le apreciază în același mod ca şi mine; 
acelaşi lucru e valabil şi în cazul ei. Şi, chiar dacă aflu că avem preferinţe opuse, 
ele sunt totuşi intentive față de aceleași lucruri fundamentale, dar cu valori 
opuse. Prietena mea e transcendentă faţă de fluxul vieții mele mentale, dar chiar 

şi aşa avem o viață mentală comună sau împărtăşită, în interiorul căreia există o 
specie a experienţei unuia de către celălalt, care poate fi observată reflexiv. 


21. Dar dacă recunoaștem că, originar, începem într-o atitudine în care 
împărtăşim lucruri publice, ne putem întreba şi dacă există o alternativă la 
această atitudine. Răspunsul e că această „atitudine intersubiectivă” poate fi 
„redusă” la o „atitudine egologică.” Atunci toate celelalte lucruri sunt privite 
doar în relaţie cu o singură persoană și, prin contrast, pot fi numite „private”. 
Prietena mea, se poate spune, devine pentru mine din „co-subiect” doar un alt 
obiect. Putem atunci să ne întrebăm nu doar cum îmi apare doar mie ceea ce e 
reprezentat în poza colţului camerei mele, ci şi, alternativ, cum îi apare doar 
prietenei mele sau doar oricărei alte persoane individuale. 


22. Consider că o asemenea reducţie egologică e necesară pentru 
cercetarea psihologică şi, prin urmare, cercetarea altor indivizi precum şi a 
propriului sine individual. Se creează deseori impresia că fenomenologii ar 
considera că analiza reflexivă e restrânsă la observare de sine în atitudinea 
egologică, dar asta e o greşeală. Alături de observarea individuală de sine există 
nu doar observarea altui individ, ci poate exista şi observarea grupurilor, şi 
grupurile, mai curând decât indivizii, studiați de psihologie, sunt fundamentale 
pentru ştiinţele sociale şi istorice. Poate că nu e nevoie de mai mult decât acest 
comentariu pentru a sugera că putem începe de la ceea ce este analizat mai sus 
şi apoi să continuăm să facem filosofie sau teoria ştiinţei. Pentru ca rezultatele 
noastre științifice să fie obiective, trebuie să revenim cumva de la atitudinea 
egologică la cea intersubiectivă. 


23. Acestea fiind spuse, îi putem oferi auditorului sau cititorului, spre 
examinare, altă descriere scurtă. Văzând perna de pe pat, putem recunoaşte că, 
în perceperea noastră, o parte a pernei ne stă în față şi putem recunoaşte că ea 
este intenționată în componenta „prezentivă” a experimentării noastre, iar partea 
orientată în cealaltă direcție faţă de noi e „aprezentată”. Putem pur şi simplu să 
întoarcem perna, astfel încât faţa ei aprezentată să devină prezentată, iar faţa 
anterior prezentată să devină aprezentată. Pe această bază şi fără a intra în 
detalii privind întrebarea cum este el stabilit în mod originar, putem spune că 
corpul altei persoane, inclusiv poziția, gesturile, produsele etc. „aprezintă” viața 
sa mentală, chiar dacă în acest caz pentru noi nu există niciun punct din care 
aprezentatul poate deveni prezentat aşa cum e mereu prezentat pentru ea. 

24. Mai trebuie spus ceva despre ilustrația utilizată aici. Pentru mine, în 
scrierea acestui eseu, ea este percepută direct, aşa cum sunt şi întâlnirile care au 
fost descrise. Dar pentru auditorul sau cititorului acestui eseu este, desigur, o 
fotografie şi descrierile noastre sunt cuvinte şi am profitat de abilitățile noastre 
de a ne focusa, în asemenea cazuri, nu pe reprezentări, dar pe ceea ce este 
reprezentat. Însă, dacă e analizată reflexiv, se poate observa că „experimentarea 
reprezentaţională” are o structură stratificată, astfel încât substratul este intentiv 
față de reprezentare (cuvântul sau figurarea |depiction]) şi suprastratul este 
intentiv faţă de lucrul pe care îl reprezintă reprezentarea. Astfel, ea poate fi 
numită, în ansamblu, experimentare indirectă, chiar dacă această structură e 
trecută cu vederea. Această descriere, ca şi celelalte descrieri expuse aici, 
trebuie confirmată, corectată dacă e necesar, şi extinsă de auditor sau cititor prin 
propriile lui analize reflexive. 


25. Acum trebuie să spunem ceva şi despre atitudini, pornind de la cele 
prezentate la începutul acestui eseu. Atât atitudinea non-reflexivă, cât şi cea 
reflexivă, pot fi numite „contemplative” sau „observaționale” fiindcă, în ele, pur 
şi simplu ne uităm la lucruri şi exprimăm ceea ce vedem. Ca atare, ele sunt în 
contrast cu alte două tipuri de atitudini, care au şi ele specii. Tipul fundamental 
de atitudine este cea „practică” şi, ca atare, ea e preocupată de ceea ce se 
întâmplă, deseori încercând să influenţeze ceva, dar uneori doar încercând să 
lase ceva să se întâmple. Dacă în atitudinile contemplative predomină gândirea 
şi experimentarea, în cele practice predomină voliţia sau voirea. Într-un al 
treilea tip de atitudine predomină valorizarea şi ea poate fi numită atitudine de 
„delectare” sau recreare. Cum ar putea fi specificate aceste trei tipuri de 
atitudine e un alt exercițiu, la realizarea căruia auditorul sau cititorul ar putea 
dori să aplice analiza reflexivă. 


26. În cele din urmă, s-ar mai putea spune câte ceva despre vieţile 
mentale și lume. S-ar părea că ceea ce, în fenomenologie, se numește în mod 
tradițional „atitudine naturală” ar putea fi numit mai bine „atitudine lumească”, 
fiindcă, deşi natura, fără îndoială, e fundamentală, lumea include mai mult decât 
natura ȘI, pentru început, se profilează modul în care lumea e „socio-culturală”. 
Asta înseamnă că lumea conţine obiecte culturale precum patul din colţul 
camerei mele, care au valori şi utilizări, și că există şi animale non-umane şi 
umane. În atitudinea lumească credem că există un singur mare sistem de 
lucruri, ce se află, în mod fundamental, în relații spaţiale, temporale şi cauzale, 

şi că acest sistem include viețile mentale, care au cel puţin relații cauzale cu alte 
lucruri, cu corpurile noastre în mod imediat şi cu alte lucruri — mediat. 


27. Husserl şi cei mai apropiaţi adepţi ai lui nu admit că nu ar exista nicio 
alternativă la atitudinea lumească și, corelativ, neagă că totul e mereu doar ceva 
„în lume”. Ei susţin că, reflectând asupra vieţii mentale, ne putem suspenda sau 
neutraliza credința că statutul vieții mentale este de în-lume şi, atâta timp cât 
este menținută această „atitudine transcendentală” alternativă, viaţa mentală este 
non-lumească şi poate avea funcția de întemeiere, necesară pentru filosofia 
primă transcendentală. Ca şi multe alte lucruri, putem examina şi acest subiect 
prin analiză reflexivă, dar am spus la început că nu voi presupune nicio 
cunoaştere a filosofiei. Colegii din alte discipline, sper, vor vedea diferite 
aplicări non-filosofice ale abordării numite aici „analiză reflexivă”. 

II 


Reflecţia asupra Celorlalți 


1. Complexa problemă a Celuilalt sau — mai bine — a „Celorlalți” a fost 
mult timp tematizată de fenomenologie. Pe Alfred Schiitz, de exemplu, l-a 
preocupat în special modul în care Ceilalţi îşi interpretează propriile acțiuni, pe 
ei înșiși, unul pe altul, acțiunile altora, grupurile, produsele, situațiile altora. 
Spre deosebire de el, Edmund Husserl s-a oprit asupra modului în care Ceilalţi 
sunt constituiți originar de un sine printr-un transfer de sens şi o aprezentare în 
pasivitatea primară. Tema analizei de față poate fi situată între preocupările lui 
Husserl şi cele ale lui Schiitz. Vom asuma doar că întotdeauna deja îi întâlnim 
pe Ceilalţi şi putem lăsa deoparte, abstrăgându-ne, modul în care Ceilalți îşi 
interpretează propriile acţiuni, produse etc. Aici ne va preocupa, în schimb, dacă 
şi în ce privinţe Ceilalţi pot fi în general observați reflexiv. De ce ne punem 
această întrebare şi ce înseamnă ea ar trebui să devină mai clar pe măsură ce 
avansăm cu expunerea. 


2. În textul de faţă, prin cuvântul „Ceilalţi” avem în vedere nu doar 
indivizi separați, ci şi grupuri; mai mult, nu doar oameni, ci şi animalele non- 
umane. „Observarea” poate fi directă sau reflexivă. În observarea directă, eul 
nu-şi remarcă propriile întâlniri ale lucrurilor, lucrurile-ca-intâlnite sau pe el 
însuşi. Mai curând, cel care observă tematizează exclusiv lucruri. În unele 
tradiții ale filosofiei şi ştiinţei, e de la sine înţeles că observaţia e directă, şi asta 
poate face dificilă învăţarea reflecției. Pentru abordările altor tradiții, inclusiv 
cea a fenomenologiei, reflecția are un rol central. Însăşi tematizarea, analiza şi 

descrierea diferenţei dintre observarea directă sau „ce uită de sine”, pe de o 
parte, şi observarea reflexivă, pe de altă parte, solicită deja reflecţie. 


3. În istoria fenomenologiei, cea mai mare parte a reflecţiei constă în 
observare de sine, în care întâlnirile și lucrurile-ca-întâlnite aparțin aceluiaşi 
flux al vieţii mentale ca şi reflecția asupra lor. Dar acesta nu e singurul tip de 
reflecţie. Aici, preocuparea e „reflecția asupra Celorlalţi”, unde „reflecţie” nu 
semnifică automat că ceea asupra a ce se reflectează trebuie să aparțină aceluiaşi 
flux mental ca şi „reflectarea”. În schimb, ceea ce face în general ca observarea 
să fie „reflexivă” e tematizarea a ceea ce se numește tehnic „corelaţii noetico- 
noematice”. Prin intermediul auto-observării, poţi observa cum întâlneşti 
lucrurile tu însuţi şi, corelativ, cum sunt întâlnite lucrurile aşa-cum-sunt-ele- 
întâlnite-de-tine-însuţi. Prin contrast, reflecția asupra Celorlalți se concentrează 
asupra modului în care Ceilalți întâlnesc lucrurile și, corelativ, asupra lucrurilor 
ca-întâlnite-de-ei. Deci, există două specii de reflecţie. Ceilalţi observați 
reflexiv pot fi, ei înşişi, fie în atitudinea directă, de uitare de sine, sau auto- 
reflexivi, sau pot chiar să reflecteze asupra Celorlalți ei înşişi — inclusiv, de 
exemplu, cineva care observă ea însăşi în mod reflexiv felul în care este ea 
observată. Și acest lucru poate fi stabilit prin reflecția asupra Celorlalți. 


4. Din cauza a secole de reprezentaționalism în filosofia modernă, unii 
pot fi reticenţi chiar și în a recunoaşte posibilitatea reflecției asupra Celorlalți. 
Dar oricine a predat vreodată şi-a dat seama dacă studenţii sunt atenţi sau 
visează cu ochii deschişi, sunt atenţi la altceva din cameră (de exemplu, alt 
student) etc. Mai nuanţat, se poate observa că cei care sunt atenţi la ceea ce 
încerci să-i înveţi pot (a) să înţeleagă, (b) să nu înţeleagă, (c) să fie în tranziție 
de la a nu înţelege la a înţelege sau (d) să devină din ce în ce mai perplecşi! 


5. Înainte de a ne orienta spre ceea ce putem încerca să observăm reflexiv, 
în cel mai general mod, la Ceilalţi, trebuie să spunem ceva despre ceea ce lăsăm 
deoparte, abstractiv — anume propriile interpretări şi interpretările Celuilalt — ca 
şi despre observarea Celorlalţi, care nu e atinsă de această abstracţie. Cum poate 
fi caracterizată aceasta din urmă? Observarea Celuilalt presupune întâlnirea 
Celorlalţi, care are loc cel mai clar ori de câte ori sunt percepute sau amintite 
fiinţe vii (în special cele dotate cu organe de simţ şi mişcare). Atunci când 
asemenea lucruri sunt experimentate direct, adică prezentate, „în” ele sunt 
aprezentate psyche-uri, iar lucrurile experimentate imediat sunt aprehendate ca 
soma sau organisme care (într-o măsură mai mare sau mai mică) sunt sub 

stăpânirea acestor alte psyche-uri?. Aceste întâlniri primare ale Celorlalţi au mai 
multe aspecte, dar aici mai e nevoie să menționăm doar un lucru: această 
întâlnire primară se întâmplă automat. Cu alte cuvinte, ego-ul sau eul propriu nu 
este angajat în realizarea acestui proces de aprezentare şi, într-adevăr, nu poate 
să se angajeze în el. 


6. Prin contrast, observația numită aici reflecţie asupra Celorlalţi este un 
tip de întâlnire secundară. Originar, e o operaţie în care este angajat un eu, deşi 
poate deveni un tip de întâlnire habitual sau chiar, pentru unele grupuri (de 
exemplu, psihiatrii) tradiţional. Are aceeaşi structură prezentivă/aprezentivă ca 
şi întâlnirea primară; astfel, poți distinge soma şi psyche-ul Celuilalt şi, într-o 
anumită măsură, poţi chiar tematiza soma lui aşa cum i se prezintă lui, ceea ce 
uneori fac medicii. De regulă, totuşi, ceea pe ce te focusezi în observarea 
Celuilalt este celălalt psyche. În continuare, vom vorbi mai mult despre această 
formă de observare. În primul rând, trebuie abordată chestiunea interpretărilor 
de sine ale Celuilalt. 


7. A-1 înţelege pe Ceilalţi prin intermediul propriilor lor interpretări ale 
acțiunilor, sinelui, produselor lor este chiar o abordare pe care ne putem baza, 
una pe care mulți reprezentanţi ai disciplinelor culturale o şi utilizează regulat, 
în observarea participativă și în studiul discursurilor şi textelor. Dar ne putem 
întreba dacă Celălalt minte, se înşală sau e pur şi simplu inept în ceea ce ţine de 
auto-observare şi raportare despre sine. A fi o persoană politicoasă implică mici 
minciuni cu privire la diferite lucruri triviale, şi multe ocupaţii, cum ar fi 
vânzarea maşinilor la mâna a doua, impun abilități mai mari de a minți. Faptul 
că cineva poate să se înșele el însuși e o problemă prea complexă pentru a fi 
tratată aici. În cele din urmă, abilităţile de a te observa pe tine însuţi, propriile 
întâlniri şi propriile lucruri-ca-întâlnite variază considerabil (și chiar şi unii 
autoproclamaţi fenomenologi nu par să o facă bine!). 


8. Dar dacă am avea asemenea dubii referitoare la măsura în care putem 
avea încredere în relatările şi interpretările de sine exprimate în ele, cum putem 
soluţiona această problemă şi cum putem să afirmăm, aşa cum tocmai am făcut, 


2 Se poate remarca că expresia lui Husserl, Einfiihlung, transpusă literal ca „empatie”, e evitată aici. 
Asta pentru că s-a auzit că fenomenologii lunecă de la semnificația tehnică, esențialmente cognitivă, 
la semnificaţia obişnuită, predominant afectivă-valuaţională, conform căreia cineva empatizează, prin 
sentimente, cu sentimentele Celuilalt. 

că înțelegerea Celorlalți prin intermediul propriilor lor interpretări de sine e, de 
fapt, ceva în care putem avea încredere? Unul dintre temeiurile pentru această 
încredere este, desigur, coerenţa internă a relatărilor cu privire la sine. Alta este 
conformitatea interpretărilor de sine cu simțul comun. Totuşi, modalitatea 
fundamentală e acordul acestor relatări cu ceea ce putem observa non- 
interpretativ prin reflecția asupra Celorlalţi, de exemplu, cineva care spune că 
nu e înfuriat e observabil înfuriat sau nu? Acesta e un temei decisiv pentru a 
recunoaște minciuna, înşelarea etc. (ca şi sinceritatea — cu sine şi cu alții — și 
orice abilităţi bine dezvoltate de interpretare de sine). 


9. Aici mai e relevantă o altă considerație. Relatările Celorlalţi cu privire 
la sine sunt exprimate într-o limbă sau alta. Cei care pot citi în mai multe limbi 
ştiu deja că limbile nu sunt perfect izomorfe. Putem crede că principalele 
chestiuni cu privire la întâlniri şi lucruri-ca-întâlnite pot fi totuşi exprimate în 
vernacularele obişnuite. Totuşi, putem fi induşi în eroare de limbajul obișnuit şi 
e deseori dezirabil să elaborăm terminologie tehnică pentru a fi capabili să 
exprimăm descrieri pe care colegii noştri fenomenologi ar putea încerca să le 
verifice. 


10. Un set de termeni nuanţaţi în primul rând prin observarea de sine pot 
fi utilizaţi acum pentru a ghida reflecția asupra Celorlalţi, făcând abstracţie de 
interpretările simțului comun. În primul rând, e nevoie de un concept şi o 
expresie generală privind ceea de ce este preocupată tematic observarea 
reflexivă. Cuvântul lui Husserl este Erlebnis, tradus deseori în franceză ca vecu 
şi în castiliană ca vivencia. În limba engleză, cei din tradiţia analitică par să 
prefere „mental act” (act mental), o expresie problematică pentru 
fenomenologie fiindcă majoritatea acestor procese sunt pasive sau automate, iar 
în tradiția fenomenologică unii utilizează „experience” (experienţă), în timp ce 
alții — „lived experience” (experienţă trăită), ceea ce ne face să ne întrebăm ce ar 
putea însemna o experiență non-trăită. Dorion Cairns a utilizat inițial pentru a 
traduce Erlebnis termenul „awareness” (conștientizare), apoi „subjective 
process” (proces subiectiv) — ceea ce considera a fi cea mai mare greşeală a lui — 
şi, în cele din urmă, a preferat „mental process” (proces mental) pentru 
traducerile pe care le făcea și „intentive process” (proces intentiv) pentru 
propriile lui cercetări. 


11. Totuşi, expresia generală utilizată aici e „întâlnire” [encountering]. Ea 
are conotaţia de proces şi sugerează că ceva este întâlnit. In plus, expresia poate 
fi uşor modificată şi nuanțată — întâlnire cognitivă, întâlnire valorizantă sau 

întâlnire volițională, ceea ce e de dorit dacă vrem să evităm intelectualismul 
(„intelectualismul” având aici conotaţia de focusare habituală pe experimentare, 
gândire şi credință, trecând oarecum cu vederea valorizarea şi voirea). 
„Întâlnirea” exprimă un concept general şi poate fi nuanţată pentru concepte şi 
expresii mai exacte. Cu toate acestea, e important să ţinem minte că doar 
întâlnirile sunt concrete, în timp ce cuvinte precum „amintire”, „voire” etc. se 
referă la componente abstracte din cadrul lor. 


12. E important şi să ținem minte că fiecare întâlnire include în mod 
necesar toate componentele de bază. Astfel, a numi o întâlnire, de exemplu, 
percepere accentuează tipul ei de experimentare (adică a lucrurilor din acum şi a 
lucrurilor experimentate direct, mai curând decât indirect) și scoate accentul de 
pe credință, valorizare și voire, incluse şi ele în întâlnire. Lucrurile reale ca- 
întâlnite sunt întotdeauna sau percepute, amintite, așteptate sau reprezentate şi — 
cel puţin în unele moduri — sunt și crezute, valorizate şi voite. E eronat să crezi, 
că de exemplu, lucrurile-ca-percepute şi perceperile corelative cu ele sunt 
componente noematice şi noetice concrete, mai curând decât abstracte, ale 
întâlnirilor: aici ne confruntăm cu o reificare. 


13. Cea mai generală divizare a componentelor din cadrul întâlnirilor e 
cea dintre „poziționalitate”, pe de o parte, şi ceea ce poate fi numit 
„experimentare”, pe de altă parte. De fapt, alt avantaj al utilizării cuvântului 
„întâlnire” ca termen general e faptul că lasă „experimentare” disponibil pentru 
a exprima un concept mai îngust. „Experimentare” poate fi utilizat, tehnic, chiar 
şi pentru întâlnirea lucrurilor ideale, precum numerele şi esențele universale, 
care e un tip de „experimentare directă”, „experimentarea indirectă” fiind 
intentivă față de obiectele ei pe baza reprezentărilor, care pot fi indicaționale, 
pictoriale sau lingvistice. Întâlnirea originară a Celorlalţi şi reflecţia asupra lor 
sunt, ambele, indirecte, deşi nu suntem întotdeauna explicit conștienți de asta. 
Experimentarea are atât de multe tipuri şi aspecte încât preocuparea tradițională 
față de ea e de înțeles (deşi e regretabilă). 


14. E regretabilă fiindcă poziționalitatea e la fel de importantă şi nu ar 
trebui trecută cu vederea sau să i se atragă mai puţină atenţie. Cea mai evidentă 
specie a poziționalităţii pare să fie cea valorizant-afectivă. Colocvial, e vorba de 
plăcere, neplăcere, iubire, ură, apatie etc. Asemenea expresii au deseori 
conotaţia de iraţionalitate, iar fenomenele au început să fie intens analizate în 
filosofia occidentală abia în sec. XVIII. Deci, pare rezonabil să adoptăm 
expresia artificială de „valorizare”. Ca şi credinţa, valorizarea poate fi pozitivă, 

negativă sau neutră, şi sunt valori corelative pozitive, negative şi neutre, ce pot 
fi distinse în lucrurile-ca-întâlnite. ŞI toate aceste tipuri de poziționalitate au 
diferite grade de fermitate în modurile lor pozitive şi negative, adică hotărâre şi 
ezitare pozitivă sau negativă în voire, siguranță şi conjectură în credinţă, ca şi 
valorizare fermă şi nesigură. 


15. Cum poate fi utilizată această taxonomie pentru a ghida reflecția 
asupra Celorlalți? Din ea putem deriva întrebări despre ce poate fi observat 
reflexiv în întâlnirile şi lucrurile-ca-întâlnite de Ceilalți, colectivi şi individuali, 
non-umani şi umani. Cea mai eficientă modalitate de a stabili posibilități e de a 
descrie exemple. Această schiţă e doar un început. O cercetare mai profundă ar 
trebui să poată produce descrieri mai nuanţate. 


16. Chiar dacă putem discerne, abstract, în întâlniri şi lucrurile-ca- 
întâlnite componente de tipul celor enumerate, nu e ca și cum întâlnirile ar fi 
lipsite de diferenţe inerente. Cel mai bun cuvânt pe care îl putem utiliza pentru a 
recunoaște principalele diferenţe între întâlniri e „predominare”. Astfel, uneori o 
întâlnire concretă e predominant volitivă şi, pe această bază, poate fi numită 
adecvat „voire”. Asta nu înseamnă că în această întâlnire nu există componente 
de credință şi valorizare: ele există, doar că predomină componentul volitiv. 
Analog, în componentul de experimentare poate să predomine perceperea, dar 
alături de ea apar, subordonat, şi amintirea şi aşteptarea. 


17. La această etapă pot fi utile câteva exemple care ţin de un animal non- 
uman. Vorbind personal, când eram copil am avut un câine. Când, zilnic, 
veneam acasă de la școală, îmi era clar şi mie, şi familiei şi prietenilor mei că el 
era bucuros să mă vadă. Acum pot să spun că noi întâlneam întâlnirea mea care 
apărea în psyche-ul câinelui meu cu ocazia întoarcerii mele. Întâlnirea de către 
noi a psyche-ului lui se întemeia pe perceperea noastră senzorială a zgomotelor 
şi mişcărilor lui. Tipul de poziţionalitate care predomina în întâlnirea mea de 
către el era valorizant şi modul ei era pozitiv. Era clar şi că cu eram ceea ce era 
valorizat de el și că eu aveam pentru el valoare pozitivă. Apoi, pot să-mi 
amintesc cum, odată, cât încă aveam acel câine, eram bolnav și stăteam la pat. 
Nu-mi amintesc ce fel de boală aveam, dar îmi amintesc că în casă se menținea 
liniştea şi că doctorul venea des. Mai mult, îmi amintesc că câinele meu era 
trist. Asta era uşor de aprezentat în postura şi mișcările lui. În acest caz, 
atitudinea lui față de situația centrată pe mine era valorizantă şi negativă. 


23 


18. În ceea ce ţine de componentele de experimentare ale întâlnirilor, 
ambele cazuri erau perceptuale, în semnificaţia largă a perceperii ca 
experimentare de lucruri în acum (0 semnificaţie ce include şi apercepţia). 
Totuși, nu era doar perceptuală, fiindcă perceperea era însoțită de valorizare 
pozitivă şi negativă. Poate întâlnirea mea de către câinele meu era mai mult una 
de aşteptare decât perceptuală când veneam acasă, câinele meu „aşteptând” să 
fie salutat, scărpinat la urechi şi scos la joacă. Asta se manifesta în fuga lui 
încoace şi încolo de la mine spre ușă. 


19. În ceea ce ţine de întâlnirea câinelui meu ca amintindu-și, pot să-mi 
amintesc cazuri în care el şi cu mine ne întorceam după o absenţă într-un loc 
familiar şi el mergea într-un fel de tur de inspecție, ca să vadă, din câte se pare, 
dacă s-a schimbat ceva. Asta ar părea să implice amintirea ca bază pentru 
recunoaşterea prezenţei sau absenței așteptatului şi familiarului, dar nu este o 
chestiune de atenţie, în operaţii de amintire, faţă de evenimente trecute, în 
acelaşi mod în care o fac eu când îmi amintesc întâlnirile trecute. Totuși, în 
cazul oamenilor, există momente în care cel puțin un Celălalt uman este întâlnit 
ca amintindu-și, adică rememorând activ, ca şi momente în care evenimente 
trecute se impun atenţiei lui. În ambele cazuri, există un declin, dacă nu 
încetarea atenției faţă de aspecte ale situației curente; mai mult decât atât, 
atenția pe care o întâlnim în Celălalt în asemenea momente deseori pare să nu 
dispună de orientarea continuă spre un scop care însoţeşte deliberarea privitoare 
la acțiunile posibile. 


20. Faptele schiţate au fost, primar, întâlniri ale Celorlalţi în trecut, apoi 
reflecții asupra lor în amintiri. În scopul stabilirii posibilităţilor, e suficient dacă 
auditorii sau cititorii acestui eseu pot să-şi închipuie cazuri ce ilustrează aceste 
tipuri, adică pot să se prefacă că-şi amintesc că ar fi întâlnit asemenea lucruri 
sau chiar să se prefacă că le întâlnesc acum. În plus, descrierile sunt destul de 
generale; ele implică întâlnirile apercepute în Ceilalţi, tipurile şi modurile lor 
fundamentale de poziționalitate și tipurile de experimentare ce le însoțesc. Nu 
sunt necesare detalii nuanțate când e vorba doar de posibilitatea reflecției asupra 
Celorlalți (ceea ce nu înseamnă că nu se poate obţine o concretețe mai mare, cu 
mai mult efort şi în circumstanţe favorabile). 


21. Dacă s-a spus suficient deja pentru a stabili că putem întâlni — şi, pe 
această bază, observa — valorizarea și experimentarea în Ceilalţi, non-umani ca 
şi umani, ce putem spune despre alte specii de poziționalitate? Putem să-i 
observăm reflexiv pe Ceilalți ca hotărâți în aspiraţia lor, să observăm (cel puţin 

într-o anumită măsură) spre ce tind ei în mod imediat, și apoi să observăm 
reflexiv nu doar scopurile lor imediate, ci și unele dintre mijloacele lor? Pare 
atât de clar că e aşa încât nu e necesar niciun exemplu, dar, pur şi simplu pentru 
siguranţă, sugerăm că sporturile pot oferi multe exemple în acest sens. 


22. Pentru analiză, există modalităţile deja menţionate, de exemplu, unele 
voiri sunt pozitive, ceea ce include susținerea a ceea ce fac Ceilalţi; unele sunt 
subminante; şi pot exista voiri distructive, ca şi creative. Poate cel mai 
interesant mod de întâlnire predominant volitivă pe care îl putem observa 
reflexiv în Ceilalți este neutralitatea volitivă, de exemplu Celălalt e hotărât să nu 
ia partea nimănui sau, cum se mai spune, să nu se implice. Asta pare combinat, 
de obicei, cu apatie în componenta valorizantă. 


23. Dar credința? Dacă cineva e în atitudinea teoretică de observare de 
sine, s-ar părea că credinţa, alături de experimentarea pe care, de regulă, ea se 
întemeiază şi de care este motivată, sunt lucrurile accesibile la prima vedere 
într-o întâlnire. Dar asta poate fi un produs al intelectualismului, dacă nu al 
naturalismului. Dacă rezistăm tendinței răspândite astăzi printre oamenii educați 
în disciplinele practice și teoretice de a trece cu vederea (sau a accentua 
insuficient) nu doar valorizarea şi valorile, ci şi voirea şi utilizările sau 
caracteristicile practice corelative cu ea din lucrurile-ca-întâlnite, dacă, în alte 
cuvinte, ne menţinem lângă lucruri în calitatea lor originară de lucruri culturale, 
atunci credinţa este doar unul dintre cele trei tipuri principale de poziționalitate 
într-o întâlnire culturală concretă. 


24. În ceea ce ţine de credinţa așa cum e ea întâlnită în alte fiinţe umane, 
consider, din nou, ceva evident că Ceilalți sunt, uneori, întâlniți ca siguri și, 
alteori, ca dubitativi, și că aceste grade de siguranţă apar în forme negative și 
pozitive. Siguranţa este o credinţă fermă. „Dubiul” însă e ambiguu în engleza [şi 
româna, n. tr.] obişnuită şi chiar cea filosofică. A avea dubii poate semnifica 
„necredinţa” dar și credinţa neutră. În engleză [ca şi în română, n. tr.] 
„scepticism” e ambiguu în același fel. Modul neutru e deseori însoțit de 
neutralitate volitivă sau apatic. 


25. Altă întrebare ține de imaginaţie sau, mai bine, închipuire [feigning]. 
Prin observarea de sine, putem confirma că toate componentele întâlnirilor 
serioase au versiuni „cvasi”, „ca şi cum” sau „de prefăcătorie”. Putem să ne 
prefacem [pretend] că ne amintim, că percepem, că valorizăm, că voim etc. 

Inchipuirea sau prefacerea e manifestată deseori ca joc şi, de exemplu, câinii 
MICI se joacă şi ei. 


26. După cum s-a menţionat, în acest eseu „Ceilalți” acoperă și grupuri, și 
indivizi. ŞI se poate uşor observa reflexiv că cel puţin grupurile mici urmăresc 
scopuri comune prin mijloace comune, percepând, așteptând și valorizând 
împreună ceea ce sunt aceleaşi lucruri pentru membrii grupului. Asta se vede 
uşor în cazul echipelor sportive şi al haitelor de câini de vânătoare. 


27. Trebuie să explicităm și faptul că reflecția asupra Celorlalţi are o 
funcţie cognitivă sau epistemică. În timp ce întotdeauna deja îi întâlnim pe 
Ceilalți în viaţa cotidiană, reflecția asupra Celorlalţi vine să se adauge la asta 
dar și, în ceea ce ţine de experimentare, poate fi perceptuală și în amintire 
[recollective] în moduri fictive şi serioase. Mai semnificativ, poate, perceperea 
sau amintirea întâlnirilor şi lucrurilor-ca-întâlnite de Ceilalţi sunt ceea ce putem 
crede justificat nu doar în cazuri actuale în acum sau trecute, adică fapte, dar și 
ca eide sau esențe universale. Chiar dacă nu am insistat pe metodologie, prin 
cazurile de mai sus s-a dorit clarificarea speciei eidetice şi genului eidetic ale 
reflecției asupra Celorlalți. 

III 


Intâlnirea indirectă, analizată reflexiv 


INTRODUCERE 


1. Există o diferenţă între întâlnirea directă şi cea indirectă a lucrurilor. În 
istoria fenomenologiei, ca și în restul filosofiei moderne, s-a dat prioritate 
întâlnirii directe. Și asta din raţiuni epistemologice. Dacă ceea ce e întâlnit 
indirect intră în conflict cu ceea ce e întâlnit direct, ceea ce e întâlnit direct este 
decisiv în ultimă instanță. Dar, cel puţin în societățile industrializate, se remarcă 
familiaritatea cu mult mai multe lucruri prin întâlnire indirectă decât prin 
întâlnire directă şi, respectiv, întâlnirile indirecte ar trebui înțelese şi concepute 
clar de cei ce trăiesc în asemenea societăți. 


2. Expunerea ce urmează începe cu o încercare de a clarifica ce e 
întâlnirea în general, apoi se vor formula obiecții la adresa câtorva doctrine 
tradiționale şi se va explora diferenţa dintre întâlnirea directă şi cea indirectă. 
Deşi există o bibliografie vastă relevantă cu privire la această temă, eseul de față 
nu € un studiu savant [scholarship], nici măcar o critică savantă — ce ar putea 
umple o carte —, ci o cercetare modestă care își îndeamnă cititorul s-o verifice, 
corecteze şi extindă. Dacă ea conţine ceva original, e vorba de terminologie, gen 
şi de accentul secundar pus pe componentele tetice sau poziționale ale credinţei, 
valorizării Și voirii din cadrul întâlnirilor. Abordarea va fi una fenomenologică, 
ce poate fi caracterizată alternativ ca „analiză reflexivă”. 


3. „Analiza”, care, din câte se spune, înseamnă „des-ţesere”, semnifică 
aici nu doar diferenţierea componentelor lucrului analizat, ci şi rezultatul, care 
poate fi un text descriptiv, ce utilizează termeni particulari sau generali. 
Descrierea de față va fi în termeni generali, făcând referință la particular doar ca 
exemple de esențe universale generale şi specifice. „Reflexiv” se referă aici, în 
primul rând, la focusarea teoretică pe procesele de întâlnire dar, imediat după 
asta, şi asupra lucrului-ca-întâlnit, așa că ceea ce e analizat are o temă duală. 
(De fapt, atunci când se reflectează asupra participării „cului” în stratul 

operațional al întâlnirii, tema devine cvadruplă, dar pentru scopurile propuse în 
lucrarea de faţă nu e nicio problemă dacă se trece cu vederea acest aspect al 
situației asupra căreia se reflectează). ȘI, pentru scopurile lucrării de faţă, nu va 
fi necesar nici să părăsim atitudinea naturală sau, mai bine-zis, lumească. 


ÎNTÂLNIREA ÎN GENERAL 


4. Probabil conceptul central al fenomenologiei e ceea ce Husserl prin 
cuvântul „Erlebnis” a exprimat. Decenii în şir, acest cuvânt a cunoscut diferite 
variante de traducere în engleză. Unii colegi îl traduc ca „experienţă” 
[experience], alţii utilizează „proces mental” [mental process] sau chiar 
„experiență trăită” [lived experience]. „Experienţă” nu accentuează suficient 
componentele de valorizare şi voire ce pot fi observate în Erlebnisse, lucru pe 
care îl vom accentua mai Jos. „Proces mental” are pentru mulți o nuanţă prea 
psihologică. Iar dacă vorbim de „experienţă trăită”, ne-am putea întreba ce ar 
putea fi o experienţă netrăită, adică ce utilitate are determinativul. „Experienţă 
trăită” pare o traducere a „experience vecue”, utilizată de francezi pentru a 
traduce Erlebnis folosit de Husserl, dar „experiență trăită” nu pare să aibă 
conotaţia de subiectivitate şi de proces pe care ar avea-o transpunerea expresiei 
franțuzești ca „experiență ce se trăieşte” [lived fhrough experience] sau 
„experienţă vie” [living experience]. 


5. Împotriva expresiilor menţionate pentru conceptul exprimat de Husserl 
prin Erlebnis, optez pentru cuvântul „întâlnire” [encounter, encountering], dar 
utilizez uneori „proces intentiv” [intentive process], sintagma pe care o prefera 
în cercetările lui profesorul meu Dorion Cairns. Asta pentru că elementele de 
valorizare şi voire, dar şi de credinţă, în semnificațiile lor largi, pot fi mai uşor 
transmise și pot fi utilizate pentru a specifica termenul generic. Astfel, unele 
întâlniri sunt „întâlniri valorizante”, în care predomină plăcerea, neplăcerea sau 
apatia în raport cu ceva, altele sunt „întâlniri practice sau volitive”, în care 
predomină voirea pentru, voirea împotriva sau neutralitatea volițională față de 
existenţa continuă sau inactuală a ceva, iar altele sunt — ca să folosim cuvântul 
lui Husserl — întâlniri „doxice”, în care predomină credinţa în, necredinţa în sau 


neutralitatea sceptică față de ceva. 

6. Pe lângă includerea a ceea ce s-ar putea numi în general componente 
tetice sau poziționale, pe care tocmai le-am enumerat, întâlnirile pot include 
componentele experiențiale ale perceperii, amintirii sau aşteptării lucrurilor 
reale, şi chiar experimentarea lucrurilor ideale, precum conceptele şi esențele 
universale sau eide. Tradițional, în fenomenologie s-a pus accent pe stratul ce 
poate fi numit în general „experimentare” [experiencing], fapt care favorizează 
şi beneficiază de pe urma traducerii lui Erlebnis ca „experienţă”, dar — repet — 
traducerea lui ca „întâlnire” poate servi pentru a ne aduce aminte să includem 
componentele credinţei, valorizării şi voirii. 


7. Corelativ cu elementele menționate ce intră în componența întâlnirilor, 
lucrurile-ca-întâlnite pot fi diferenţiate reflexiv şi pot fi descrise ţinând cont de 
modul în care sunt ele experimentate: ca-percepute, ca-amintite şi ca-aşteptate 
sau ca-ideal-experimentate, ca şi de modului în care sunt ele poziționate: ca- 
crezute, ca-valorizate și ca-voite. În această ultimă privinţă, lucrurile pot fi voite 
de dragul lor însele (ca scopuri) şi pot fi voite de dragul altor lucruri (ca 
mijloace); apoi putem distinge „utilizările” intrinseci şi extrinseci pe care le pot 
avea lucrurile-ca-voite. Într-o manieră analogă, putem diferenţia valorile 
intrinseci şi extrinseci pe care le au lucrurile-ca-valorizate și chiar 
caracteristicile de credință intrinseci şi extrinseci pe care le au lucrurile-ca- 
crezute, de exemplu ca efecte şi cauze. 


8. Aceşti termeni ar putea deveni mai clari când vor fi puşi în legătură cu 
unele exemple în cele ce urmează. 


ÎNTÂLNIREA DIRECTĂ ȘI CEA INDIRECTĂ PUSE ÎN CONTRAST 


9. Încercând să obţin un permis pentru a efectua nişte lucrări la mine 
acasă, am făcut rost recent de o copie a unei hărți şi a unui plan arhitectural de 
la agenția de permise din orașul meu. Pare să arate ceea ce s-ar putea vedea 
dintr-o poziţie de deasupra acestei proprietăţi, dacă nu ţinem cont de acoperişul 
casei şi copacii de pe teren. Are linii şi indică distanțele până la gard, stradă, 
dintre pereţii exteriori şi cei despărțitori dintre încăperi. E indicată şi direcția 
nordului. E realizată în alb-negru şi multe lucruri, precum ferestrele, mobila, 
copacii şi iarba, nu sunt desenate pe ea. Nu am nicun dubiu că prezintă 
proporțiile adecvate, în ceea ce ţine de suprafaţă şi structură. 

10. Harta e un fel de „reprezentare pictorială” a casei mele şi a terenului 
adiacent. Pe baza vederii hărții, îmi pot experimenta casa într-un mod oarecum 
neobişnuit. E, în primul rând, un caz de experimentare indirectă şi, la o analiză 
reflexivă, se poate vedea că are două straturi: unul — vederea unei hârtii cu linii 
pe ca imediat în fața mea şi, pe această bază, o altă experimentare a dispunerii 
casei şi terenului. Mai exact spus, întâlnesc figurarea |depiction] şi, pe baza 
întâlnirii €i, îmi întâlnesc casa, dar indirect, nu direct, ca de obicei. 


11. Ce altceva mai scoate la iveală analiza reflexivă într-un asemenea 
caz? Pentru început, nu doar că văd foaia de hârtie cu linii, cuvinte și cifre scrise 
pe ea, dar şi cred în ea ca lucru fizic pe masă în faţa mea și o valorizez pozitiv 
ca reprezentare corectă şi, într-adevăr, fascinantă. Are şi o utilitate practică 
pentru mine şi pentru lucrătorii mei, indicând locurile în care autoritățile 
orașului permit să se efectueze lucrări. 


12. Dar ceea ce e reprezentat de această figurare e întâlnit şi în carne şi 
oase. Primul lucru pe care l-am făcut a fost să urmăresc cu ochii căile prin 
clădire, de la poartă prin salon spre bucătărie şi sufragerie şi apoi spre 
dormitoare şi în cele din urmă prin uşa din spate spre curte. Căile sunt practice. 
Într-o anumită măsură, ele sunt experimentate în memorie, dar şi într-o manieră 
fictivă, care este în aceeaşi măsură una de așteptare, ca şi perceptuală şi 
memorială, fără îndoială pentru că e o chestiune ce ţine de ceva profund 
familiar. Pe plan e reprezentat, în parte, şi caracterul confortabil al casei 
familiare mie, adică felul în care e valorizat pozitiv de către mine. Se poate 
concepe ca cineva nefamiliar cu aceste lucruri să valorizeze negativ un aspect 
sau altul, de exemplu că a doua baie e prea aproape de salon. 


13. Substratul acestei întâlniri e predominant vizual, dar secundar tactil, 
caracter ce începe să se manifeste când trasez sau devin conştient că sunt 
capabil să trasez cu degetul pe reprezentarea figurală |depiction] felul în care 
cineva ar putea să se mişte în interiorul sau în jurul clădirii în care trăiesc. Dar 
când acest substrat nu e diferențiat reflexiv şi analizat, tematic e locul 
reprezentat figural [depicted]. Faptul că acest loc e reprezentat figural este, s-ar 
putea spune, „trecut cu vederea” şi nu există o conştientizare explicită că 
întâlnirea e indirectă sau reprezentațională. Neobişnuit e, cum am menționat mai 
sus, punctul de vedere — de sus, de deasupra proprietății — şi omisiunea 
acoperişului şi copacilor. 

ÎMPOTRIVA REPREZENTAŢIONALISMULUI TRADIȚIONAL 


14. Există o abordare tradițională a experimentării care încă merită 
denunţată, la un secol după Logische Untersuchungen ale lui Husserl (şi 275 de 
ani după Tratatul lui Hume). Conform acestei abordări, ceea ce se 
experimentează direct chiar şi în percepere și amintire sunt „idei”, cum le 
numea John Locke, care ar exista „în” mintea noastră și ar fi diferite de 
realitățile externe însele, pe care le reprezintă într-un anume fel. Această 
expunere poate fi combătută cu ajutorul analizei reflexive, care, în primul rând, 
nu arată că ar exista vreo diferență între ceea ce experimentăm direct şi lucrul 
experimentat direct. În cazul lucrurilor fizice percepute e adevărat că un aspect 
al lor, cum ar fi partea din față, e mereu prezentat, în timp ce alte aspecte, 
inclusiv interiorul şi partea din spate, sunt aprezentate, dar relația dintre 
prezentat şi aprezentat nu e presupusa relație dintre idee şi realitatea pe care o 
reprezintă, fie şi din simplul motiv că ceea ce e aprezentat poate deveni 
prezentat când ne mişcăm în jurul lucrului fizic sau când ne uităm la interiorul 
lui; or, conform expunerii reprezentaționaliste tradiționale, nu există niciodată 
acces direct la realitățile externe. 


15. Expunerea reprezentaționalistă tradițională poate, din nou, să 
pornească de la felul în care apariţiile lucrurilor vizuale se schimbă, în funcție 
de felul în care se schimbă distanța dintre ele şi organele noastre de simţ, de 
exemplu de ochi. Atunci apariția vizuală devine mai mare sau mai mică dacă ne 
apropiem sau ne îndepărtăm de lucru, dar totuși percepem lucrul fizic prin 
intermediul lor şi el nu-şi schimbă mărimea fizică. (Apropo, fenomenologia nu 
se limitează la apariţii, ci e despre toate lucrurile — în semnificația în care orice 
poate fi un lucru — care sunt sau pot fi prezentate). 


16. Posibil, expunerea reprezentaționalistă tradiţională e cea mai atractivă 
când vine vorba de înțelegerea memoriei. Când eram copil, aveam un câine, şi 
pot să-mi amintesc clar un moment când, mai mult de 60 de ani în urmă, câinele 
fugea, emoționat, respirând din greu, să mă salute când mă întorceam de 
undeva, probabil de la şcoală. Unii ar putea spune că în mintea mea ar trebui să 
existe undeva o mică imagine vizuală, chiar un fel de mic filmuleţ sau video, ca 

un obiect imediat în acum, când îmi amintesc cu drag de Skipper așa cum era el 
în acel moment. S-ar putea întâmpla şi ca ideile să fie concepute ca fiind 
asemănătoare cu cuvintele, astfel încât referinţa lingvistică la obiecte să poată 
realiza întinderea spre trecut pe care, de fapt, fenomenologic, o înfăptuieşte 
intentivitatea unei operaţii de amintire. În orice caz, problema cu expunerea 
reprezentaţionalistă tradițională e că, la reflecţie, ceea ce găsesc e operația de 
amintire ce se desfăşoară în acum-ul vieții mele mentale şi, corelativ, obiectul ei 
intențional, câinele emoţionat, atunci, deja mai mult de şaizeci de ani în urmă, şi 
nu neapărat ceva între, nicio figură aflată sau nu în mișcare, nicio imagine în 
memorie. 


17. O altă sursă posibilă pentru expunerea reprezentaționalistă cu privire 
la amintire şi percepţie (şi am putea s-o extindem destul de uşor și la aşteptare) 
este faptul că descrierea experimentării indirecte este proiectată, generalizând 
asupra acestora, astfel încât orice experimentare și, deci, întâlnire e considerată 
indirectă sau reprezentațională. Am o fotografie a lui Skipper, în care el e 
reprezentat figural ca stând cu mare demnitate pe un scaun pe care n-ar fi trebuit 
să stea. La o analiză reflexivă, pot distinge substratul întâlnirii mele, care e 
vederea unei bucăți mici, plate și multicolore de hârtie şi, pe această bază, 
experimentarea în memorie a câinelui meu pe scaun cu mult timp în urmă. Într- 
un asemenea caz, în mod normal, pur şi simplu îmi întâlnesc câinele, fără o 
conștiință explicită că fac asta pe baza vederii acestei fotografii. Substratul şi 
reprezentativitatea fotografiei sunt trecute cu vederea. Dar dacă perceperea sau 
amintirea ar fi aşa, atunci aş putea, în urma reflecției, să diferențiez și să descriu 
două straturi ale lor, ca şi cele pe care le pot descrie când mă refer la întâlnirea 
unui obiect printr-o fotografie. Dar nu pot face asta cu amintirea lui Skipper. 
Amintirea, aşteptarea şi perceperea nu sunt stratificate în acest mod. 


18. Cam atât pentru a contesta expunerea reprezentaţionalistă tradițională. 


CONTINUAREA ANALIZEI REFLEXIVE 


19. Cazurile desenului arhitectural al casei mele şi al fotografiei câinelui 
aparţin speciei de întâlnire indirectă ce poate fi numită cel mai adecvat întâlnire 
pictorială. Această caracterizare accentuează substratul experienţial, dar sper că, 
cel puţin, schița mea privind amintirea lui Skipper cu şi fără fotografie 

sugerează cât de mult l-am iubit şi deci că el avea valoare pozitivă pentru mine. 
Dincolo de asta, pot menţiona rolul lui ca însoțitor: am înţeles mai târziu că 
mama îl considera o protecție pentru mine când eram copil — din câte îmi aduc 
aminte, era un câine foarte protector — ceea ce e ceva practic şi volitiv cel puţin 
pentru ea, în timp ce pentru mine el era util pur şi simplu pentru a ne distram 
împreună ȘI, desigur, el era o realitate psihofizică în care credeam fără dubii cu 
toții. 


20. Mai există încă două tipuri pure, ca să le numim aşa, de 
experimentare indirectă. Unul se manifestă prin cuvinte, celălalt prin indicări. 
Sper că cititorul serios al remarcilor primar descriptive de faţă nu mă urmează 
orbeşte, dar încearcă să observe reflexiv dacă lucrurile despre care vorbesc sunt 
aşa cum spun eu că sunt. De exemplu, în cadrul întâlnirilor se pot distinge 
componente de credință, valorizare şi voire, în semnificaţiile lor largi? (Apropo, 
am nuanţat „în semnificaţiile lor largi” deoarece aceste componente pot fi 
distinse nu doar în operaţii în care un „eu” este angajat activ sau pasiv, dar şi în 
întâlnirile habituale sau chiar cele automatice, în ceea ce Husserl numea 
sekondăr Şi primăr Passivităt). 


21. Continuând, au oare credințele, valorizările şi voirile, în semnificațiile 
lor largi, modalităţi pozitive, negative şi neutre? Putem găsi nouă exemple clare, 
pornind de la credinţa pozitivă în scaunul perceput de partea cealaltă a camerei, 
trecând prin încercarea de a face ca ploaia să nu ne ude prin utilizarea unei 
umbrele, până la apatie referitoare la rezultatul unei competiții sportive? ŞI, mai 
mult ca atât, pot fi diferenţiate perceperea, amintirea şi aşteptarea, în funcție de 
localizarea temporală a obiectelor lor în acum-ul, în trecutul sau în viitorul 
întâlnirilor lor, şi au ele în comun intenționarea directă a acestor obiecte? 
Reflectând asupra acestui mic exercițiu, ar trebui să fim capabili să discernem 
între auzirea unor sunete sau vederea unor urme, gândirea semnificaţiilor pe 
care acestea le transmit şi lucrurile care sunt ceea la ce se referă expresiile 
semnificante în acest mod. Deci asta e o altă specie de întâlnire indirectă. În ea, 
perceperea şi gândirea în care e constituită expresia sunt, în mod normal, trecute 
cu vederea şi ceea ce tematizăm atunci sunt lucrurile la care se face referință, 
dar chiar şi atunci ele nu sunt tematizate ca lucruri-la-care-se-face-referință. 
Doar cu un pic de analiză reflexivă recunoaștem ce implică, sub aspectul 
stratificării, lectura sau auzirea despre lucruri. Mai curând, auzind sau citind 
despre lucruri, pur şi simplu întâlnim lucrurile la care se face referinţă şi trecem 
cu vederea credinţa în, plăcerea şi/sau neplăcerea, şi chiar faptul de a deveni 

predispus la a susține sau contesta că ele se întâmplă, sau cel puţin aşa stau 
lucrurile în cazul textelor serioase. Literatura de ficțiune e un alt caz, oarecum 
diferit, care poate fi trecut aici cu vederea. Această a doua specie a întâlnirii 
indirecte poate fi numită „întâlnire lingvistică”, dacă utilizarea limbajelor 
artificiale, cum ar fi simbolurile matematice, e şi ea considerată limbaj. 


22. Există o a treia specie de întâlnire indirectă, ce poate fi numită 
„întâlnire indicaţională”. Aveam un coleg la o universitate la care predam 
înainte, al cărui orar se suprapunea mai mult sau mai puţin cu al meu şi cu care 
îmi plăcea să stau de vorbă despre diferite evenimente din viaţa universitară şi 
din lumea mai largă. Pe drum spre biroul meu, habitual, ieşeam din ascensor, 
mergeam după colţ şi mă uitam dacă sub uşa lui se vedea lumină. Dacă da, era o 
indicație destul de fundamentată că el era acolo şi, de obicei, băteam la uşa lui şi 
bârfeam. 


23. În orice caz, lumina de sub ușa colegului nu e o expresie verbală. Nici 
nu seamănă cu ceea ce reprezintă ea, în felul în care o face o fotografie. Totuşi, 
la o analiză reflexivă, pot găsi același tip de stratificare pe care îl găsesc în 
întâlnirea lingvistică și în cea pictorială. Există perceperea luminii de sub uşă şi, 
pe această bază, există întâlnirea colegului în biroul său. Întâlnirea pictorială şi 
cea indicațională diferă de întâlnirea lingvistică prin faptul că nu implică 
neapărat semnificații şi diferă una de alta prin felul în care reflecția poate scoate 
la iveală asemănări între reprezentarea figurală şi lucrul reprezentat, în timp ce 
colegul meu, de exemplu, nu seamănă cu o dungă de lumină sub o ușă. 


24. Această analiză a încercat să se focuseze pe cazuri simple dar, 
evident, există compuşi puri şi micști. Într-un compus pur lingvistic, cineva 
vorbeşte, înţelege, aude sau scrie despre o reprezentare lingvistică şi deci avem 
o reprezentare lingvistică a unei reprezentări lingvistice. La fel de posibilă e o 
reprezentare pictorială a unei reprezentări pictoriale. În ceea ce ţine de compușii 
micşti, poate exista o fotografie a mea cum mă uit, pe hol, la lumina de sub ușa 
prietenului meu, fotografie care să fie descrisă în cuvinte — și astfel o 
reprezentare figurală a unui caz de întâlnire indicaţională poate fi întâlnită 
lingvistic. Pentru a recunoaşte că asemenea complexități nu e neapărat să fie 
statice, trebuie doar să luăm în considerație întâlnirea prin film şi video, în care 
lucrurile sunt întâlnite indirect împreună pe baza cuvintelor, imaginilor şi 
muzicii care indică stări. Și, încă o dată, asemenea întâlniri au mereu 
componente de credință, valorizare şi voire, ce pot fi diferențiate reflexiv. 

25. Voi concluziona referindu-mă la remarca mea din introducere. De 
exemplu, pentru boşimanii din Kalahari, cel puţin înainte ca civilizația să ajungă 
la ei şi cât erau încă inocenți privind materialele scrise, fotografia, radioul și 
televiziunea, s-ar fi putut întâmpla ca întâlnirile indirecte să apară doar prin 
vorbire, urme de animale, poate nişte linii trasate în noroi şi, desigur, viața 
mentală aprezentată a altor animale umane și non-umane; dar pentru oamenii 
din societățile industrializate marea majoritate a familiarizării cu lucrurile din 
lume are loc în urma unor întâlniri indirecte prin cărți şi reviste, radio, film, 
televiziune şi computere, şi de asta merită încercată o analiză reflexivă precum 
cea de față, care, desigur, poate fi corectată şi nuanţată prin analize reflexive 
ulterioare. Şi, aş putea adăuga, întâlnirea indirectă e mult mai predispusă spre 
eroare şi înşelare decât întâlnirea directă. 

IV 


Non-reflexivitate totală 


1. J. N. Mohanty şi cu mine stăteam alături în avionul pe ruta New Delhi 
— New York, după conferinţa Fenomenologie și filosofia indiană din ianuarie 
1988. La acea conferință, discutase cu un prieten dacă poţi sau nu să fii 
conştient de ceva fără vreo conștientizare a timpului și m-a întrebat ce cred eu 
despre asta. Imediat, pe negândite, am sugerat că cineva s-ar putea focusa 
exclusiv pe un obiect ideal şi, făcând asta, ar putea să uite de orice lucru 
temporal. Jiten a zâmbit în felul lui special şi am continuat să discutăm despre 
altceva. 


2. A trecut ceva timp, dar aş vrea, cu această ocazie, să insist pe sugestia 
de atunci, dar, de data asta, cu un pic de gândire sau, mai exact, reflecţie 
fenomenologică. Voi începe cu unele clarificări ale conceptului de atitudine și 
apoi voi descrie cum ar putea cineva să fie conştient de ceva fără să fie conştient 
de timp. M-aş fi putut baza pe doctrina conştiinţei marginale, elaborată de 
prietenul nostru comun, Aron Gurwitsch, dacă aș fi simțit nevoia susținerii din 
partea unei autorități, dar am ales să nu fac asta. Autoritatea lucrurilor însele 
contează mai mult. 


3. Ceea ce urmează nu e un exerciţiu de filologie, ci de fenomenologie. 
Asta înseamnă că expunerea [account] mea poate fi examinată de alţii sau chiar 
de mine însumi, mai târziu, observând reflexiv — fie serios, fie fictiv — cazuri de 
viață mentală de tipurile menţionate în cadrul ei şi apoi eideând. Dacă lucrurile 
sunt aduse la evidenţă ca fiind aşa cum le descriu, expunerea mea va fi 
confirmată, iar dacă expunerea mea e greşită sau incompletă, cititorul e încurajat 
s-o corecteze sau s-o completeze fenomenologic. 


4. Mulţi fenomenologi ar spune că primul lucru pe care îl descoperă 
cineva în urma reflecției sunt procese sau chiar acte de percepere senzorială. 
Presupun totuşi că aceasta e un produs al naturalismului care, în zilele noastre, e 
o pacoste pentru filosofie. Pentru cei a căror viziune generală nu a fost 
naturalizată prin studiul ingineriei, științei naturaliste şi unor tipuri de filosofie, 

primul lucru pe care îl găsesc în urma reflecției sunt atitudini, iar acestea sunt 
caracterizate, în primul rând, prin componentele lor poziţionale. Întrebaţi-l pe 
orice student american care e atitudinea lui față de fotbalul profesionist şi 
majoritatea va răspunde că-i place. Asta nu e un sentiment trecător, ci o 
atitudine stabilă, şi nu atât perceptuală, cât valorizantă. 


5. Insistând în investigare şi reflecţie, iese uşor la iveală că un asemenea 
student a întâlnit practicarea acestui Joc, în principiu, în mod reprezentaţional, 
uitându-se la televizor, şi că asta e o observare socială a jucătorilor şi, astfel, 
chiar în aceste două privinţe, nu e, iarăşi, un act de percepere senzorială. Dar, 
din nou, probabil primul lucru despre care va vorbi este componenta afectivă 
pozitivă a plăcerii. Corelativ, va spune probabil „Fotbalul profesionist e ceva 

bun”. 


6. Atitudinile afective pot fi tipologizate în diferite moduri. De exemplu, 
în conformitate cu temporalitatea obiectului. Până acum, în cazul exemplului cu 
fotbalul, temporalitatea e vagă, adică e nedeterminat dacă se face referință la 
jocurile din acum, din trecut, din viitor sau din toate timpurile. Totuşi, în urma 
reflecției, e clar că jocurile de fotbal, atunci când apar, apar în timp. Putem să ne 
amintim cu plăcere de un joc trecut sau altul sau, mai puţin determinat, despre 
cum, cândva în trecut, fotbalul era jucat cu mult mai frumos. 


7. Nostalgia, regretul, vinovăția, ruşinea şi mândria sunt atitudini afective 
retrospective uşor ilustrabile. Atitudinile față de viitor includ speranța, frica şi 
anxietatea. Şi, în afară de atitudinile prospective şi cele retrospective, există 
atitudini faţă de obiectele din acum. Întrebaţi-l pe student, în timp ce urmăreşte 
un Joc, şi el va răspunde probabil că-i place ceea ce vede. 


8. Există şi alte atitudini predominant poziționale faţă de obiectele 
temporale. Cele de tip practic sau volitiv pot fi negative, atunci când sunt 
direcționate spre încercarea de a distruge, preveni, diminua etc., sau pozitive, 
când sunt direcționate spre încercarea de a crea, menţine, îmbogăţi etc. Totuşi, e 
interesant că nu există atitudini practice ce să intenționeze direct obiecte 
prezente sau trecute, deşi putem să fim indirect intentivi față de ele, în mod 
pozitiv, când le dorim păstrarea sau restaurarea. 


9. Cei expuși la o mare parte a ştiinţei naturaliste și a filosofiei recente 
tind, probabil, să aibă nu doar o orientare naturalistă, ci şi una intelectualistă. 
Asta înseamnă că preocupările faţă de componentele afective şi conative ale 
atitudinilor tind să fie trecute cu vederea, insistându-se pe gândire, credință şi 

evidență. Totuşi, după ce ne-am arătat mai sus respectul faţă de atitudinile 
afective şi conative, putem să trecem acum la atitudini mai intelectuale. 


10. La nivelul gândirii simțului comun, al gândirii în disciplinele 
culturale, ca şi în cele formale şi naturaliste şi chiar al majorităţii filosofiei, 
există preocupări față de felul în care ar trebui numit un lucru, ce trebuie spus 
despre el, dacă să se creadă în el sau nu și cum să se justifice o asemenea 
credinţă prin evidenţă. Atunci când această atitudine predominant cognitivă 
trece pe prim plan, putem găsi, în fundal, sentimentul și aspiraţia spre. . . 


11. General vorbind, există două tipuri de obiecte. Există cele reale sau, 
mai bine zis, obiectele temporale. Pentru fenomenologii transcendentali, ele 
includ viața mentală în statutul ei non-mundan, ca şi casele, automobilele, guma 
de mestecat etc. Astea sunt deci obiectele ideale. Adulții normali sunt 
familiarizați latent și cu diferite tipuri ale lor. 


12. Familiarizarea patentă cu obiectele ideale e deseori produsă în 
cursurile introductive de logică. Acolo poţi să devii bun la recunoaşterea 
formelor logice pe care le au anumite judecăţi şi teoriile construite din ele. Poți 
să devii bun, indiferent dacă asta e sau nu acceptat în şcoala de teorie a logicii 
pe care o susţine profesorul care-ţi predă, la recunoașterea formelor universale 
sau eidetice pe care le exemplifică cuvintele sau stările de lucruri. 


13. Sau, ca să ne gândim un pic la aritmetică, numele numerelor „unu, 
doi, trei” exprimă concepte, chiar concepte formale. Ceea ce e enumerat așa nu 
e specificat verbal, acestea pot fi uşor reexprimate prin simboluri, şi ele pot fi 
chiar combinate, astfel încât avem 1+2=3, 3-2=1 etc. Mai mult, putem deveni 
clar şi distinct conștienți de universalele formale ale un-ității [oneness] sau 
unității, doi-ităţii |rwo-ness] sau dualității, trei-ității [7hreness] sau triplicității, 
instanțiate de conceptele formale exprimate prin „unu, doi, trei” sau conferite 
originar şi apoi habitual lucrurilor, în procesul numărării lor. 


14. Mai trebuie menţionată încă o distincție între atitudini. Atunci când 
studentul e întrebat despre fotbalul profesionist, el poate să reflecteze. Nu e 
improbabil că ar putea răspunde doar pe baza obişnuinţei sau chiar pe baza a 
ceea ce alţii au spus deseori sau a ceea ce s-a așteptat mult timp ca el să spună. 
Dar s-ar putea și ca el să se întoarcă asupra atitudinii lui, s-o observe şi s-o 
analizeze, oricât de scurt şi superficial, şi astfel să producă, cu Justificarea unui 
minimum de evidenţă, afirmaţia „îmi place” sau afirmația corelativă echivalentă 
„e ceva bun”. 

15. Intelectualii, în special cei din disciplinele umaniste şi unele şcoli de 
gândire din ştiinţele sociale, reflectează în mod destul de habitual şi pot să nu 
aprecieze felul în care, de obicei, un om de ştiinţă naturalist nu face asta. Un 
astronom, de exemplu, nu se îngândurează în mod regulat asupra modului în 
care îi apar stelele şi cum sunt ele poziţionate de dânsul, sau sunt percepute cu 
sau fără instrumentele prin intermediul cărora este conștient de ele. Apoi mai 
sunt caracteristicile de credință, constituite în calitate de componente doxice ale 
vieţii sale conștiente, stările de lucruri stelare constituite în gândirea lui şi felul 
în care unele obiecte pot fi, tacit, bune sau rele sau cel puţin frumoase, așa-şi- 
aşa sau urâte. 


16. În afara acestei non-reflexivităţi din unele tipuri de ştiinţă, există şi 
non-reflexivitatea în viaţa cotidiană. Şofând, cineva poate, desigur, să reflecteze 
asupra modului în care i se prezintă drumul, corelativ cu întâlnirea predominant 
vizuală a lui, în special dacă cineva se plictiseşte şofând (şi e influenţat de 
fenomenologic!), dar asta e ceva neobișnuit. Obişnuit e să ignorăm sau să 
trecem cu vederea nu doar întâlnirea şi componentele ei, ci şi obiectul-aşa-cum- 
e-întâlnit. Atunci ne focusăm pur şi simplu pe drum şi pe alte mașini. Ceea ce 
trece în evidenţă în urma reflecției e o atitudine total non-reflexivă. 


17. Poate cineva să fie conştient de ceva fără niciun simţ al timpului, 
nicio conștientizare a obiectelor ca localizate în timp, ca acum, trecute sau 
viitoare, sau ca şi desfășurându-se în timp, indiferent dacă rămân aceleaşi sau se 
schimbă? Autorului textului de faţă îi e dificil să facă asta. E prea obişnuit să 
reflecteze. Dar recunoaște că tendinţa lui de a reflecta e neobişnuit de puternică 
şi habituală. Totuși, are încredere că ar putea să se antreneze sau să fie antrenat 
de alţii astfel încât să fie total non-reflexiv, dacă vrea, şi, în plus, să fie așa într- 
o atitudine specială, direcționată exclusiv spre obiecte ideale, precum 1+2=33, 
care nu sunt temporale. Această posibilitate e clară. 

V 
Un pic de analiză reflexivă a amintirii 


În amintire, atenţia mea merge înapoi spre o experiență trecută ce a fost lăsată la o parte și o 
prind din nou. Îmi amintesc nu pur și simplu de lucrul pe care l-am experimentat în trecut, 
ci de întregul context — fundalul trecut prezentat şi aprezentat şi de mine însumi ca 
percepător trecut”. 


INTRODUCERE 


1. Căutând altceva în manuscrisele lui Dorion Cairns, am observat mai 
multe menţiuni ale amintirii |recollection]. Dacă „memorie” apare de mai 
puţine ori şi „a ţine minte” sau versiuni ale acestei sintagme, mai ales „țin 
minte” apar de mult mai multe ori, „amintire” sau o versiune a acestui cuvânt 
apare frecvent. Studiul a demonstrat că „amintirea” este subiectul celor mai 
semnificative remarci ale lui Cairns, de exemplu „amintirea este amintire de 
ceva” (037936) şi acest cuvânt va fi utilizat pentru a numi tema analizei de faţă. 


2. Remarcile disparate ale lui Cairns despre amintire sunt totuşi făcute de 
obicei în trecere şi sunt aproape întotdeauna scurte. Epigraful de mai sus pare 
afirmaţia cea mai cuprinzătoare. În expunerea de mai jos vor fi câteva referinţe 
la pagini din manuscrise, dar numai un citat și două referințe la publicaţiile lui 
Cairns. Trebuie să subliniez că exprim aici ceea ce am acceptat de la el în mod 
fenomenologic. Acesta e felul în care profesorul meu se raporta la profesorul 
lui, Edmund Husserl, adică nu exprimând interpretări de texte, dar exprimând 
ceea ce, cu ajutorul scrierilor profesorului său, a fost capabil să observe, 
corecteze şi extindă, în mod reflexiv, el însuși. 


3. Un exemplu recurent ar putea fi util şi, în primul rând, poate ajuta la 
clarificarea cadrului conceptual general. Aici pot să-mi amintesc de ceva care s- 
a întâmplat când aveam cam nouă ani. S-a întâmplat poate la o lună după ce am 
primit, dintr-un azil pentru animale, un câine frumos, de cam doi ani, pe nume 
Skipper, care s-a deprins repede cu ideea că noi eram noua lui familie şi care 


3 Nachlass-ul lui Dorion Cairns, p. 037275. Citat în continuare cu o numerotare a paginii din şase 
cifre, între paranteze, în corpul textului. 

putea fi lăsat liber în cartier şi ne puteam aștepta că va veni acasă la timp pentru 
cină, dar care tindea să rămână în faţa casei noastre şi, cum zicea mama mea, 
„să urmărească cum trece lumea”. 


4. Ceea ce-mi amintesc foarte intens e un moment în care Skipper m-a 
văzut venind pe stradă de la şcoală, s-a repezit spre mine gâfâind, schelălăind şi 
dând din coadă, atât de tare încât aproape a căzut şi, în cele din urmă, aproape 
că m-a trântit jos încercând să mă lingă pe faţă. Desigur, aveam o familie care, 
fără îndoială, mă iubea, dar asta a fost întotdeauna cea mai profundă expresie a 
unei iubiri necondiționate de care îmi pot aminti. Am fost prieteni un deceniu 
până când, în timp ce îmi făceam serviciul militar ca puşcaş marin, a fost călcat 
de o maşină. Mi-am amintit de multe ori cum m-a întâmpinat în după-amiaza 
aceea, când mă întorceam de la școală cam 65 de ani în urmă. 


5. In remarcile lui disparate despre amintire, profesorul meu Cairns ar fi 
luat un exemplu de acest tip şi l-ar fi redus la amintirea unei perceperi 
senzoriale a unui lucru fizic (011120, cf. 011066). Desigur, asta simplifică 
situația, dar cred că e important să clarificăm de la bun început că ceea ce găsim 
când reflectăm asupra vieților noastre mentale e numit mai bine întâlnire a unor 
lucruri culturale (şi, în exemplul meu, e vorba de un lucru cultural animat, un 
câine iubit). Deşi voi vorbi uneori de „procese intentive”, echivalentul preferat 
în cele din urmă de Cairns pentru a traduce „Erlebnisse” al lui Husserl, pe care 
îl accept şi eu, nu trebuie să uităm că „întâlnirile”, cum prefer să le zic, includ 
nu doar experimentări (perceperea senzorială fiind o specie extrem de 
importantă a lor), ci şi componente tetice sau poziționale, care pot fi numite, în 
semnificaţia largă a cuvintelor, credință, valorizare şi voire şi li se mai poate 
spune doxice, pathice şi praxice. Se face abstracție de multe lucruri dacă, 
împreună cu Cairns, se vorbeşte doar de percepere senzorială şi de lucruri fizice. 


6. În analizele lui, Cairns abstrage, corelativ, şi lucrurile fizice, animate 
sau nu, din ceea ce întâlnim ca obiecte culturale concrete. Acestea sunt obiecte 
care, ca atare, includ în mod esenţial utilizări ca scopuri şi/sau mijloace, valori 
intrinseci şi/sau extrinseci şi caracteristici de credință, toate corelative cu 
speciile relevante de poziţionare în întâlnirea lor. Astfel, ceea de ce ne amintim 
concret sunt întâlniri care, tehnic vorbind, sunt intentive față de lucruri — şi în 
semnificația largă în care orice este un lucru — lucruri-ca-întâlnite. Şi, dacă 
reflectăm asupra amintirii a ceva ca amintit, putem recunoaşte că şi ea e o 
întâlnire, iar lucrul de care ne amintim e un lucru-ca-întâlnit-prin-amintire. În 
ceea ce urmează, întâlnirile vor fi diferențiate, de obicei, în funcție de tipul de 

experimentare care le întemeiază, de exemplu, ca fiind perceptuale, la modul 
amintirii (recollective) sau la modul aşteptării (expectational), în semnificaţiile 
largi ale acestor cuvinte, inclusiv perceperea lucrurilor animate sau așa-numita 
„empatie”, şi observabile reflexiv, dar în asemenea expresii simplificate se face 
referință, implicit, la întâlnirile întregi specificate prin asemenea tipuri de 
experimentare. Profesorul meu era pe deplin conştient de tot ce încerc să prind 
prin conceptul pe care îl exprim ca „întâlnire” (de exemplu 013065), dar nu 
oferă niciun cuvânt pentru asta, doar „intenţionare”, şi nu am observat ca el să-l 
clarifice în acest sens. 


7. Revenind la întâmpinarea mea de către Skipper cu mult timp în urmă, 
desigur că el mă percepea vizual în timp ce alerga spre mine, dar şi era împins 
să tindă să facă ceea ce făcea de o valorizare pozitivă. Pot să-mi amintesc şi de 
plăcerea pe care o simțeam când se apropia şi cum, corelativ, el era plăcut 
pentru mine. Mai mult, când îmi amintesc ce s-a întâmplat în acea după-amiază 
pe o stradă din San Francisco cu mult timp în urmă, cred, fireşte, că aşa s-a 
întâmplat, dar ceea ce predomină în această amintire e plăcerea mea, adică o 
valorizare pozitivă intensă. Pe scurt, asta e o întâlnire în amintire a unei amintiri 
demult trecute cu Skipper şi, în continuare, când voi vorbi despre amintire, 
implicit, ea şi ceea ce e amintit în ea trebuie înţelese ca întâlnire şi lucruri-ca- 
întâlnite. Nu cred că profesorul meu n-ar fi fost de acord cu asta, dar nu l-am 
văzut clarificând acest lucru de la început, cum cred că ar fi trebuit. (Ceea ce e 
amintit nu poate fi numit „un amintit”, așa cum ceea ce e perceput e numit 
„percept”, dar, dacă e nevoie, putem vorbi, forțând un pic, despre „recollectum” 
ŞI „recollecta”). 


8. În cele din urmă, se va vedea că semnificaţia acestei expuneri e una 
epistemologică, dar cea mai mare parte a ei e o serie de distincții verificabile ce 
compun o analiză. Dar întâi trebuie atacată ceea ce eu numesc teoria Zombie, 
pentru a elibera terenul. E vorba de teoria aşa-ziselor imagini în memorie. E o 
specie de reprezentaționalism de care par să fi fost contaminate secole de 
filosofie şi psihologie modernă. Conform acestei teorii, o imagine sau o 
reprezentare apare în acelaşi timp cu actul amintirii şi stă pentru evenimentul 
trecut. Desigur, există ceea ce poate fi numit experimentare reprezentațională, 
de exemplu experimentarea câinelui meu atunci când mă uit la o fotografie cu 
el, şi pot exista amintiri ale cazurilor de experimentare reprezentațională, dar e o 
eroare gravă să credem că orice experimentare e reprezentațională. 

9. Nu-mi pot explica atractivitatea acestei teorii false susținute pe scară 
largă, dar presupun că motivaţia include acceptarea că o expresie verbală, o 
reprezentare grafică [picture] sau de altă natură poate să trimită la lucruri 
distante în spaţiu și/sau timp, dar că procesele mentale pe care se concentrează 
fenomenologii nu pot fi intentive faţă de asemenea lucruri, ceea ce e o greşeală. 
Poate se bazează pe „gândirea reificantă” în baza căreia procesele mentale sunt 
confundate cu procesele somatice care le însoțesc, fiind strâns legate de ele în 
perceperea senzorială, și referirea e cumva redusă la legături cauzale, deşi, 
interesant, amintirea nu e întrupată, ca perceperea senzorială. Și poate imaginea 
din memorie apare dintr-o presupusă compatibilitate a lucrurilor ca percepute şi 
a lucrurilor ca matematic înţelese în fizică, cărora li se dă prioritate”. 


10. Problema cu această teorie, care a fost ucisă şi apoi a înviat de multe 
ori, €, în primul rând, cum putem să ne dăm seama dacă imaginea din memorie 
corespunde evenimentului trecut sau nu, dacă nu avem acces independent la 
evenimentul trecut. Apoi, când îmi amintesc de întâlnirea drăgăstoasă cu 
Skipper de 65 de ani în urmă şi 3.000 mile de locul în care scriu acum, nu există 
nimic care să semene cu un filmuleţ care să mi se deruleze „în cap”, cum spun 
unii, simultan cu operația amintirii. Fenomenologic, nu pot găsi niciun fel de 
imagini în memorie, nici în acum, nici în capul meu sau oriunde altundeva. 


UN PIC DE ANALIZĂ REFLEXIVĂ 


11. Expunerile fenomenologice nu sunt explicaţii logice, cu premise și 
concluzii explicite, și nici metoda fenomenologică nu e argumentativă, ci 
descriptivă. Asta înseamnă că sunt clarificate o serie de distincții, cu ajutorul 
cărora o înţelegere la nivelul simțului comun, pe care o aveam de la bun 
început, e extinsă şi, dacă e nevoie, corectată, astfel încât, în cele din urmă, să 
avem o înţelegere mai profundă a lucrului sau lucrurilor în cauză. 


12. In primul rând, amintirea poate fi directă sau reflexivă. Dacă e 
directă, observăm ceea ce a fost întâlnit înainte, de exemplu Skipper fugind pe 
stradă spre mine, trecând cu vederea întâlnirea și modul în care este întâlnit. In 


+ Probabil preocuparea faţă de limbaj a multor colegi joacă şi ea un rol. Desigur, poţi să-ţi amintești 
operaţii de exprimare şi înțelegere, şi diferite tipuri de operaţii sintactice implicate în ele, dar 
explorarea lor va extinde excesiv analiza de față şi această sarcină poate fi lăsată pentru altă zi și/sau 
alți cercetători. 

observarea reflexivă, în schimb, nu pur și simplu includem în temă întâlnirea 
anterioară, dar şi ceea ce este întâlnit ca-întâlnit, caz în care avem mult de 
analizat şi descris, de exemplu felul în care apariţia vizuală a câinelui a devenit 
mai mare şi aparițiile auditive ale sunetelor lui de bucurie au devenit mai 
puternice pe măsură ce se apropia de sinele meu întrupat, dar şi simpla existență 
şi valoarea intensă pe care o avea el pentru mine când l-am întâlnit. Husserlienii 
vorbesc aici despre analiză noetico-noematică şi anume în această privință poate 
fi detaliată analiza de faţă, după cum s-a ilustrat deja mai sus în clarificarea 
conceptelor de întâlnire şi lucru-ca-întâlnit. Apropo, chiar dacă, uneori, poate fi 
factic imposibil să ne amintim ceva ce am întâlnit anterior, ideal e posibil să 
facem asta. Ținând mereu în minte posibilitatea reflecției, e deseori convenabil 
să punem accentul pe amintirea directă. 


13. În al doilea rând, amintirea, ca şi orice întâlnire a unei realităţi, poate 
fi serioasă sau fictivă („intenţionare fictivă” e, conform lui Cairns, de preferat 
ca sintagmă în loc de „imaginaţie”, pentru că în ea nu se face nicio aluzie 
verbală la imagini). Îmi amintesc serios de întâlnirea mea cu Skipper, dar la fel 
de bine pot să-mi închipui un vecin pe care nu mi-l amintesc, de partea cealaltă 
a străzii, privind dintr-o parte la ceea ce se întâmpla, deci dintr-un alt punct 
decât al meu, dintr-o altă perspectivă şi prin apariţii diferite sau, din nou, cineva 
uitându-se dintr-o maşină în mișcare, cu o apariţie schimbătoare. Pot şi să 
îmbogăţesc fictiv ceea ce-mi amintesc serios, de exemplu să-mi închipui că 
Skipper, apropiindu-se, purta un clopoțel. 


14. În al treilea rând, dacă despre lucrurile din trecut se poate spune, 
metaforic, că se estompează pe măsură ce devin „tot mai trecute”, se poate 
spune că lucrurile așteptate din viitor devin „tot mai în curând” înainte de a se 
întâmpla. Între lucrurile din trecut și cele din viitor există o diferență în ceea ce 
Husserl numeşte „mod de donaţie”, şi aceasta poate fi observată reflexiv. E 
posibil să continuăm, un timp, să observăm ceva imediat ce a încetat să se mai 
întâmple, adică să fie „impresional”, și a început să fie trecut, dar amintirea e 
ceea ce se întâmplă după ce lucrul întâlnit anterior şi întâlnirea lui au fost 
abandonate sau li s-a dat drumul şi apoi sunt culese din nou, fapt ce se poate 
întâmpla de mai multe ori, aşa cum am făcut eu, de-a lungul anilor, cu Skipper 
întâmpinându-mă. În termenii lui Husserl, amintirea nu este deci memorie 


> În ceea ce ţine de obiectele ideale: fiind atemporale, nu putem să ne amintim direct de ele, dar 
procesele intentive față de ele, inclusiv evidența, sunt în timp și putem să ne amintim de acestea. 

primară, ci secundară. De regulă, ceea de ce ne amintim prima dată e mai clar şi 
mai larg decât va fi mai târziu (016486). 


15. În al patrulea rând, Husserl diferenţiază între pasivitatea primară şi 
secundară şi actele mentale în care se angajează ego-ul sau eul. Cairns prefera 
să numească pasivitatea „automaticitate ” [automaticity] şi eu merg mai departe 
şi vorbesc despre „operații”” mai curând decât despre acte, ceea ce face mai 
uşoară o altă distincţie, între operaţii active şi receptive. În amintire există 
mereu multe lucruri deja automat acolo, iar asemănările și contrastele cu ceea ce 
e reținut automat pot afecta operaţiile de amintire (037277), cum o poate face şi 
profilarea originară a evenimentului (037280), de exemplu întâlnirea cu 
Skipper, şi se pot învăța multe în această privinţă prin observare experimentală. 
Când, odată, am încercat să-mi amintesc cum şi când am obţinut şi ce s-a 
întâmplat cu automobilele pe care le-am avut de la 15 ani, a fost o operaţie 
activă de amintire. Deci, există o diferenţă între amintirea care e o căutare sau o 
explorare a propriului trecut şi amintirile care vin în minte şi uneori stimulează 
operații. 


16. În al cincilea rând, ceea ce e amintit e amintit într-un context cultural, 
cu dimensiuni spațiale, temporale şi cauzale, ca şi contextele aşteptate și 
percepute, care sunt lumești şi deci mai mult decât natura. Experimentăm 
lucrurile nu doar ca prezentându-se ele însele, ci şi ca aprezentând mult mai 
mult, inclusiv timpuri, locuri şi cauze dincolo de ceea ce am întâlnit anterior şi 
deci nu ne putem aminti atât de bine atingerea și sunetul lucrurilor care au fost 
doar văzute. Celelalte rămânând egale, există o asemănare între lucrurile dintr- 
un trecut mai îndepărtat, în cazul amintirii, şi cele mai departe în spaţiu, în cazul 
perceperii. Mai mult, există o asemănare între localizarea lucrurilor în relație cu 
alte lucruri şi datarea lucrurilor în relație cu ceea ce este amintit ca fiind 
simultan, mai devreme şi mai târziu, imediat sau mediat şi transcendent sau 
imanent în viaţa mentală. 


17. În al şaselea rând, Cairns menţionează că de succesiunea 
evenimentelor ne putem aminti doar în ordinea concretă în care s-au întâmplat 
ele în mod originar și deci nu invers, deşi de unele părți separate ne putem 
aminti în afara ordinii lor originare (037279), de exemplu să-mi amintesc întâi 
de Skipper sărind pe mine şi abia apoi de el observându-mă și începând să fugă 
spre mine. Aș adăuga că deseori merită să se compare amintitul şi aşteptatul și 
că o serie așteptată de evenimente, de exemplu urcarea unei scări, poate fi 
așteptată concret în orice ordine, mai ales dacă e închipuită (însă putem să 

aşteptăm orbeşte, chiar dacă serios). Ceva trecut poate totuşi să fie închipuit în 
orice direcţie. Aşteptarea e deseori o imagine în oglindă a amintirii, adică există 
aşteptare primară şi secundară, dar nu întotdeauna, de exemplu așteptatul poate 
decurge de la capăt sau de la început. Mai mult, putem să ne amintim o 
aşteptare, să aşteptăm o amintire, să aşteptăm o aşteptare, să ne amintim o 
amintire, să ne închipuim amintirea unei perceperi serioase etc., etc. Într-adevăr, 
în cazul oricărei operaţii de amintire, există mereu un orizont de amintiri şi alte 
întâlniri, anterior actualizate şi actualizabile în viitor, ale aceluiași 
„recollectum”. 


18. În al şaptelea rând, dacă nu ne putem angaja în procesele primar 
automate şi ne putem angaja în procesele habituale și tradiţionale secundar 
automate, dar nu e neapărat să facem asta, operaţiile de tipul amintirii sunt 
active şi/sau receptive şi eul se angajează în ele activ sau receptiv. Eul este 
transcendent față de viața mentală, dar spre partea interioară mai curând decât 
spre cea exterioară. Ne putem aminti reflexiv de eu în mod serios sau fictiv. 
Cairns scrie (traducând FErlebnis prin „conştientizare” |awareness]), 


Identitatea ego-ului nu e doar o identitate în retenție, o chestiune de evidență 
habituală. În măsura în care ne amintim de o conştientizare trecută, ea este dată în 
conştientizarea prezentă ca, evident, o conştientizare în care un ego, acum dat ca 
„trecut”, a trăit actual sau potenţial în momentul în care conştientizarea amintită era 
impresională. Amintirea prezentă este intrinsec o conştientizare ce aparține unui ego, 
ego-ul „prezent” sau dat impresional. În conştientizarea prezentă, ego-ul dat 
impresional şi ego-ul dat în amintire, reținut, sunt cuplate pentru a forma o sinteză de 
identificare evidentă. Eul care acum își aminteşte este același eu care atunci a 
perceput. Acest ego întemeiat, identic şi durabil poate fi prins reflexiv în evidenţă€. 


Intregul câmp al amintirii e structurat, în termeni husserlieni, ca ego- 
cogito-cogitatum. 


* (018091). Cu privire la sinteza de identificare, cf. Dorion Cairns, ed. Lester Embree, Fred Kersten și 
Richard M. Zaner: “The Theory of Intentionality in Husserl.” Journal of the British Society for 
Phenomenology, 32 (1999): 116-124. Retipărit în Dermot Moran and Lester Embree, coord., 
Phenomenology: Critical Concepts in Philosophy, 5 vol., London: Routledge, 2004, I: pp. 184- 

192. 

SEMNIFICAȚIA EPISTEMOLOGICĂ 


19. Conform definiției lui Dorion Cairns, cu care sunt de acord, 
epistemologia se referă la credinţele justificate critic în lucruri (teoria valorilor 
şi etica sunt discipline paralele, dedicate, respectiv, valorizărilor şi voirilor 
(023095) Chestiunea justificării presupune o înţelegere a tipului de credință 
implicat, în acest caz, amintire, şi, poate, analiza de mai sus e suficientă pentru 
început. Scurtele remarci disparate ale lui Cairns deseori compară şi diferențiază 
în mod util — ca să le dăm titlurile depline — întâlnirile în amintire cu întâlnirile 
perceptuale. Astfel, ambele includ experimentarea directă a lucrurilor 
intenționate în ele, dar perceperea e originară şi amintirea derivativă (031518). 
Mai mult, ambele sunt „protodoxice”, adică, tot aşa cum perceperea e credință, 
amintirea e şi ea credință. Cu alte cuvinte, conştientizarea a ceea ce apare 
imediat întemeiază și motivează simpla credință pozitivă, care se menţine dacă 
nu e modalizată în îndoială sau necredinţă. 


20. Ca să mergem mai departe de o justificare prima facie, adică să 
arătăm Justificarea sau imposibilitatea de a justifica ceva amintit, putem face 
apel la mai multe amintiri, o amintire mai bună şi/sau în unele cazuri la 
percepere (011151). Există mereu tendinţa de a face ca lucrurile obscure să 
devină mai clare. Amintirea repetată, chiar şi cu ani mai târziu, are o funcţie de 
confirmare. Asta e asemănător cu felul în care ceea ce e așteptat e confirmat sau 
anulat atunci când lucrul așteptat devine impresional sau e amintit clar. Când 
credinţa într-un trecut e anulată, există credința că ceva a fost altfel. Ceea ce e 
prezentat originar în percepţie are o pondere mai mare decât amintirea, atunci 
când ele intră în conflict, dar ceea ce ne amintim pare să aibă o pondere mai 
mare decât ceea ce aprezentăm (010946). 


21. Şi în amintire, ca şi în percepere, sunt posibile iluzii (011336), dar 
lucrurile sunt inițial acceptate ca veridice şi recunoscute ca iluzorii doar pe baza 
mai multor amintiri şi, poate, chiar întâlniri perceptuale. În ultima privință, 
Skipper ar fi putut fi întâlnit inițial ca venind să mă întâmpine pe mine, dar până 
la urmă ca trecând de mine ca să-și întâmpine fostul stăpân care s-ar fi apropiat 
din spatele meu. Cât privește o iluzie în amintire, n-am putut să mă gândesc la 
vreuna care să implice amintirea lui Skipper venind să mă întâmpine, dar dacă 
cineva îşi aminteşte că a pus o bancnotă de 100$ în buzunarul special al unei 
centuri pe care o poartă continuu, şi apoi nu găseşte acolo nicio bancnotă, dacă 


47 


nimeni altcineva nu a avut acces la centură, amintirea ar fi denunţată ca iluzorie. 
În absenţa iluziilor şi altor probleme, amintirea e justificată critic de tot mai 
multe amintiri care o confirmă şi, în unele cazuri, chiar intersubiectiv, şi atunci 
e justificată obiectiv. 


22. Amintirea serioasă justifică credinţa în lucruri particulare anterior 
actuale, de exemplu comportamentul lui Skipper în acel moment de neuitat, iar 
amintirea fictivă, de exemplu închipuirea vecinului care ne-ar fi urmărit de pe 
partea cealaltă a străzii, justifică credinţa într-o posibilitate, actualitatea amintită 
justificând şi ea posibilitatea lucrului trecut actual. Amintirile serioase şi fictive 
clare și distincte sunt deci evidențe ale actualități și/sau posibilității lucrurilor 
intenţionate în ele şi, pe această bază, pot exista adevăruri propoziţionale despre 
dânsele. 

VI 
ÎNCHIPUIREA 


În universul proceselor mentale posibile, există un tip de procese fictive (procese 
de fantezie, procese ca-şi-cum [as-if]) ce corespund fiecărui tip concret de proces 
nonfictiv. Astfel: perceperi fictive corespund perceperilor; amintiri fictive — 
amintirilor; procese ale unei conştiinţe pictoriale fictive — proceselor conştiinţei 
pictoriale. La fel: plăceri fictive corespund plăcerilor; voiri fictive — voirilor. 
(Dorion Cairns, 15 decembrie 1959) 


1. Ceea ce aveți în față nu e o lucrare de studiu savant [scholarship] 
asupra textelor, ci e bazată pe cercetarea unora dintre lucrurile însele. Probabil 
ideea din care s-a dezvoltat e prezentă pe undeva la Edmund Husserl, dar, în 
felul în care este ea exprimată în epigraful de mai sus, o am din prelegerile lui 
Dorion Cairns la New School. Cu o analiză reflexivă, cititorul e rugat să 
observe pentru el însuşi și să vadă dacă lucrurile despre care e vorba sunt aşa 
cum se sugerează. Asta nu e filologie, ci fenomenologie. 


2. Voi reveni la susținerea tezei din epigraful de mai sus, dar în primul 
rând trebuie să stabilim niște termeni. Majoritatea oamenilor ar spune că această 
cercetare e despre „imaginaţie”, dar mă opun utilizării tehnice a acestei expresii 
fiindcă, deşi pare să conţină o metaforă moartă şi lucrul cel mai important 
despre metaforele moarte e că sunt moarte, nu sunt sigur că metafora asta chiar 
e una moartă. Şi aceasta pentru că suspectez că mulți cred că obiectul imediat al 
acestui tip de proces mental sau intentiv e întotdeauna o imagine şi, desigur, 
imaginile stau în locul altor lucruri sau le reprezintă. Desigur, putem să ne 
închipuim o imagine, să zicem o fotografie a unei persoane celebre, şi, în acest 
caz, imaginea închipuită e o reprezentare şi există ceva reprezentat de ea, adică 
persoana celebră. Dar oare nu putem să ne închipuim o persoană în mod direct, 
adică fără să intervină nicio reprezentare? 


3. Unii gânditori folosesc cuvântul „figurare” [picturing] în loc de 
„imaginare”, dar e la fel de reprezentaţional. Un motiv major pentru aceste 
expresii înşelătoare este reprezentaționalismul, numit uneori „calea ideilor” în 

epistemologia occidentală modernă, ce derivă de la John Locke şi Rene 
Descartes. Conform reprezentaționalismului, între procesele mentale sau 
intentive şi obiectele lor există întotdeauna „idei. Această doctrină a fost deja 
combătută de David Hume în 1739, dar puţini şi-au dat seama de asta; la 
începutul sec. XX a fost din nou combătută de Husserl. E o poziție de nesusținut 
din simplul motiv că, dacă nu avem acces direct la însuşi lucrul reprezentat — 
ceea ce ar fi imposibil conform tezei că toate procesele intentive sunt 
reprezentaționale — nu există niciun punct din care să putem judeca cum şi dacă 
o reprezentare reprezintă un lucru reprezentat. Din nou, unele specii de procese 
intentive sunt reprezentaționale, de exemplu cele care implică fotografii, dar, în 
aceste cazuri, există cel puţin în principiu posibilitatea accesului direct sau 
prezentativ la lucrul reprezentat, cu care poate fi comparată reprezentarea. 


4. Dacă expresiile „imaginație” şi „figurare” pot induce în eroare, există, 
din fericire, expresii mai acceptabile. Se pot utiliza „închipuire”, „a închipui” 
sau „fictiv”|şi cuvintele cu aceeaşi rădăcină, n. tr.]; în plus, verbul „a se 
preface”, adjectivul „prefăcut” şi substantivul „prefăcătorie”” sau modificatorul 
„cvasi-” par mai sigure; a avea mai multe expresii echivalente permite o 
anumită variație stilistică într-o expunere. Astfel, pot să-mi închipui vizual o 
pisică stând pe masa mea, adică pot să mă prefac că e acolo şi să continui prin a 
acorda atenţie culorii fictive a acestei pisici închipuite, despre care se poate 
spune că nu e o realitate ci o cvasi-realitate. ȘI, închipuindu-mi-o, pot să schimb 
culoarea pisicii, pot să-mi închipui că se mișcă într-un mod sau altul etc., „ca şi 


cum” ar fi acolo la modul real sau serios. 


5. Opusul fictivului poate fi numit „real”, prin contrast cu „cvasi-realul” — 
obiectul fictiv, „ficțiunea” sau „fictum-ul”; expresia „factual” poate fi şi ea 
atrăgătoare, dar, în fenomenologie, această expresie trebuie rezervată pentru a o 
opune „eideticului”. Deseori, e suficient să modificăm cuvântul adăugând 
prefixul „non-”, ca în epigraful de mai sus, dar „serios” pare să funcționeze bine 
în majoritatea contextelor. 


7 Uneori, atât „închipuire” şi „prefăcătorie” includ intenţia de a înșela (sau a se înşela — n. tr.), de ex. dacă cineva 
se preface că-i place un şef pe care îl disprețuieşte, dar aici semnificaţia ce reflectă această intenție e exclusă. 
„Închipuire”, în această semnificație non-înşelătoare,cuvânt pe care unele dicționare îl consideră arhaic, apare în 
formă adjectivală la Dorion Cairns, în „Perceiving, Remembering, Image-Awareness, Feigning Awareness”, în 
F. Kersten şi R. Zaner (coord.), Phenomenology: Continuation and Criticism: Essays in Memory of Dorion 
Cairns (The Hague: Martinus Nijhoff, 1973). 

6. În psihologia tradiţională a facultăţilor şi în limbajul cotidian, 
imaginația e considerată o capacitate sau facultate mentală printre altele — una la 
acelaşi nivel cu simţurile, memoria, judecata, emoțiile, voinţa etc. Teza de aici 
şi din pasajul de mai sus dintr-o prelegere a profesorului meu Cairns este, totuși, 
că asta e o greşeală şi că, în schimb, există o versiune fictivă ce corespunde 
fiecărui tip de vizare intenţională serioasă. Astfel, de exemplu, pot să mă prefac 
că Marilyn Monroe a fost partenera mea la balul de absolvire a liceului, adică 
să-mi amintesc fictiv ceva ce nu-mi pot aminti în mod real sau, mai bine, serios. 


7. Pentru a susține această teză, voi descrie o serie de exemple de tipuri 
de închipuire și obiecte-ca-închipuite și îmi voi invita cititorul sau auditorul 
acestei expuneri să încerce să-mi verifice descrierile. Metodologic, solicit aşadar 
analize reflexive şi, mai mult decât atât, ca auditorul sau cititorul meu să se 
bazeze pe ceea ce se numeşte tehnic „epoche, reducție și purificare 
fenomenologic-psihologică”. Simplu spus, am putea să credem, de exemplu, în 
fotoni, unde sonore, procese neurologice etc. şi moduri în care acestea afectează 
cel puţin percepţia senzorială, dar, pentru a ne concentra mai eficient pe diferite 
tipuri de închipuire sau prefăcătorie şi corelatele lor fictive sau cvasi-reale, e 
mai bine să facem abstracție, provizoriu, de aceşti factori. 


8. SIMȚURILE. Acceptând, deocamdată, în scopurile prezentei expuneri, 
că există cinci simţuri şi dat fiind că oamenii sunt „animale vizuale”, vom 
începe cu VĂZUL, dar ne vom concentra mai mult pe procesul intentiv, adică 
pe vedere, mai curând decât pe capacitatea de a face asta. Mulţi par să considere 
că orice ficţiune ţine de o închipuire vizuală, ceea ce e destul de greșit. Putem să 
ne închipuim o pisică ce stă pe o carte de partea cealaltă a mesei la care stăm? 
Mulţi ar numi ceea ce ne închipuim într-un asemenea caz o „imagine vizuală”, 
dar deja putem evita să cădem în această capcană: ceea ce e închipuit nu 
reprezintă altceva, aşa că îl voi numi lucru fictiv sau cvasi-real și — din nou — 
trebuie să ne dăm seama că nu stă în locul altui lucru. E interesant, poate, că 
dacă pisica e închipuită ca stând nemişcată şi apoi ne prefacem că ne aplecăm 
spre ea, după aceea ne îndreptăm înapoi, ea nu-şi schimbă dimensiunea 
închipuită, dar apariția ei, ca închipuită, devine mai mare, apoi mai mică. Putem 
oare să ne închipuim astfel nu doar obiecte vizibile, dar şi apariţiile lor vizuale? 


9. AUZUL. Mai departe, presupuneţi că ne închipuim o pisică fictivă care 
toarce. Acum, ne putem concentra pe „închipuirea auditivă”, poate mai ușor 
dacă închidem ochii, și putem să ne prefacem din nou că ne aplecăm spre ea, 
după aceea ne îndreptăm. Găsim oare apariții auditive fictive care devin mai 

puternice sau mai slabe — în timp ce torsul însuși nu? Poate lucrurile stau 
asemănător pentru mirosul închipuit al pisicii. În ceea ce ţine de gust și miros, e 
nevoie de contact şi mi-e la fel de greu să spun ce gust sau ce miros are o pisică. 
Dar pot să-mi închipui imediat PIPĂITUL fictiv dacă mă prefac că ating, 
mângâind, spatele acoperit de blană al pisicii. Sunetele fictive şi atingerile 
fictive sunt, clar, diferite de vederile fictive; prin urmare, e clar că nu orice 
închipuire e vizuală. 


10. AMINTIREA. Dacă am numi vederea, auzul, mirosul, gustul şi 
pipăitul tipuri de percepere, ar fi mai uşor să recunoaștem amintirile fictive nu 
doar ale unor percepte fictive trecute, dar şi ale unor închipuite perceperi 
trecute, cum ar fi vederea fictivă a partenerei mele fictive de la bal, pe care am 
menționat-o deja. Pot să mă prefac azi că-mi amintesc bucuria de la întâlnirea 
mea fictivă. 


11. AŞTEPTAREA. Poate, pentru majoritatea, mai frecventă decât 
amintirea fictivă este închipuirea unor procese viitoare şi a ceea ce este 
intenționat fictiv în ele. Putem să ne închipuim în aşteptare gustul a ceva din 
următoarea masă pe care o s-o luăm, poate în timp ce alegem în restaurant ce să 
comandăm și, în plus, viitorul proces închipuit de a gusta? Oare nu există 
versiuni fictive ale diferitor tipuri de amintire şi aşteptare, ca şi percepere, care 
să fie specificate mai exact sub aspectul celor cinci simţuri menționate? 


12. REFLECTAREA. Mai departe, ceea ce pare să fie numit cel mai bine 
reflectare sau, şi mai bine, „percepere reflexivă serioasă a unor procese 
intentive” nu este senzorial — şi a fost indicată deja în cazurile perceperilor 
trecute şi viitoare serioase sau fictive. Cu alte cuvinte, există percepere non- 
senzorială. Poate am exprimat suficient pentru a invita la observarea și analiza 
reflexivă a diferite tipuri de închipuire, ce corespund proceselor intentive 
serioase ce au legătură cu simţurile şi reflectarea asupra lor. Oare nu e posibil și 
să percepem fictiv procese intenționale? 


13. Viaţa mentală include mult mai mult decât percepere. Dacă procesele 
intentive non-reprezentaționale sau, mai bine, prezentaţionale, de exemplu 
perceperea, amintirea şi aşteptarea au generat mai sus suficiente întrebări pentru 
a încuraja auditorul sau cititorul să privească pentru el însuși şi, deci, să caute 
înțelegerea felului în care stau lucrurile despre care e vorba, putem să ne oprim 
în continuare asupra „experimentării reprezentaționale”. Ea poate implica 
indicări, reprezentări grafice sau texte. În psihologia tradițională a facultăţilor 

nu pare să existe un titlu tradițional pentru capacitatea sau capacitățile implicate 
aici. Procesele intentive implicate în aceste trei tipuri au două straturi. 


14. EXPERIMENTAREA INDICAȚIONALĂ. Pe baza vederii unei 
încruntări pe faţa cuiva, putem apercepe în Celălalt procesul intentiv sau 
atitudinea unei dezaprobări față de ceva. Fiindcă între o configurație facială 
văzută şi un proces intentiv nu există nicio asemănare, experiența e 
„indicaţională”, adică încruntarea indică dezaprobarea. Pentru scopul general al 
analizei de față, putem întreba pur și simplu dacă putem sau nu să ne închipuim 
o încruntare și, alături de ea, ceea ce ea ar indica în Celălalt. 


15. EXPERIMENTAREA PICTORIALĂ. În schimb, dacă există 
asemănări între reprezentare şi lucrul reprezentat, se poate vorbi despre 
„experimentare reprezentațională pictorială”. Ca această expresie să nu fie luată 
ca referindu-se strict la cazuri vizuale, putem lua exemplul auzirii cuiva cântând 
într-o înregistrare audio sau la radio şi experimentării aprezentative a 
sentimentului de dincolo de vocea Celuilalt. Şi, tot aşa cum se întâmplă în 
cazurile serioase, nu putem oare să ne închipuim uşor un sunet ce „figurează” o 
emoție a Celuilalt? 


16. EXPERIMENTAREA LINGVISTICĂ. Ca să continuăm. 
Experimentăm „expresii lingvistice” venite din partea Celorlalți. Uneori, 
experimentăm gândirea Celuilalt pe baza auzirii serioase a unor sunete, vederii 
unor semne scrise sau, în scrierea Braille, atingerii unor puncte reliefate. 
Reprezentările de acest fel pot fi serioase, dar oare nu putem şi să ni le 
închipuim? Mai ales în cazul expresiilor lingvistice, felul în care ele indică 
gândirea, producerea de sunete, semne scrise sau puncte Braille şi ceea la ce se 
referă expresiile, adică ceea ce ele numesc, sunt lucruri diferite. 


17. Dacă am exprimat preliminar suficiente lucruri despre experimentările 
fictive şi serioase, atât cele reprezentaţionale, cât şi cele prezentaționale, ar mai 
trebui analizate şi tipuri fictive şi serioase de „poziționalitate”, cum o numesc 
fenomenologii. 


18. CREDINȚA. Deseori, dacă nu de obicei, în psihologia tradițională a 
facultăților „judecata” e, în principiu, ceva ce ţine de credință. Putem crede 
propoziții și martori, dar aici ne vom concentra pe „credinţa în” obiecte. De 
obicei, se pare, credem serios şi pozitiv, dar putem şi să nu credem, în mod 
serios, că, de exemplu, luna ar fi făcută din brânză sau să nu credem, în mod 
fictiv, în scaunul pe care stăm. Pentru a recunoaşte asemenea forme fictive şi 

serioase de credinţă, ar trebui să reflectăm asupra acestor tipuri. Şi asta ne 
impune să diferenţiem componenta credinţei de experimentarea prezentațională 
şi reprezentațională, pe de o parte, și de alte forme de poziţionalitate, pe de altă 
parte. Referindu-ne la teza generală a acestei cercetări, imaginația, din nou, nu e 
o capacitate de același nivel cu judecata sau credinţa, dar există credință fictivă, 
paralelă cu credinţa serioasă, tot aşa cum există experimentare şi reprezentare 
fictivă, paralele cu speciile experimentării serioase. 


19. EMOŢIA. În prelegeri, Cairns utiliza exemplul fetei din vecini. Putem 
să ne prefacem că o iubim, chiar dacă nu o iubim la modul serios? Asta ar fi o 
emoție pozitivă de tip fictiv. Oricât de incomod ar fi, putem să ne prefacem, de 
exemplu, că ne urâm mama? Şi, pe lângă aceste procese emoţionale pozitive și 
negative, putem să fim apatici, de exemplu, în raport cu candidații politici? 


20. VOIREA. Există nu doar forme pozitive, negative şi neutre — fictive şi 
serioase — de emoție şi credință, ci şi de voire. Astfel, putem tinde în mod serios 
să spălăm vesela sau să ardem gunoiul, una fiind o voire pozitivă a veselei 
curate şi cealaltă o voire negativă a gunoiului distrus. Şi, dacă acestea ar fi 
cazuri de voire serioasă, nu putem oare să ne închipuim versiuni fictive ale lor, 
de exemplu prin contrast, prefăcându-ne că spargem vesela murdară şi spălăm 
gunoiul? Apoi, continuând, să luăm mişcarea planetelor în jurul soarelui, un alt 
exemplu pe care mi-l amintesc din prelegerile lui Cairns. Aici putem fi neutri 
sub aspect volițional, fără a tinde nici să ajutăm, nici să împiedicăm mişcarea 
planetelor. 


21. Această analiză poate fi continuată, poate începând cu scopurile şi 
mijloacele fictive sub aspectul voirii şi valorile fictive intrinseci şi extrinseci 
sub aspectul valorizării, dar, posibil, am oferit suficient pentru a arăta că aşa- 
zisa imaginație nu e o capacitate de acelaşi nivel cu simţurile, credința, emoția 
ŞI voirea, ci, mai curând, denotă versiuni fictive paralele cu perceperea, credința, 
afectele şi voirea. Dar, pentru a fi de acord cu asta, e nevoie să vezi pentru tine 
însuţi şi să observi reflexiv. 

VII 


Derivarea lui „ar trebur” și „trebuie” din „este” 


1. Imposibilitatea de a deduce logic propoziţii de tip „ar trebui” 
(„0ughts"), adică norme sau, mai bine, propoziții evaluative, din propoziţii de 
tip este” („ises”), adică propoziții teoretice sau, mai bine, cognitive e, în 
prezent, recunoscută pe larg. Totuşi, faptul că acestei probleme a derivării i s-au 
consacrat multe eforturi sugerează că ceva a fost întrevăzut vag. Poate 
derivabilitatea nu e una direct logică. 


2. Felul în care Edmund Husserl diferenția propoziţiile de acest tip pare să 
nu fie cunoscut pe larg. În eseul de față, expunerea lui Husserl privind normele 
sau propoziţiile evaluative va fi, inițial, completată cu o expunere privind ceea 
ce poate fi numit propoziții de tip „trebuie” („„shalls”), adică propoziţii 
imperative sau, mai bine, volitive, apoi se va explora într-o manieră reflexiv- 
analitică derivarea justificării de propoziţii evaluative, apoi volitive din cele 
cognitive în viața conştientă antepredicativă. 


3. Ar putea fi util un exemplu la care vom reveni pe parcurs. Cu ani în 
urmă, autorul textului de față a fost convins de un articol că a urca un palier sau 
două de scări, oricând e posibil așa ceva, ajută la menținerea unei inimi 
sănătoase. Ulterior, şi-a dat seama că a face asta era, deseori, o alternativă la 
utilizarea ascensorului; mai ales dacă mai mulți ar face asta, acest fapt ar 
economisi energie electrică şi ar reduce nevoia de a repara şi înlocui ascensoare, 
adică ar conserva resursele. Convins de asemenea beneficii pentru ecologie și 
sănătate, a încercat cu succes să cultive obişnuinţa de a urca scările ori de câte 
ori era adecvat. Cum se poate arăta că această preferinţă și alegere şi eidos-ul pe 
care le exemplifică ele sunt corecte? 


4. Expunerea lui Husserl în cap. 2 al „Prolegomenelor la logica pură” din 
Cercetări logice (1900) sugerează că ceea ce numim aici propoziţii evaluative, 
de exemplu 


Ar trebui să foloseşti scările 

sunt echivalente cu propoziţii cognitive, de exemplu 
O persoană care foloseşte scările e bună. 


5. Chiar dacă, tradiţional, acest tip de propoziţii sunt numite judecăți de 
valoare, ultima e o propoziţie la fel de cognitivă ca, de exemplu, 


Thomas foloseşte scările. 


6. În ultimul caz, întregul, „„Thomas”, e prins cu termenul-subiect şi o 
parte, de exemplu o activitate într-o situaţie, e prinsă cu termenul-predicat și 
predicată cu referire la un subiect. Distinctiv pentru o judecată de valoare este 
faptul că e predicată — adică afirmată sau negată — o valoare. 


7. Mergând mai departe de litera, dar nu și de spiritul „Prolegomenelor” 
lui Husserl, ceea ce ar fi cel mai bine numit „propoziţii volitive”, datorită 
similarității cu propoziţiile „cognitive” şi „evaluative”, de exemplu 


Trebuie să foloseşti scările 


pot fi analizate analog. Lingvistic, „ar trebui” e utilizat în limbajul 
cotidian nu doar pentru a exprima sfaturi ci, deseori, indirect şi politicos, pentru 
a exprima un imperativ; de dragul clarității, expresiile ce indică voirea mai 
curând decât evaluarea de către vorbitor pot fi formate strict utilizând „trebuie”. 
Nu e neobișnuit să auzim referințe la o evaluare de fundal când e vorba de 
acțiune, deci de voire. Nu urmărim strict binele, ci scopul corect, care e făcut 
corect de faptul că e bun. 


8. Echivalentul cognitiv al propoziției 
Thomas trebuie să folosească scările 
e, cu o formulare poate stranie, 
Faptul că Thomas foloseşte scările e util. 


9. Formularea poate fi considerată stranie fiindcă cititorul e imediat tentat 
să întrebe „Util pentru ce şi/sau pentru cine”? Poate „bun” nu tentează, ca să 
zicem așa, la fel ca „util”, fiindcă e mai familiar sau se referă direct la ceva cu o 
caracteristică pozițională, adică valoare intrinsecă, dar de fapt se referă la 
chestiuni cu valoare extrinsecă. Ar fi bine să recunoaştem utilizările intrinseci şi 
extrinseci, la fel ca şi valorile intrinseci şi extrinseci, chiar dacă formulările sunt 
nefamiliare, deci stranii. 

10. Acum pot fi testate propoziţiile de tip „este” sau propoziţiile 
cognitive, adică cele de forma „S este p”. Astfel, afirmația este adevărată dacă şi 
numai dacă starea de lucruri este aşa cum se afirmă, adică dacă faptul că 
Thomas foloseşte scările e util pentru sănătate şi păstrarea planetei. Poate aceste 
consideraţii ar face mai atrăgătoare expresia „propoziție cognitivă”. Chiar dacă 
echivalentele lor sunt strict cognitive, normele evaluative şi imperativele 
volitive nu, deoarece normele pot afecta cursul evenimentelor, dacă sunt 


respectate sau nu, ca şi imperativele, dacă sunt ascultate sau nu. 


11. Pare posibil să construim un pătrat de opoziții pentru „trebuie”, tot aşa 
cum Husserl a construit unul pentru „ar trebui”, dar a soluţiona problema 
derivării impune căutări la un nivel inferior celui logic şi celui lingvistic, iar 
propozițiile formelor pozitive universale şi particulare sunt suficiente ca punct 
de pornire. 


12. Autorului textului de față nu-i este clar dacă viaţa conştientă include 
întotdeauna predicaţie sau chiar gândire, deşi include întotdeauna credință, 
valorizare şi voire. Astfel, ar putea să devină tematic pentru noi faptul că 
prietenul nostru Thomas urcă de obicei scările, mai curând decât să ia 
ascensorul. (Reflecţia poate începe atât cu un caz din viaţa Celuilalt, cât şi din 
cea proprie.) E dificil să ne îndoim că o persoană experimentată, aflată într-o 
situație de acest gen, poate când intră într-o clădire administrativă cu birouri, 
crede că atât scările, cât şi ascensorul conduc la etajele de sus. Lăsând deoparte 
cazurile în care etajul la care merge e destul de sus, de exemplu etajul trei sau 
unul superior, ce e implicat în urcarea pe scări? 


13. Întâlnirea scări versus ascensor e ceva asupra căruia se poate reflecta, 
serios sau fictiv, în mod noematic, adică întâlnitul sau alternativa-ca-întâlnită, şi 
noetic — întâlnirea alternativei scări / ascensor ca intentivă. Deşi vom reveni mai 
târziu asupra acestui aspect, nu e relevant deocamdată dacă întâlnirea e un Ak/ 
sau, mai bine, o operaţie în care este angajat un eu, sau secundar pasivă sau, mai 
bine, habituală. În orice caz, în întâlnirea observată și chestionată reflexiv se pot 
distinge patru straturi corelative noetice şi noematice: experimentare, credință, 
evaluare şi voliție. 


14. Conştientizarea sau, mai bine, experimentarea în care alternativa 
ascensor/scări e întâlnită e o percepere senzorială. Nu trebuie să recapitulăm aici 
prea multă fenomenologie a perceperii senzoriale şi a obiectelor ca percepute. 
Credinţa și obiectele aşa cum sunt ele crezute e ceva mai interesantă. În absenţa 

unei motivații serioase a contrariului, ceea ce este perceput senzorial e crezut, 
pe această bază, cu certitudine pozitivă. În majoritatea cazurilor, ascensoarele şi 
scările sunt percepute de persoanele cu experiență ca ducând de la etajul întâi 
sau parter la părți non-prezentate, dar aprezentate ale obiectului perceptual, 
adică alte etaje ale clădirii, tot aşa cum clădirea, privită din față, e percepută ca 
având alte părţi, aprezentate. În acelaşi timp, se crede că ascensorul și scările 
„conduc”, adică sunt căi spre alte etaje şi, prin urmare, diferite coridoare şi 
încăperi din clădire. 


15. Strict vorbind, expresiile precum „ascensor”, „scări, „clădiri”, 
„etaje”, „coridoare” şi „încăperi” nu ar trebui utilizate pentru descrierea a ceea 
ce e întâlnit ca întâlnit în stratul abstract al perceperii senzoriale, pentru că 
acestea sunt numele unor obiecte funcţionale, utilizabile sau, cel mai bine, 
obiecte culturale practice, care, din nou vorbind strict, indică stratul voirii — şi 
acest strat e o parte din ceea de la ce ne-am abstractizat până acum în analiza de 
față. Dar, acestea fiind spuse, confuziile ar trebui să poată fi evitate. Dacă e 
nevoie de precizie şi detalii, doar culorile, formele, mirosurile, sunetele, 
texturile etc. ar putea fi descrise în cazul obiectelor pur percepute senzorial. 


16. Deosebit de interesant aici e felul în care o persoană poate să creadă şi 
că urcarea scărilor în locul utilizării ascensorului poate avea efecte asupra 
mediului și sănătăţii, poate datorită încrederii în opinia de experți a inginerilor şi 
medicilor. În afară de faptul că asta merge dincolo de determinaţiile spaţiale și 
temporale, incluzându-le şi pe cele cauzale ale unui obiect senzorial complex — 
clădirea în care persoana întâlnește alternativa ascensor / scări drept căi spre 
etajul, coridorul şi camera spre care merge — există şi efectele asupra 
organismului persoanei în care se întâmplă această întâlnire. Mai mult, ar părea 
necesar să existe o bază dincolo de perceperea senzorială pentru credinţa că 
ascensorul ar solicita mai puţină energie şi ar dura mai mult dacă, ani la rând, 
tot mai puţini oameni l-ar lua ca să urce un etaj sau două în clădire şi că acelaşi 
lucru ar fi valabil și pentru inimi, în aceleași circumstanțe. Vom reveni mai 
târziu şi asupra acestui aspect. Deocamdată, putem menţiona că putem crede în 
mai mult decât ceea ce percepem. 


17. Trecând la evaluare, adică la valorizare şi componentele de valoare 
observabile reflexiv în mod abstract în noeză şi în noema corelativă a întâlnirii 
alternativei ascensor / scări, scările sunt calea preferată de la primul etaj la al 
doilea sau al treilea; altfel spus, 

Scările sunt mai bune decât ascensorul. 


18. Deşi întrebarea care apare ca reacție, „Pentru cine?”, poate fi stranie 
pentru atitudinea non-reflexivă asumată tacit mai sus, e utilă aici şi la ea se 
poate răspunde, reflexiv, pe baza credințelor menţionate: „Pentru Pământ şi 
pentru Thomas”. Cel puțin el preferă scările în faţa ascensorului şi face asta 
pentru că valorizează o planetă şi o inimă mai sănătoase. Mai bine formulat, o 
inimă şi o planetă mai sănătoase au valori pozitive intrinseci şi urcatul pe scări 
un etaj sau două oricând e posibil are, raportat la acestea, pentru el, o valoare 
pozitivă extrinsecă mai înaltă decât luarea ascensorului. 


19. Situaţia în stratul volitiv observabil în mod abstract e analogă. 
Cuvântul „utilizare” poate fi utilizat analog cu „valoare” şi, în acest caz, 
mijloacele sunt obiectele cu utilizări extrinseci în legătură cu scopurile, punctele 
finale sau obiectele cu utilizări intrinseci. Altfel spus, unele lucruri, precum 
inimile şi planetele mai sănătoase, sunt voite de dragul lor însele şi utilizarea 
altora, precum ascensoarele şi scările, este voită de dragul lucrurilor de primul 
tip, adică scopurilor sau punctelor finale, lucruri cu utilizări intrinseci 
corelative. Asemănarea structurală a voirii și a voitului-ca-voit cu valorizarea şi 
valorizatul-ca-valorizat pare să conducă deseori la confundarea lor, dar ele pot fi 
menținute separate cu ajutorul reflecţiei și terminologiei adecvate. (Întrebarea 
interesantă dacă în obiectele ca întâlnite există caracteristici de credință 
intrinseci şi extrinseci, adică obiecte în care se crede de dragul lor însele și 
obiecte în care se crede de dragul altor obiecte în care se crede de dragul lor 
însele, de exemplu efecte şi cauze sau viceversa, nu e neapărat să fie examinată 
aici). 


20. Utilizările extrinseci pot fi imediate şi mediate; pot fi şi multiple. 
Astfel, urcarea scărilor (sau luarea ascensorului) e, pentru persoana care intră în 
clădire, mijlocul imediat spre un etaj al clădirii, holul e un mijloc mediat, iar 
camera spre care merge e un alt mijloc mediat dacă scopul e vizitarea unei 
persoane care stă acolo, dar sănătatea vizitatorului şi a planetei sunt şi ele 
scopuri. Nu e nevoie să examinăm aici întrebarea cu privire la scopul uman 
ultim. Scările pot fi caracterizate şi ca mijloc de a ajunge la hol, care e atunci 
scopul imediat, dar e deseori necesar să diferențiem scopurile relative şi cele 
ultime şi să ne întrebăm referitor la amploarea acțiunii: persoana care urcă pe 
scări o face ca să ajungă în hol sau în cameră sau la întâlnirea cu cineva? 
Diferenţieri analoge pot fi făcute şi pentru valorizare şi valorile intrinseci şi 
extrinseci, nu doar pentru voire şi scopurile şi mijloacele constituite în ea. 


59 


21. Prin unele schimbări de atitudine, pe care nu e nevoie să le examinăm 
aici, viaţa non-predicativă poate da naștere unor propoziții. Ele pot fi cognitive 
— tipul originar care începe de la credinţa în obiect şi determinaţiile lui 
naturaliste, precum forma sau activitatea animată, sau pot fi evaluative, de 
exemplu: 


Thomas ar trebui să folosească scările. 
sau volitive, de exemplu 
Thomas va folosi scările. 


22. Propoziţiile de tipul „trebuie” pot fi adresate de Thomas lui însuşi, ca 
şi de către alții lui, substantivul subiect poate fi înlocuit de pronume, inclusiv 
nedefinite etc. După cum s-a arătat, propoziţiile evaluative şi volitive își au 
echivalente cognitive, care pot fi testate, dar asta nu trebuie să ne distragă de la 
faptul că aceste propoziţii au forme originare, care apar din întâlnirea 
antepredicativă a obiectelor, în care predomină valorizări şi voiri şi care, din 
nou, nu sunt orientate spre cunoaştere, ci, respectiv, spre influențarea cursului 
evenimentelor şi spre ascultarea de ele. 


23. Când o întâlnire concretă a unui obiect e analizată noetico-noematic 
în componentele abstracte ale experimentări, credinţei, valorizării și voirii, 
psihologii, sociologii, istoricii şi alți reprezentanți ai ştiinţelor culturale ar fi mai 
înclinați să caute explicaţii în termeni de cauze și scopuri, dar filosofii vor fi 
mai predispuşi să examineze probleme legate de justificare. Astfel, credinţa în 
clădire, cu camerele, holurile, scările, ascensoarele ei poate fi justificată în 
termenii unei perceperi anterioare, pe lângă cea curentă, a aceleiași clădiri sau a 
unora similare. Similar, voirea uneia dintre alternative poate fi justificată prin 
valorizarea preferențială pe care se poate aduce în mod reflexiv la evidență că se 
întemeiază şi de care e motivată, de exemplu voirea sănătății mai curând decât a 
bolii e justificată prin valorizarea sănătăţii, mai curând decât a bolii. 


24. Majoritatea filosofilor nu ar fi de acord, probabil, cu sugestia că 
credința ar putea justifica valorizarea, poate deoarece valorile și sistemele de 
valori par mult mai diverse decât credinţele şi sistemele de credințe, fapt care ar 
putea fi favorizat de accentul pus pe ştiinţă şi ignorarea marii diversității de 
sisteme de credinţe religioase şi la nivelul simțului comun. Nu e aici cazul să 
justificăm această afirmaţie privind justificarea: va fi suficient să procedăm 
ipotetic. Cu toate acestea, dacă s-ar fi arătat strict ştiinţific că folosirea scărilor 


60 


în locul ascensorului are efecte adverse asupra inimii, atunci majoritatea celor 
care ar fi puşi la curent cu asta ar începe să folosească ascensorul mai des, poate 
chiar acceptând că această nouă voire a fost justificată de valorizarea justificată 
de noua credinţă justificată mai bine. 


25. Dacă credinţa că folosirea scărilor în locul ascensorului conduce la 
sănătatea cardiacă şi de mediu justifică valorizarea intrinsecă a acestor efecte şi 
deci preferința extrinsecă pentru scări şi dacă valorizarea justificată justifică 
voirea, am putea vorbi despre derivarea imediată a justificării voirii din 
justificarea valorizării, mediată — din cea a credinței și, în cele din urmă, din 
tipurile relevante de conştientizare, adică evidenţă. Și dacă propoziţiile volitive 
şi evaluative apar din întâlniri ale obiectelor în care predomină voirile și 
valorizările, tot aşa cum propoziţiile cognitive apar din întâlniri în care 
predomină credinţele, am putea vorbi despre o derivare a lui „trebuie” din „este” 
prin reflecția asupra vieții mentale non-predicative. Poate un simţ vag al acestei 
posibilități a motivat încercarea de a deriva strict logic propoziţii evaluative şi 
volitive din cele cognitive, în abordările filosofice în care filosofia e în primul 
rând logică aplicată. 


26. S-ar mai putea adăuga că adevărul nu e justificare, că cuvântul 
„sănătate” are conotaţii de valoare de la care ne putem totuşi abstrage şi că 
alegerea, ca volitivă, poate fi diferențiată de preferinţă, ca evaluativă. Merită 
repetat faptul că persoanele cu autoritate utilizează deseori formula „ar trebui” 
(ought) atunci când formulează imperative şi au în vedere „trebuie”. Şi, deși, ca 
cu, ne putem angaja în realizarea a ceea ce s-ar numi cel mai bine „operaţii”, o 
parte mult mai mare a vieţii mentale e habituală în indivizi şi tradițională în 
grupuri, şi pot exista, prin urmare, încercări de a modifica ceea ce Husserl 
numește „pasivitate secundară” astfel încât ea să fie mai bine justificată, adică 
astfel încât cultura să fie mai justificată sau mai raţională. În cele din urmă, am 
putea adăuga că se poate vorbi despre folosirea scărilor ca și bună, și utilă — şi 
pe bună dreptate bună şi/sau utilă, pentru a sugera că în spatele acestor afirmații 
există o justificare; „ar trebui” are şi el această conotație. 

27. Rezumând deși „trebuie” şi „ar trebui” nu pot fi derivate logic din 
„este”, asemenea propoziţii pot indica valorizări și voiri justificate, derivate 
fenomenologic din credinţe justificate. 

VIII 


Justificarea normelor, analizată reflexiv 


1. În Prolegomena zur reinen Logik (Logische Untersuchungen [1900]), 
Edmund Husserl (1859-1938) oferă o analiză şi un exemplu destul de 
memorabile cu privire la ce este o normă (pentru cei care nu sunt familiari cu 
ea, la sfârşitul esecului, în Anexa I, oferim o traducere a celui mai relevant 
pasaj): „Un luptător ar trebui să fie curajos” e echivalent cu „Un luptător curajos 
e bun”. Simplu spus, asta transformă o normă într-o judecată de valoare. 
Husserl doar exprimă această echivalență într-o atitudine directă, adică nu 
analizează şi nu descrie felul în care sunt constituite şi justificate normele. Nu 
am observat o analiză reflexivă în contextul acestei teme în alte texte publicate 
de Husserl în timpul vieţii și nu sunt familiar cu vreo asemenea analiză, dacă 
apare pe undeva în manuscrisele lui. Explicitarea de față nu este, în orice caz, o 
interpretare a textelor lui Husserl, dar o încercare scurtă de a face 
fenomenologie constitutivă în maniera în care o făcea Husserl în perioada sa de 
maturitate, adică o analiză reflexivă. 


2. În prima secţiune de mai jos încerc să dezvolt exemplul lui Husserl 
într-un mod viu, în a doua secțiune iau un referent pur posibil al propoziţiilor lui 
ca indiciu cu privire la componentele întâlnirii în care este constituit un 
asemenea caz, și în a treia secțiune iau în considerare, pe scurt, felul în care pot 
fi justificate normele. 


COMPORTAMENTUL ÎN TIMPUL UNUI SCHIMB DE FOCURI 


3. E puţin probabil că auditorul sau cititorul analizei de față ar fi fost în 
vreo luptă, dar, probabil, a văzut înregistrări video la ştiri sau figurări ficționale 
în filme ale unor situaţii precum următoarea sau şi-o poate închipui cu ușurință 
ca posibilitate. Într-un schimb de focuri, există două grupuri de luptători, la 
distanță unul de celălalt, trăgând din arme de foc şi ascunzându-se după lucruri 
de genul stâncilor sau copacilor. Membrii fiecărui grup încearcă să ucidă 

membri ai celuilalt grup și motivația lor e cel puțin „ucide sau fu ucis”. Pentru a 
ținti şi a trage eficient cu arma, un luptător trebuie să-şi expună o parte din cap 
şi deci să rişte să fie împuşcat el însuşi. A face așa ceva e un act de curaj. A-ţi 
ține capul jos şi fie a nu împușca, fie a împuşca fără a ținti e un act laş. Aparent 
laşitatea poate fi înţeleasă şi scuzată la luptătorii care sunt în primul lor schimb 
de focuri sau la cei care suferă de răni fizice sau mentale. Dar e clar ce e curajos 
şi ce e laș pentru luptătorii sănătoși şi experimentați. 


4. A ne referi la un asemenea exemplu înseamnă a ne concentra asupra 
unor lucruri de dincolo de stratul vieții mentale în care sunt formate şi legate 
propoziţiile, dar sunt co-intenţionate tipurile pertinente de lucruri la care ne 
referim, tipuri care sunt esențe universale neclarificate sau eide, astfel încât un 
exemplu de acest tip are o valoare generală implicită. Prin variația liberă în 
fantezie, eide date anterior în mod vag pot fi clarificate mai bine, dar ele par 
deja suficient de clare pentru scopul nostru de aici. Şi pe baza întâlnirii unui 
asemenea caz de curaj (sau laşitate) de luptător, putem gândi şi exprima 
propoziţiile „Un luptător ar trebui să fie curajos” şi „Un luptător curajos e bun” 
şi să poziționăm echivalenţa lor. („Un luptător nu ar trebui să fie laș” şi „Un 
luptător laş e rău” pot fi formulate şi ele, dar vom oferi prioritate în continuare 
în această expunere evaluării pozitive). 


5. Pentru a fi capabili să afirmăm „Un luptător curajos e bun”, trebuie ca, 
întâi de toate, să putem recunoaşte un luptător şi tipul de comportament 
considerat curajos. A te acoperi, trăgând, în timp ce se trage asupra ta e 
comportamentul de luptător; a te expune focului inamic pentru a trage ţintind 
bine e comportament curajos de luptător. Cu privire la un luptător se poate 
afirma curajul, şi atunci subiectul numit „luptător curajos” poate să aibă, ca 
predicat cu privire la el, valoarea pozitivă obiectivată sau „faptul de a fi bun”. 
Nu e greu să vedem asta şi echivalenţa unei propoziţii cu această structură cu 
propoziția „Un luptător trebuie să fie curajos”, ca referindu-se la același lucru, şi 
nu pare greu nici să vedem că e echivalentă cu, dar nu identică cu prima 
propoziţie; poate din acest motiv Husserl nu a explorat mai departe acest 
subiect. 


6. Desigur, putem face abstracție de conţinut şi să producem combinația 
formelor propoziţionale „Un S ar trebui să fie, sau să facă, sau să aibă p” ca 
echivalentă cu „Un S care este, face sau are p e bun”. Prima propoziţie din 
această combinaţie este forma unei norme, deseori numită în filosofia anglofonă 
un „ar trebui” [oughr] adică o recomandare făcută Celuilalt şi / sau ţie însuţi, și 

nu un imperativ, ordin sau „trebuie” [shall], ca în „Trebuie să fii curajos!”, deşi 
ele sunt uneori confundate în discursul cotidian, unde formule care sunt de fapt 
ordine sunt exprimate „politicos” ca recomandări. 


CONSTITUIREA UNEI NORME 


7. Ceea ce s-a spus până acum a fost spus în atitudinea directă sau non- 
reflexivă, adică tocmai s-au descris lucruri reale, şi fictive dacă nu serioase, fără 
referință la modul în care ele sunt intenționate, inclusiv în cadrul unor sinteze. 
Ceea ce găsim atunci când reflectăm sunt, general vorbind, ceea ce Edmund 
Husserl numește Erlebnisse (şi, în plus şi poate mai subtil, lucruri-ca- 
intenționate). Expresia FErlebnis utilizată de Husserl a fost tradusă în diferite 
moduri, de exemplu ca „experienţă” şi „proces mental” şi chiar ca „experiență 
trăită”, care pare o reproducere mecanică mai puţin elegantă a „experience 
vecue ”, dar eu prefer să utilizez, alternativ, „proces intentiv” şi „întâlnire”; mi 
se pare că ambele expresii sunt mai capabile să acopere modurile credinţei, 
valorizării şi voirii, ca şi gândirii şi experimentări. 

8. În cele din urmă, fiind de acord cu Samuel Alexander, accentuez 

diferența dintre cuvintele cu „-ir” şi cuvintele cu „-it”. Reflectând, un 
fenomenolog nu doar că poate observa serios sau fictiv, apoi analiza şi descrie 
întâlniri, dar şi lucruri precum luptători într-un schimb de focuri ca-întâlnire. Cu 
alte cuvinte, poate practica ceea ce Husserl numește analiză noetico-noematică. 
În ceea ce priveşte noematicul, pot fi distinse lucruri precum modurile donaţiei, 
valorile şi utilizările, dar aici mă voi concentra mai mult, deşi nu exclusiv, pe 


noetic. 


9. Pentru a analiza constituirea a ceva, luăm lucrul întâlnit (sau 
intenționat) pur posibil ca indiciu cu privire la modul în care este el constituit, 
apoi reflectăm asupra întâlnirilor lui serioase sau fictive. A lua ca indiciu 
propoziţiile oferite de Husserl va conduce la o analiză reflexivă a gândirii şi 
judecării corelative. E mai bine să luăm ca indiciu un caz la care se pot referi 
propoziţiile, adică un luptător într-un schimb de focuri. Avem aici cel puţin un 
caz închipuit reflexiv de întâlnire a unui luptător curajos (sau laş). Această 
întâlnire poate fi experimentată direct de alți luptători participanţi la schimbul 
de focuri, care îi văd comportamentul, sau poate fi întâlnit indirect de membrii 

unui comitet de conferire a unor ordine (sau de o curte marțială), bazându-se pe 
mărturia colegilor de brigadă şi pe alte date, care azi pot include şi înregistrări 
video de pe satelit. 


10. Găsesc suficientă pentru o asemenea analiză o taxonomie oarecum 
simplificată a componentelor proceselor intentive&. În această taxonomie există 
două genuri de componente. La nivelul experimentării, există experimentarea 
indirectă de către comitetul pentru conferirea ordinelor (sau de curtea marțială). 
Întâlnirea de către membrii brigăzii care participă la schimbul de focuri e relativ 
directă şi, într-adevăr, exterior-perceptuală, chiar dacă doar într-un mod 
aprezentativ. (Ezit să numesc această experimentare „empatie”, fiindcă am 
observat că prea mulți husserlieni anglofoni sunt afectaţi de acest cuvânt astfel 
încât par să considere această „experimentare-a-Celuilalt”, cum prefer s-o 
numesc eu, un proces predominant valorizant, mai curând decât experiențial). 
Luptătorul se întâlneşte pe sine însuși prin auto-experimentare, într-un mod 
prezentativ. 


11. Al doilea tip de componente care pot fi distinse într-un FErlebnis sunt 
cele tetice sau poziţionale şi, lăsând deoparte problema dorințelor, există trei 
specii, care pot fi numite, în semnificațiile largi ale acestor cuvinte, credințe, 
valorizări şi voiri. (Modul în care asemenea poziționări şi experimentări pot fi 
primar şi secundar pasive sau Akfe e trecut cu vederea pentru scopurile textului 
de faţă). În ceea ce priveşte credinţele par să nu existe dificultăţi. Dacă un coleg 
de brigadă e văzut utilizându-și arma într-un mod, e curajos (şi în alt mod — e 
laș). Aici, prima facie, vederea justifică credinţa în ea şi este Evidenz, pe care 
prefer să-l traduc drept „evidenţiere” [evidencing], deoarece deseori „evidență” 
[evidence] semnifică în limbajul obişnuit și juridic altceva decât procese 
intentive. Husserl spune undeva că „Evidenz ist Erlebnis”, ceea ce înseamnă că, 
pentru Husserl, de exemplu, nu cuțitul cu amprentele acuzatului și sângele 
victimei pe el este Evidenz, ci vederea lor de către tehnicianul de laborator care 
depune mărturie în instanţa de judecată. 


12. În cazul supus analizei există şi componenta voirii. Luptătorul poate 
voi ca el să acţioneze în mod curajos iar conducătorul brigăzii îi poate ordona să 
facă asta. Dar pentru constituirea normelor e crucială implicarea valorizării. 
Antepredicativ, luptătorul își poate aproba propriul comportament curajos (sau 
dezaproba propria laşitate), iar colegii săi de brigadă sau comitetul care îi poate 


3 Vezi Anexa 2 

acorda o medalie (sau condamna în curtea marțială) pot şi ei să-i valorizeze (sau 
devalorizeze) comportamentul. Valorizarea are un rol central pentru a determina 
dacă despre comportamentul său curajos (sau laș) se poate predica binele (sau 
răul). Cu alte cuvinte, valoarea comportamentului este constituită în valorizare 
şi anume acest aspect predomină în întâlnirea comportamentului său. 


PROBLEMA JUSTIFICĂRII 


13. Dacă ceea ce s-a spus acum e suficient pentru a arăta felul în care 
curajul (şi lașitatea) sunt întâlnite antepredicativ, putem atinge mai departe 
nivelul propoziţiilor lui Husserl, prin formarea categorială a subiectului şi 
obiectivarea și predicarea binelui şi răului. Dar asta dă seama doar de felul în 
care cineva poate spune că un comportament al luptătorului e bun (sau rău) şi, 
în fapt, poate recomanda (sau nu) adoptarea lui. Această analiză nu s-a referit 
încă la problema justificări, adică, de exemplu, e curajul corect sau rațional şi 
laşitatea nu? 


14. În felul în care îl înţeleg pe Husserl, o poziţionare este justificată 
atunci când e întemeiată pe și motivată de evidenţiere. Indiferent dacă e vorba 
de experimentare directă de sine sau de o experimentare directă sau indirectă a 
Celuilalt, există experimentări care pot juca rolul evidenţierii în cazul analizat. 
Întâlnirile trecute îi motivează mereu pe oameni să se comporte și să se 
evalueze pe ei înşişi şi pe alţii în diferite moduri. Aici examinarea critică trebuie 
să ia în consideraţie nu doar motivaţia, ci şi întemeierea componentei de 
valorizare a evidenţierii şi, corelativ, valoarea și modul de donaţie, accesibile 
reflexiv, ale lucrului valorizat. Dacă cineva e un pacifist convins, nu va încerca 
să-l ucidă pe alții, chiar dacă ei încearcă să-l ucidă. A-ţi valoriza propria 
rămânere în viaţă de dragul altora poate fi un motiv puternic şi doar tangențial 
legat pentru luptător de evidenţierea necesității de a trage cât mai eficient în 
adversar. 


15. Cel puţin la fel de important în acest sens este modul în care colegii 
de brigadă şi comitetul de medaliere (sau curtea marţială) valorizează nu doar 
motivaţi de evidențierea comportamentului luptătorului, ci şi întemeiat pe 
această evidenţiere. Vorbind mai colocvial, aceştia pot să-şi bazeze valorizarea 
pe „vederea cu adevărat” în mod serios sau fictiv a comportamentului în acea 

situație. (Mai există aici o a doua normă, care ţine de felul în care sunt obligați 
să procedeze cei care judecă; ea pare analizabilă într-un mod asemănător şi nu 
ne vom opri aici asupra ei.) Şi, pe baza unei asemenea valorizări justificate, 
judecătorii pot să-şi formeze şi să exprime propoziții de două tipuri, ca şi 
echivalenţa dinte ele, aşa cum a făcut Husserl în Prolegomene. Cu alte cuvinte, 
este corect că luptătorii ar trebui să fie curajoşi, mai curând decât laşi. ŞI, cu un 
„ar trebui” justificat în acest mod, un fenomenolog constitutiv ar putea continua 
prin investigarea unui „trebuie”, adică a unui imperativ sau unui ordin, dar asta 
depăşeşte limitele acestei reflecții scurte, care a încercat doar să arate felul în 
care se constituie şi se justifică un „ar trebui”. 


16. Rezumând, analiza de față a acceptat de la Husserl că un „ar trebui” 
sau o normă implică o judecată de valoare şi a continuat prin a lua un referent 
pur posibil al unei asemenea judecăţi drept indiciu pentru discernerea 
componentelor întâlnirii în care acest referent este constituit antepredicativ, în 
special evidenţierea şi valorizarea şi, în cele din urmă, a examinat modul în care 
evidenţierea poate justifica valorizarea în care este constituită valoarea atribuită. 


ANEXA | 


„«Un războinic trebuie să fie curajos» înseamnă | mai degrabă: numai un 
războinic curajos este un războinic «bun», iar de aici rezultă că un războinic 
care nu este curajos este un războinic «prost», câtă vreme predicatele bun şi 
prost își împart extensiunea conceptului de războinic. Numai întrucât această 
judecată de valoare este valabilă, are dreptate cine pretinde de la un războinic să 
fie curajos; iar pentru acelaşi temei este şi de dorit, lăudabil etc. ca el să fie 
astfel. La fel este şi cu alte exemple. «Un om trebuie să-şi iubească aproapele» 
vrea să spună că cine nu face acest lucru nu mai este un om «bun», în 
consecinţă, este eo ipso un om «rău» (în această privinţă). «O dramă nu trebuie 
să se divizeze într-o serie de episoade» — altfel nu este o dramă «bună», o 
operă de artă «veritabilă». În toate aceste cazuri facem ca estimarea noastră 
pozitivă, atribuirea unui predicat valoric pozitiv, să depindă de o condiţie de 
îndeplinit, a cărei nerespectare atrage după sine predicatul negativ 
corespunzător, în general, putem să considerăm ca egale, sau cel puţin ca 
echivalente, expresiile formale: «Un A trebuie să fie By» şi «Un A, care nu este 
B, este un A rău» sau «Numai un A care este B este un A bun.” 


(Edmund Husserl, Cercetări logice, trad. de Bogdan Olaru, Bucureşti, 
Humanitas, 2007, Vol. I, p. 75-76) 

O taxonomie a 17 (?) componente ale proceselor intentive 


——p neutralitate 

așteptare 


doritoare (7) ——————————————— 


LL voire negativă ———— 
volițională 


— 
— 


——— 


————— 


—— 


———— 
————— 
——————— 


——— 


———— 


————————— 


68 


IX 


O analiză reflexivă a unui mod de 
a elabora analize reflexive 


1. Povestea din spatele analizei de faţă şi a celorlalte texte de acest tip 
poate fi spusă repede. Ca şi pe alţii, a început să mă îngrijoreze că foarte puţini 
colegi din tradiția noastră fenomenologică se implică azi efectiv în cercetări 
fenomenologice, mai curând decât în studiul savant al textelor. Cu alte cuvinte, 
majoritatea fenomenologilor vorbesc şi scriu acum în principiu despre ceea ce 
au scris anterior alții din tradiția noastră, și fac asta prin metode care nu diferă 
de cele utilizate în studiul lui Aristotel sau Kant. Ne putem întreba dacă acești 
„fenomenologi” sunt în general fenomenologi. 


2. Ca răspuns, am publicat o cărţulie scrisă cât de simplu am putut despre 
abordarea elementară generală a fenomenologiei aşa cum am ajuns s-o înţeleg 
cu, o abordare care pare să fie numită cel mai bine „analiză reflexivă”. În ea, 
această abordare este aplicată în raport cu ea însăşi. Cartea mea se cheamă 
Analiza reflexivă [Reflective Analysis] şi se adresează, în principiu, studenților, 
masteranzilor și doctoranzilor în filosofie, deşi sper că o vor citi și alții, mai 
avansați sau din alte discipline decât filosofia. 


3. Când am avut posibilitatea să predau în baza propriului text, am 
descoperit că întrebările de la sfârşitul capitolelor şi diagramele erau utile și că 
studenţii apreciau terminologia simplă, dar își doreau totuși cercetări mai 
concrete, pe care să le poată imita când ar fi încercat să producă analize 
reflexive proprii — ceea ce sper foarte tare că vor învăţa să facă. Această 
experiență pedagogică m-a făcut să adun câteva analize reflexive pe care le-am 
scris pe parcursul anilor în această culegere, care poate fi şi ea folosită în 
predare. 


4, Se poate spune că propun un gen de scriere fenomenologică. Scrierile 
de acest tip evită în mare măsură referințele la personalități, texte, citatele, 
notele de subsol şi aparatul relevant pentru studiile savante; în schimb, evocă în 
principiu doar autoritatea lucrurilor însele. Autorul unei analize reflexive îşi 

cheamă cititorii să confirme, corecteze și/sau extindă analiza prin reflecții 
proprii asupra lucrurilor de acelaşi tip. 


5. Mai departe, o analiză reflexivă e scrisă în cea mai simplă posibil 
terminologie tehnică şi e concisă, de obicei de aproximativ 3.000 de cuvinte. Un 
text de o asemenea lungime nu doar că poate fi lecturat de studenți înainte de 
discuţia în sala de curs, dar poate fi şi citit colegilor profesioniști, în cadrul unor 
conferinţe, în cam treizeci de minute, fapt ce oferă timp pentru discuţii şi o mică 
pauză înainte de următoarea sesiune de o oră. 


6. În cele din urmă, dacă poţi fi sigur că, în contextul unei conferinţe 
profesioniste, colegii vor pune întrebări, ar putea fi util pentru profesori să 
elaboreze seturi de întrebări și să le distribuie din timp, astfel încât studenții să 
poată pregăti răspunsuri de la care să pornească discuţiile din sala de curs. Am 
inclus în cărțulia mea mai multe întrebări, dar cred că profesorii ar trebui să-şi 
pregătească întrebări proprii, adecvate propriei situații pedagogice. Mai mult, 
studenţii sunt impresionați când profesorii lor elaborează ei înşişi analize 
reflexive, așa că e recomandabil şi acest lucru. 


7. Mai târziu, mi-a venit în minte să le propun la mai mult de zece colegi, 
care se familiarizaseră cu textul meu citindu-l, recenzându-l şi/sau traducându-l, 
să elaboreze analize pentru alt manual din care să poată învăţa studenții. Unii 
colegi mi-au spus, totuşi, că provocarea de a se angaja într-o cercetare 
fenomenologică li s-a părut dificilă şi doi dintre ei au mai cerut sugestii despre 
cum să procedeze. Analiza de față e încercarea mea de a răspunde acestei 
rugăminţi. În ea, descriu felul în care compun eu însumi analize reflexive, dar 
accentuez că asta e doar maniera mea, şi nu singura posibilă. 


8. Pasul 1. — Găsiţi o problemă! Dacă cineva are o pregătire într-o 
disciplină anume, vor exista teme de reflecţie ce apar în domeniul lui dar, 
vorbind mai general, trăim în lumi socio-culturale, şi acestea au multe aspecte, 
exemplu, o temă celebră e diferenţa dintre îngrijire și tratament, dar această 
temă, altfel excelentă, e prea amplă pentru scopul de față. Aici e nevoie de o 
temă modestă, cu care cititorii sunt, probabil, familiari în viaţa cotidiană, 
probabil nu au reflectat anterior asupra ei şi despre care se poate spune ceva 
interesant în aproximativ zece pagini. 


9. Ceea ce mi s-a părut o temă adecvată pentru ocazia de față e felul în 
care întâlnim nu doar ceea ce poate fi numit „bază-casă permanentă”, dar şi 

diferite tipuri de „bază-casă temporară”. Ceea ce semnifică aceste expresii ar 
trebui să devină mai clar pe măsură ce voi avansa. Problema vine din viaţa 
cotidiană, are o denumire metaforică şi nu pare să fie specifică pentru o singură 
disciplină, dar ar putea fi relevantă pentru câteva. Un pic de analiză reflexivă a 
felului în care sunt întâlnite asemenea lucruri, precum şi a întâlnirii lor poate 
ilustra felul în care elaborez cu o analiză reflexivă, şi sper că asta îi va încuraja 
şi-i va ghida pe alții. 


10. În ceea ce ţine de cadrul de referinţă şi de terminologie, folosesc 
„întâlnire” ca o expresie tehnică largă pentru ceva în interiorul căruia se pot 
discerne voire, valorizare, credinţă şi diferite tipuri de experimentare, şi folosesc 
„lucru(r1)-ca-întâlnit(e)” pentru utilizările, valorile, caracteristicile de ființă ale 
lucrurilor în care se crede (corelative cu voirea, valorizarea, credința şi 
experimentarea), precum şi diferitele lor moduri de donaţie, de exemplu, lucru- 
ca-aşteptat sau lucru-ca-amintit. Mulţi utilizează sintagmele „experiență” sau 
chiar „experienţă trăită” pentru a exprima această semnificaţie, dar uneori aceşti 
colegi nu prea menţionează în analizele lor componentele de voire şi valorizare, 
ceea ce eu încerc să nu fac. 


11. Pasul 2. — Găsiţi un exemplu bun! Exemplele sau ilustrările sunt 
deseori utile când vrei să le transmiți altora gândurile tale. Dar, la o extremă, 
unele expuneri nu includ niciun exemplu, și atunci eşti nesigur ce anume se 
analizează; la altă extremă, multe expuneri includ prea multe exemple, şi atunci 
ilustrările distrag de la sau chiar par un substitut pentru exprimarea conceptelor. 
Astfel, discutând despre artă, unii colegi par uneori să încerce să descrie pur şi 
simplu prin oferirea de exemple. A avea un exemplu principal şi a reveni la el 
repetat pe parcursul unei expuneri pare, de obicei, să aibă scopul de a atrage 
atenția asupra a ceea ce exemplul respectiv exemplifică cel mai bine. Uneori 
observ un caz concret, care devine exemplul meu principal, înainte de a concepe 
şi a începe să-mi analizez tema. 


12. Odată ce am o temă, de obicei nu e dificil să găsesc un exemplu bun 
pe care să-l folosesc pe parcursul expunerii. De exemplu, cel pentru analiza de 
față: am călătorit deseori în alt oraş şi am dormit într-un hotel, apoi am plecat de 
acolo în alte locuri cu diferite scopuri, şi acest comportament e similar cu ceea 
ce fac acolo unde trăiesc — somn înăuntru, apoi aventurare afară, apoi întoarcere 
acasă. Casa mea poate fi numită baza mea permanentă, iar hotelurile în care 
dorm când călătoresc sunt baze temporare. Pot exista atât baze-casă primare, cât 
şi secundare. Prima e, probabil, cea în care îți ţii lucrurile de genul hainelor, iei 

de obicei micul dejun şi cina, şi dormi în majoritatea nopților. A doua poate fi 
biroul sau un alt loc în care petreci regulat părți extinse ale zilei, din care te 
aventurezi afară şi în care te întorci. În viaţa unei persoane pot exista mai multe 
baze-casă secundare permanente. 


13. Odată, am predat un curs, timp de o săptămână, în altă ţară. Hotelul 
era atunci baza mea temporară şi mergeam de acolo în alte locuri, inclusiv tot 
felul de restaurante şi sala de curs în care mă întâlneam cu studenții. Sala de 
curs, dar nu şi restaurantele, poate fi considerată o bază temporară secundară. 
Bazele-casă, permanente sau temporare, sunt locuri centrale în raport cu 

celelalte locuri. Nu pur şi simplu ieși din ele, dar revii „acasă” în ele. 


14. E deja clar că „permanent” şi „temporar” sunt termeni relativi. În timp 
ce ne așteptăm cu încredere să revenim din nou şi din nou, perioade 
îndelungate, poate întreaga viaţă, la o bază-casă primară permanentă, o bază- 
casă temporară e utilizată pentru un timp scurt, poate o zi sau chiar mai puţin. 
Bazele-casă permanente devin extrem de familiare, iar cele temporare tind să fie 
mai puţin familiare, și mai pot fi şi alte diferențe. Mai general, bazele cu diferite 
grade de permanenţă şi originaritate aparțin de sistemele de locuri în care ne 
oprim şi prin care mergem în timpul vieților noastre. Cum pot fi structurate alte 
sisteme de locuri, dacă există aşa ceva, nu ne interesează aici. Tema cercetării 
de faţă sunt bazele-casă permanente şi temporare. 


15. Pasul 3. — Clarificaţi metaforele principale! În limbaj există o 
multitudine de metafore şi degeaba am încerca să le reducem pe toate la expresii 
literale. Dar cel puţin ar trebui să comentăm metaforele principale, fie atunci 
când ele ar putea induce în eroare, fie când asta ar putea contribui la realizarea 
scopurilor expunerii. Astfel, de exemplu, expresia „bază-casă” e împrumutată 
din jocul de baseball, unul dintre jocurile cele mai cunoscute la nivel 
internaţional. Baza-casă e locul de pe câmpul de joc în care stă jucătorul la 
serviciu şi încearcă să lovească cu bâta mingea care îi e aruncată; dacă reuşeşte, 
e locul din care încearcă să se miște spre celelalte trei baze, cu scopul de a 
reveni în cele din urmă „acasă”, acumulând astfel puncte pentru un home run. 
De fapt, începutul analizei de la Pasul 2 a clarificat deja într-o mare măsură 
această metaforă. 


16. Întrebările despre referentul real al unei metafore pot fi utile nu doar 
pentru formularea de întrebări pentru studenţi, ci şi în elaborarea propriei 
analize. Astfel, ce fel de locuri sunt poziţiile jucătorilor de baseball când echipa 

lor e în apărare, adică membrii echipei adverse sunt la bătaie, ce fel de loc e 
banca pe care jucătorii îşi aşteaptă rândul să fie la bătaie? (Poate banca să fie o 
bază-casă într-o măsură mai mare decât ceea ce e numit oficial „bază-casă”?) 
Care e relația dintre aceste locuri, ce altceva, în afară de activitățile realizate în 
ele sau în relație cu ele determină ce sunt ele, există structuri similare în alte 
sporturi, adică există „baze-casă” în biliard sau baschetbal? 


17. Pasul 4. — Reflectaţi! Aş putea să numesc ceea ce fac la această etapă 
nu doar „reflecție”, dar şi „cumpănire” sau chiar „purtare a lucrurilor prin 
minte”. Acesta e cel mai important pas şi, din păcate, cel pentru care pot să ofer 
cele mai puţine recomandări. Scopul e o descriere a principalelor aspecte ale 
lucrurilor de tipul celor pe care le tematizezi şi pe care le exemplifică exemplul 
tău. Reflecţia începe, de fapt, atunci când alegi o temă şi continuă până ai 
terminat de scris, dar cel puţin pentru mine vine un moment în care ideile mele 
despre ceva sunt suficient de clare ca să încep să le pun pe hârtie. Asta nu 
înseamnă că tot ce trebuie spus e înţeles înainte de a începe să scrii. În cazul de 
față, remarcile despre felul în care bazele-casă permanente şi temporare sunt un 
tip de loc nu exprimă lucruri de care mi-am dat seama de la bun început şi au 
fost adăugate în timpul primei revizuiri a expunerii mele. 


18. Uneori, analiza reflexivă este un răspuns la o întrebare evident 
semnificativă. Într-o analiză anterioară, de exemplu, am încercat să răspund la 
întrebarea ce este toleranța; lucrul cel mai important de care mi-am dat seama 
gândindu-mă la asta a fost că, atunci când ești tolerant, nu încetezi să 
devalorizezi persoana, atitudinea sau comportamentul care e tolerat dar, din 
varii motive, nu acţionezi în baza acestei devalorizări. Apoi, ar putea fi abordată 
întrebarea a ce ar putea preveni voirea împotriva a ceea ce continui să 
devalorizezi. 


19. Cel puţin pentru mine, există trei lucruri de evitat când reflectezi. 
Unul e expunerea pe larg a ceea ce au spus alţii la tema respectivă. Desigur, am 
învăţat mult de la alţii și suntem deci în mod voit sub influenţa lor, iar 
cercetătorii pot deseori discerne efectele unei asemenea influenţe în analizele 
noastre. Dar într-o analiză reflexivă nu ar trebui să te referi la alții (aşa cum 
tocmai am făcut!) pentru a ajuta la convingerea unui cititor sau auditor cu 
privire la ceva. S-ar putea să fie imposibil să eviţi total aluziile la alţii, dar într-o 
analiză reflexivă autorul vorbește în numele lui însuși despre lucruri, mai curând 
decât să expună ceea ce au spus alţii. În plus, a-i ghida pe studenţi să se apuce 
de cercetări proprii e mai important decât a-i impresiona pe colegi. 

20. Alt lucru despre care cred că e mai bine să fie evitat e să cauţi o teză 
din care să deduci consecinţe în mod logic. Cel puţin în viziunea mea, o analiză 
reflexivă nu e, sensu stricto, un argument, ci mai curând o naraţiune descriptivă 
la sfârşitul căreia cititorul nu a dedus o concluzie, ci, mai curând, a obţinut o 
înţelegere mai profundă a lucrurilor despre care e vorba. Încercarea de a evita 
ceea ce poate fi numit „goana după premise” şi „critica logică”, ca şi studiul 
savant asupra a ce au exprimat alţii, ar putea să meargă împotriva formării 
unora, dar aş sugera că există o a treia abordare, în care nu sunt centrale nici 
forma logică, nici opiniile altora. În schimb, preocuparea autorului ar putea fi 
însuşi lucrul în discuţie, de exemplu atitudinea de toleranță sau întâlnirea 
bazelor-case permanente şi temporare. 


21. Al treilea lucru care mi se pare util de evitat în gândirea asupra unei 
teme e graba de a folosi setul de distincții din cartea mea. Poate părea straniu ca 
autorul unei cărți să zică asta, dar sunt conștient că rezultatele fenomenologice 
sunt nuanțate, în cele din urmă, în baza întâlnirii cotidiene a lucrurilor în lumea 
vieții, că e imposibil să fi recunoscut toate diferențele importante dintre lucruri, 
că limbajul tehnic e nuanţat într-un mod analog din limbajul obişnuit, şi că nicio 
analiză nu ar trebui considerată definitivă. Cartea mea de 200 de pagini doar 
schițează suprafaţa, şi e întotdeauna nevoie să sapi mai adânc. 


22. Pasul 5. Faceţi distincţii în legătură cu exemplul! A face distincții e 
un procedeu implicat de la bun început. Ar putea să genereze o schiţă compusă 
din câteva puncte, fie în minte, cum s-a mai spus, fie pe hârtia pe care încerci să 
stabileşti ordinea în care trebuie descrise lucrurile. Am făcut acest lucru pentru a 
distinge unul de altul paşii din această analiză. Unii nu fac asta niciodată, alţii o 
fac mereu, iar cu încerc s-o fac mai ales dacă lucrurile sunt complicate, iar 
reflecția mea e mai puţin avansată (şi asta nu mă ajută întotdeauna să câştig 
timp!). Uneori, analiza pare aranjată cel mai bine într-o manieră sistematică, 
mergând de la general la specific, uneori merge cel mai bine de la specific la 
general, şi sunt posibile diferite combinaţii. Ceea ce face ca o analiză reflexivă 
să merite titlul de „analiză” e seria de distincții clarificate prin utilizarea de 
exemple cu referire la aspecte ale lucrului despre care este vorba. 


23. Astfel, întrebarea despre ce este un loc merge mai departe decât 
distincția dintre baze-casă permanente şi temporare. Desigur, un loc e ceva 
amplasat în spaţiu și în timp, de exemplu pe o stradă sau alta, între momentul în 
care a fost creat şi cel în care va fi distrus. Un loc poate fi perceput senzorial, de 
exemplu poate fi auzit ca având un sunet special, sau covorul gros atins cu 

piciorul când stai şi mergi pe el, dar poate fi şi amintit, atunci când l-ai părăsit 
permanent sau temporar, şi poate fi şi aşteptat, atunci când te duci acolo pentru 
prima dată sau, oarecum diferit, când revii acolo. La acest nivel se mai pot 
spune multe despre un loc. Un asemenea nivel, care poate fi numit 
„experimentare”, e abstras din întâlnire, care include şi alte componente. 


24. Când percepi un loc sau orice altceva spaţio-temporal, crezi cu 
certitudine în existența lui, doar dacă nu există sau până apare o motivaţie 
pentru a avea dubii în raport cu el, de exemplu până se dovedește a fi un miraj 
sau altfel de iluzie. În afară de aceasta, de regulă, bazele-casă sunt și valorizate 
pozitiv. Chiar dacă baza-casă a cuiva e o celulă de închisoare, ar putea fi 
valorizată pentru că e mai sigură decât oriunde altundeva închisoarea respectivă. 
Ele pot fi voite în mod activ atunci când, de exemplu, îţi alegi hotelul, sau voite 
pasiv, când accepţi hotelul ales de gazdă. Mai departe, voirea poate deveni 
habituală sau chiar tradițională. Reflectând, am putem descoperi că, de mult 
timp, casa în care locuim a fost acceptată volitiv într-un mod rutinar. 


25. Ca să folosim un sinonim interesant, despre asemenea lucruri se poate 
spune, într-o semnificație lărgită, că sunt „utilizate”. Astfel, o bază-casă poate fi 
utilizată pentru a te odihni în ea şi a te pregăti în alt mod pentru următoarea 
ieşire în alte locuri, prin urmare poate servi ca mijloc pentru scopurile ultime ale 
unui efort mai amplu, și poate fi utilizată ca scop imediat al mișcării inițiale sau 
ulterioare către ea a cuiva, ca parte a acestui efort. Reflecţia scoate la iveală că 
lucrurile-ca-voite au caracteristici ce pot fi numite utilizări intrinseci şi 
extrinseci. 


26. După cum s-a spus, uneori utilizăm locurile nu doar ca baze-casă 
permanente, ci ca baze-casă temporare. Asta poate ţine şi de tehnologia 
specifică. O corabie poate avea un port-casă, utilizând temporar un alt port. E 
similar şi cazul avioanelor şi aeroporturilor, ca şi al garajelor de acasă şi de la 
serviciu pentru automobile. Şi bazele, dacă nu chiar toate locurile, implică unele 
rute pentru mişcarea între ele. Dacă analizăm reflexiv felul în care întâlnim 
locurile în general şi bazele-casă permanente şi temporare în special, putem 
descoperi multe despre întâlniri şi lucrurile-ca-întâlnite implicate în această 
situație. 

Figura 1. 

Locuri 
Permanente Baze-casă Alte locuri 
Temporare Baze-casă Alte locuri 


27. Uneori, o diagramă în care sunt combinate distincţiile poate nu doar 
să ajute cititorul să înţeleagă descrierea, dar şi să motiveze un autor s-o extindă. 
În timpul construirii unei diagrame, pot fi recunoscute alte aspecte ale temei. De 
exemplu, raportat la Figura 1, ne putem întreba dacă diferenţa dintre permanent 
şi temporar e valabilă și pentru alte locuri decât bazele-casă. În plus, cum ar 
putea fi modificată această diagramă pentru a putea include bazele-casă primare 
şi secundare? 


28. Pasul 6. — Revizuiţi-vă expunerea! Aici ar trebui să rezistăm din nou 
tentației de a menţiona autorităţi, a cita sau a ne referi la texte sau a ne angaja 
altfel într-un studiu savant. Ceea ce ar trebui să facem e să descriem ceea ce 
poate fi observat şi analizat reflexiv. Marea speranţă e că cititorul sau auditorul 
va privi reflexiv pentru el însuşi, va vedea lucrurile pe care le descriem și, 
astfel, va fi convins de ele însele, nu de altceva. Există baze-casă permanente şi 
temporare, şi alte locuri în care, pe parcursul vieții lor, oamenii fac diferite 
lucruri. Asta s-ar putea să nu fie o realizare zguduitoare, dar ar putea adăuga 
ceva la înţelegerea a ce înseamnă să trăieşti într-o lume socio-istorică culturală, 
în ceea ce fenomenologii numesc o „lume a vieţii”. 


29. Nu este exclus că, în procesul elaborării textului, veți începe să vă 
gândiţi la noi aspecte ale lucrurilor. Astfel, o lume a vieţii este nu doar culturală 
în sensul strict — conținuturile ei au utilizări, valori şi conținuturi de credință 
care sunt învăţate — dar şi socială. Asta pune problema modului în care relațiile 
şi interacțiunile sociale joacă un rol şi ar putea chiar să predomine în ceea ce 
face ca un loc să fie de un tip sau de altul. Ca să continuăm cu exemplul nostru, 
ar putea casa cuiva să fie acolo unde îi e familia, iar a ajunge acasă să ţină mai 
mult de reunirea cu soția şi copii după ce a fost plecat decât de intrarea într-o 
clădire, chiar dacă a fi plecat constă în a sta la baza a doua până la sfârșitul 
reprizei de baseball, deci a nu fi alături de propria echipă pe bancă sau pe câmp? 
Poate să fie o casă dacă cineva n-o împărtășește cu alții, dar trăieşte singur, cu 
lucrurile importante pentru el, cum ar fi cărțile, şi face în acel loc acțiunile care 

contează pentru el cel mai mult — locul în care nu doar mănâncă şi doarme, dar 
şi se uită la televizor şi compune analize reflexive dimineaţa înainte de a se duce 
la universitate să predea? 


30. Apoi, din nou, o formațiune militară în mişcare poate fi baza-casă 
pentru o patrulă trimisă pe teren, care se întoarce cu informaţii despre inamic; 
poate fi similar și în cazul unei flote şi al avioanelor de recunoaştere. Astfel, o 
bază-casă temporară poate avea un loc schimbător, mai curând decât unul fix în 
spațiul-timpul experimentat, baza-casă permanentă fiind o cazarmă sau portul 
de origine. Sau şi bazele-casă permanente ar putea să fie în mişcare continuă? 


31. Pasul 7. — Examinaţi prima variantă a textului! Sper că anume în 
această privință cartea mea va fi cea mai utilă. Dar, din nou, sper că veţi ține 
minte că rezultatele mele sunt doar o hartă de suprafață, pe baza căreia alții pot 
continua să sape mai profund — şi nu ar trebui să ezite s-o facă. lată câteva 
întrebări derivate din ea pe care le puteţi pune în raport cu prima variantă a unei 
analize reflexive. Asta ar putea cel puţin să vă ajute să căpătaţi mai multă 
încredere că aţi acoperit în principiu ceea ce trebuia discutat. 


a. — Diferenţa dintre experimentare şi poziţionare, pe de o parte, şi 
lucrurile-ca-experimentate şi lucrurile-ca-poziţionate, pe de altă parte, este 
suficient de relevantă şi explicită în textul primei variante? 


b. — In cazurile în care asta e relevant, e făcută suficient de clar distincția 
dintre experimentarea lucrurilor reale sau, mai bine, temporale, şi a lucrurilor 
ideale sau, mai bine, atemporale? 


c. — Referitor la lucrurile reale: se iau în consideraţie perceperea, 
amintirea, aşteptarea şi, corelativ cu ele, lucrurile-ca-percepute, lucrurile-ca- 
amintite, lucrurile-ca-așteptate, ca şi gradele lor de importanţă? 


d. — Sunt luate în considerație, acolo unde e relevant, credinţa, valorizarea 
şi voirea, în sensurile lor largi, şi corelatele şi modalităţile lor? 


e. — Rolul închipuirii în cercetare e apreciat explicit sau implicit, adică e 
autorul conştient de diferența dintre afirmaţiile despre lucrurile individuale, fie 
ele serioase sau fictive, şi înţelegerea generală obţinută pe baza luării lor ca 
exemple? 


” A fost necesar să ieșiți să observați baze-casă permanente şi temporare sau a fost suficient pentru exemplul 
utilizat pe parcursul eseului, să ne amintim de ele şi, mai departe, să ne închipuim uneori cazuri particulare? 

f. — In analiză e nevoie de justificare şi, dacă da, e satisfăcută această 
nevoie? Dacă nu, de ce nu? 


g. — E expunerea construită aşa încât cel ce o studiază să înţeleagă 
lucrurile din ce în ce mai profund, pe măsură ce avansează în lectura ei? 
> 


32. Paşii 4 şi S$ mi se par cei mai importanți, și totuși cei mai puţin 
metodici. Nu pot prezice cu regularitate cât va dura ca analiza unei teme să se 
aşeze suficient în mintea mea pentru a o scrie. Şi circumstanțele variază. Unora 
ideile le vin pe drum spre serviciu, altora în timp ce luptă cu insomnia sau se 
spală pe dinți etc., etc. Poate cel mai important lucru cu referire la această 
abordare, pe care mă prind că o urmez, este că scrierea şi examinarea în 
termenii celor șapte întrebări de la Pasul 7 ajută doar după ce practic s-a încheiat 
„trecerea lucrurilor prin minte”. 


33. Cursul pe care îl veţi urma va fi, probabil, diferit de al meu. Sunteţi la 
fel de surprinşi ca şi mine de câte se pot spune aşa în aproximativ 3.000 de 
cuvinte? Ne putem aştepta ca studenții să poată asimila atâta material înainte de 
a veni în sala de curs în ziua următoare, ca să discute între ei şi cu profesorul 
lor. Dacă putem oferi suficientă practică concretă, ca şi studiu metodologic, 
putem nu doar să umplem un semestru de predare, dar şi să producem câţiva noi 
fenomenologi care să arate că-şi merită acest titlu elaborându-şi propriile 
analize reflexive. 


COMENTARII SUPLIMENTARE 


34. Cei mai bine pregătiți în fenomenologie au remarcat, probabil, că în 
analiza de mai sus nu am clarificat multe lucruri importante. Asta pentru că sunt 
preocupat de promovarea lucrurilor fundamentale pentru abordarea noastră. De 
exemplu, nu am dedicat o pagină sau două diferenţei dintre tematizarea directă 
şi tematizarea reflexivă, dar m-am bazat în schimb pe abilitatea adulților umani 
normali de a recunoaște că analiza a ceea ce numesc întâlnire și lucruri-ca- 
întâlnite diferă de felul în care, deseori, discutăm cu uitare de sine aşa-numitele 
„lucruri obiective”, fără să ne preocupe felul în care le întâlnim. Dar diferenţiez 


Afirmațiile de aici sunt oare despre faptul dacă un loc sau altul e o bază-casă de un tip sau altul sau despre care 
sunt genurile şi speciile bazelor-casă? 

componentele de credinţă, valorizare şi voire de cele ale experienţei din cadrul 
întâlnirilor şi, corelativ cu acestea, caracteristicile de credință, valorizările şi 
utilizările de modurile de donaţie ale lucrurilor-ca-întâlnite. 


35. Mai departe, nu m-a preocupat dacă analiza pe care o ofer aparține 
fenomenologiei mundane sau celei transcendentale. În viziunea mea, analiza 
reflexivă poate fi specificată pentru scopuri diferite, şi există mai mult de 
treizeci de discipline cu tendințe fenomenologice. Scopul cuiva ar putea fi 
întemeierea transcendentală a lumii și a ştiinţelor, dar pot exista alte scopuri în 
alte versiuni ale fenomenologiei filosofice, ca şi în alte discipline decât 
filosofia, de exemplu în îngrijirea medicală fenomenologică. Tacit, totuşi, m-am 
bazat cel puţin pe epoche, reducție şi purificare psihologică, pentru că nu am 
făcut nicio aluzie la modul în care ceea ce e experimentat poate fi explicat în 
termenii protonilor, undelor sonore şi altor factori de interes central în 
psihologia fiziologică şi în ştiinţa naturalistă. 


36. La fel, nu am pus întrebarea derivării fenomenologiei egologice din 
fenomenologia intersubiectivă şi nu am făcut nici alte aluzii la metoda Abbau- 
Aufbau. Cu excepția unei aluzii la originea voirii secundar pasive în operațiile 
volitive active și pasive, analiza de mai sus e o bucată de fenomenologie statică. 


37. Mai mult, majoritatea colegilor din tradiţia noastră iau drept de la sine 
înțeles că fenomenologia se preocupă de conştiinţa umană individuală. Aş fi 
putut analiza, deşi nu am făcut-o, felul în care viețile individuale sunt 
diferențiate de vieţile altora din cadrul grupurilor în care trăim în mod originar, 
sau felul în care viaţa umană diferă de cea non-umană. 


38. Aici şi în alte analize reflexive mă bazez implicit şi pe metoda 
eidetică, dar nu am spus prea mult despre ce înseamnă asta, dacă în general am 
spus ceva. Faptul că mă bazez pe ea e indicat de felul în care ceea ce încerc să 
transmit nu e pur şi simplu despre un lucru particular, de exemplu despre un 
hotel concret dintr-un oraş sau altul, dar chiar și la nivelul cel mai specific a fost 
vorba de orice hotel din orice loc în care am călătorit şi am stat un timp. 
Descrierea de către Husserl a eideaţiei şi a puterii de clarificare a varierii libere 
în fantezie e cea mai bună metodologie care a fost elaborată până acum în acest 
sens. Dar sunt convins şi că adulții umani normali, de obicei, eidează spontan și 
nu doar exprimă deseori concepte despre esențe universale, dar şi înţeleg cu 
ușurință asemenea concepte. A insista pe această procedură ar distrage de la 

aspectele fundamentale ale acestei abordări elementare pe care sper că studentul 
o poate învăţa. 


39. Ceea ce e fundamental e reflectarea, analiza și descrierea în termeni 
specifici și generali a întâlnirilor şi a lucrurilor-ca-întâlnite corelative cu 
întâlnirea, care ţin de o temă anume. Când cineva învaţă să facă asta, pot fi luate 
în consideraţie şi alte proceduri suplimentare, care ar putea fi urmate. 

X 


Un mod de a preda Analiza reflexivă 


INTRODUCERE 


1. Titlul acestei cercetări este ambiguu. „Analiza reflexivă” poate fi o 
aluzie la cartea mea, Analiza reflexivă, scrisă pentru a fi predată studenților, 
chiar dacă poate fi citită de cineva care nu mai e student, dar încearcă să se 
autoinstruiască. Dar şi abordarea la care se referă această expresie şi cartea e 
numită corect „analiza reflexivă”. Textul de față poate fi despre o carte sau 
poate fi despre o abordare investigativă. Oricum ar fi interpretat titlul, eseul e 
despre predare şi analiză reflexivă. 


2. Acest capitol are două părți. Prima e despre un mod răspândit de 
predare a fenomenologiei — un nume mai tradițional dar mai puţin evident 
metodologic pentru analiza reflexivă; din câte se pare, acest mod de a preda nu 
transmite prea bine abordarea însăși. Apoi, a doua parte e despre cum poate fi 
predată această abordare. Scopul nu e de a produce mai mulţi cercetători savanți 
în domeniul fenomenologiei, ci, mai curând, mai mulți fenomenologi, mai mulți 
cercetători în fenomenologie — din care, azi, nu sunt prea mulți. 


A PREDA DESPRE FENOMENOLOGIE 


3. Deşi fenomenologia a existat în filosofie mai mult de un secol, 
răspândindu-se şi în alte discipline, în primul rând în psihiatrie, cam tot atât de 
mult timp, acum există, proporţional, tot mai puţini şi mai puţini fenomenologi 
în sens strict. E ceva ce nu e admis pe larg, deși ar trebui. 


4. Desigur, există multe cărți şi articole care spun ce e aceea 
fenomenologie, și multe conferinţe la care colegii vorbesc despre un aspect sau 
altul al lucrurilor pe care vreun mare fenomenolog al trecutului le-a scris sau le- 

a spus despre o temă sau alta. Din păcate, unele întâlniri de acest tip seamănă 
leit cu grupurile de studiu biblic, în care un titan sau altul al trecutului e privit ca 
şi cum ar fi un zeu. Abordarea generală asumată ar putea să fie numită, cu mare 
generozitate, „cercetare savantă”, iar produsele ei literare includ studii 
comparative, editări, interpretări, recenzii şi traduceri. Desigur, e mare nevoie 
de cercetări savante în tradiția fenomenologică, fiindcă lucrările majorității 
titanilor trecutului sunt dificil de înţeles. Inclusiv pentru că există destul de 
puțină terminologie comună: nu pur şi simplu că n-ar folosi aceleaşi cuvinte, dar 
nici aceleaşi concepte. Şi dacă cercetezi o temă majoră, de exemplu experiența 
Celuilalt, îţi dai seama repede că există prea puţine puncte de consens între 
titanii trecutului; așa că, poate, în ceea ce ţine de studiul savant, cele mai 
necesare sunt studiile comparative. Totuşi, să spunem lucrurilor pe nume: 
studiile savante contribuie doar la literatura secundară. Ele sunt lucrări despre 
fenomenologie, nu de fenomenologie. Din păcate, autorii lor deseori nu înţeleg 
asta, chiar dacă e una dintre caracteristicile măreției celor pe care îi studiază. 


5. E cel mai bine ca doctoranzii şi cercetătorii începători să fie încurajați 
să producă lucrări savante. Fiindcă ei depind de judecata altora, mai ales a unor 
persoane ce aparţin unei şcoli non-fenomenologice de gândire, e cel mai sigur 
să vorbească despre ceea ce gândea un titan credibil al trecutului, mai curând 
decât să susțină deschis o poziție originală în propria disciplină cu referire la o 
problemă sau o metodă. De exemplu, logica are în cel mai bun caz o 
semnificație marginală pentru metoda fenomenologică, dar e centrală printre 
aspectele investigate de Edmund Husserl, însă a-i spune asta unui filosof 
analitic l-ar putea face imediat să nu mai acorde nicio atenţie celorlalte lucruri 
pe care le mai zici. Sau chiar şi a spune că te bazezi, în principiu, pe observarea 
reflexivă a proceselor mentale sau că ai un interes profund pentru felul în care 
indivizii sunt membri ai grupurilor sociale te poate face să fii aruncat în lada de 
gunoi a introspecţioniștilor sau sociologiştilor — e greu de spus care dintre 
acestea două e considerată mai rea de majoritatea filosofilor anglofoni din ziua 
de azi. Aşa că, dacă eşti vulnerabil, cercetarea savantă e mai sigură. Şi studiul 
savant bun e mai uşor de apreciat din alte puncte de vedere. 


6. Oarecum natural, deci, există posibilitatea de, mai curând, a vorbi 
despre fenomenologie decât a face fenomenologie. De exemplu, despre 
Cartesianische Meditationen ale lui Edmund Husserl se poate vorbi în felul 
următor. După cum remarcă undeva ultimul asistent și colaborator al maestrului, 
ele sunt o repetare a Ideen ale lui Husserl, au început ca o serie de prelegeri la 

Sorbona şi au fost structurate astfel încât să-l onoreze pe cel mai mare filosof al 
Franţei, se bazau aproape de la început nu doar pe epoche, reducţie şi purificare 
transcendental-fenomenologică, dar, tacit, şi pe epoche, reducție şi purificare 
egologică, în timp ce epoche, reducția şi purificarea eidetică, tema principală a 
Părţii 1 a Cărţii Întâi a Ideen, e tratată, straniu, în a IV-a Meditaţie. Până când au 
fost abandonate în favoarea Krisis, care se referă nu doar strict la proiectul 
Wissenschafislehre, dar şi la vremurile teribile ale anilor 1920 şi 1930, în 
special din Germania de după Primul Război Mondial, Husserl le considera 
afirmaţia lui finală. Referitor la textul propriu-zis, el constă de fapt din două 
texte, primul fiind o analiză destul de continuă în primele patru „Meditationen”, 
a patra fiind, aşa cum am sugerat, compusă din tot felul de anexe la ideile 
expuse în „Meditationen I-III”, iar celălalt text — un tratat despre constituirea 
Celuilalt. Mulţi consideră această lucrare esențialmente epistemologică și 
intelectualistă deşi, dacă e citită cu atenție, găsim în ea și unele aluzii la teoria 
fenomenologică a valorii şi a acțiunii. 


7. Alineatul de mai sus poate fi interesant, dar arată el oare cum să faci 
fenomenologie? Cineva ar putea continua în acelaşi spirit despre afirmaţiile 
metodologice, de exemplu epoche, reducția şi purificarea eidetică, spunând că 
Husserl era, încă din primele perioade ale activității lui, de părere că putem 
vedea cumva esențe universale a la Platon, deşi, spre deosebire de Platon, 
această „vedere” e întemeiată pe experimentarea serioasă sau fictivă a unui caz 
particular, care e un exemplu al esenței universale sau eidos-ului. Mai mult, 
Husserl a contribuit semnificativ la metoda evidențierii eidetice descriind rolul 
așa-numitei „varieri libere în fantezie” în clarificarea a ceea ce poate fi numit, 
după aceea, o „esență pură”. Dar arată asta cum să vezi o esenţă? 


8. Mă tem că cititorul meu a citit sau a auzit atâtea afirmații precum cele 
de mai sus încât îi vine greu să conceapă altfel de enunțări. Doar, în cele din 
urmă, adepții lui Aristotel sau Hegel nu prea oferă expuneri aristoteliene sau 
hegeliene despre lucruri la care aceştia nu s-au gândit. Se poate oare preda 
efectuarea analizei reflexive, mai curând decât ceea despre ce este ea? 

NIŞTE INTEROGĂRI 


9. Poate că modul de predare descris în continuare este socratic, deoarece 
implică interogarea de către profesor şi urmăreşte generarea de înţelegere în 
studenţi. General vorbind, totuși, Socrate presupunea și el, cred, că interlocutorii 
lui aveau înţelegeri vagi şi le cerea exemple pentru a le clarifica; am descoperit 
că asta funcţionează. În această abordare, le spun studenților că voi pune 
întrebări despre analiza centrală din Analiza reflexivă şi aştept răspunsuri cu 
exemple bune, apoi merg sistematic. În afară de următoarea listă de întrebări, 
există și întrebări de continuare, puse între paranteze, iar profesorul e încurajat 
să elaboreze mai multe. Unele dintre aceste întrebări sunt „întrebări capcană”, 
adică întrebă cu asumpții false, fiindcă studenţii trebuie să fie atenți la 
asemenea lucruri. 


41. Ce au în comun experimentarea de toate tipurile şi poziţionalitatea de 
toate tipurile, şi cum diferă ele în mod specific? (În ce fel se aseamănă această 
întrebare cu întrebările despre plante şi animale? Dar lucrurile despre care se 
întreabă diferă în mod concret sau doar abstract? Ce semnifică această ultimă 
întrebare? Pe măsură ce continui, îi urmăresc pe ceilalți studenţi, ca să văd dacă 
sunt de acord sau nu cu studentul care răspunde, şi deseori îi întreb pe unii 
dintre ei la ce exemple se gândesc). 


4/2. Există două specii de experimentare, cu trei subspecii în fiecare 
specie, dar, de la bun început, ce au în comun speciile şi cum diferă ele? (Care 
sunt aspectele inobservabile ale fiecăreia dintre acestea? Putem să le observăm 
cumva în Ceilalţi sau doar în noi înșine? Trebuie ca exemplele noastre să fie 
serioase, sau pot fi şi fictive?) 


7/3. Există vreun motiv pentru a începe cu experimentarea directă? Dintre 
cele trei tipuri de experimentare, există vreun motiv pentru a începe cu 
perceperea? 


74. Cum diferă perceperea de amintire și aşteptare? (Experimentarea 
trebuie să fie neapărat a unor lucruri fizice? Cum variază intermediarii în aceste 
trei tipuri?) 


45. Intermediarii experimentării indirecte și cei ai experimentării directe 
diferă între ei? (Cum diferă experimentarea indirectă de cea directă?) 

76. Să presupunem că cineva îşi aminteşte de același lucru de două ori. 
Lucrul despre care îşi amintește este atunci acelaşi lucru sau e vorba de două 
lucruri? Cum diferă el (sau ele)? (Se pot pune aceleași întrebări despre un lucru 
(sau niște lucruri) din viitor şi, dacă da, care e / sunt răspunsul / răspunsurile? 
Nu uitaţi să folosiți mai multe exemple.) 


+7. Trebuie ca obiectele celor trei tipuri de experimentare indirectă să fie 
în zone temporale distincte, aşa cum trebuie să fie obiectele experimentării 
directe? Aici, dacă există trei tipuri de experimentare a realităților şi trei tipuri 
de zone temporale (construiți o clasificare încrucişată în formatul 3 x 3), care ar 
fi exemplele adecvate celor nouă clase bideterminate? (Oare toate obiectele 
experimentării sunt realităţi şi, dacă nu, ar trebui să fie necesare încă trei sau 
şase clase de exemple şi, dacă ar fi aşa, care ar fi ele?) 


+8. In cazul credinţei, există grade de siguranță negativă, neutră sau 
pozitivă? Poate să se schimbe gradul de siguranță? 


7/9. Aceleaşi întrebări, cu referire la valorizare şi voire. 


710. Cum se aseamănă şi cum diferă plăcerea şi iubirea? Există grade ale 
valorizării? 
711. Poate cineva să voiască să voiască? Să-i placă să creadă? Ce alți 


compuşi de acest tip mai există? 


412. Se poate întâmpla ca unei persoane să-i placă şi să voiască să-și 
amintească şi să perceapă? Pot exista întâlniri în care să nu apară asemenea 
reflexivităţi? 


413. Propriul organism poate fi perceput în mai mult de o singură 
manieră? Vizual? Auditiv? Tactil? Privat? 


414. Ce ar trebui să se întâmple în organism pentru ca cineva să-şi vadă 
propria talpă şi s-o atingă? Poate cineva să-şi perceapă ceafa? Cum, şi dacă nu, 
de ce nu? 


715. In ce mod se aseamănă și în ce mod diferă atingerea mâinii Celuilalt 
şi atingerea mâinii proprii? 


116. Ce se întâmplă cu un miros atunci când cineva îşi astupă nasul? 

417. Cum se aseamănă şi cum diferă între ele un pat şi un scaun? 
Mănuşile și pantofii? 


718. Cum se poate ca ceva să apară ca mai mare şi mai zgomotos când 
scade distanța dintre acest ceva și propriul organism? 


7419. Altfel decât prin limbaj, cum putem fi siguri că Celălalt percepe 
același lucru? 


420. Cum putem fi siguri că un lucru nu este viu? Dacă nu putem, de ce 
nu? 


86 


Remarcă finală: 
Nevoia de analize reflexive 


În ultimii 40 de ani, am fost prezent cam la patru conferinţe de 
fenomenologie pe an şi am auzit cel puțin şase prezentări la fiecare dintre ele. 
Asta înseamnă cam 1.000 de prezentări; pe lângă ele, în acești ani am citit cel 
puțin tot atâtea articole de revistă şi capitole de cărți considerate 
fenomenologice. Pe această bază, pot să spun că practic toate aceste exprimări 
considerate fenomenologice sunt, de fapt, studii savante, în care, deseori, se 
oferă interpretări pătrunzătoare ale scrierilor de obicei dificile ale titanilor 
trecutului tradiţiei noastre. Îmi place mult să aud şi să citesc asemenea studii 
savante, şi am contribuit şi eu la această masă cu câteva zeci de texte despre 
Dorion Cairns, Aron Gurwitsch, Alfred Schutz, dar şi Edmund Husserl, Maurice 
Merleau-Ponty şi Jean-Paul Sartre, şi chiar proto-fenomenologul american 
William James; nu doar că particip cu plăcere la studiul savant, dar recunosc că 
e şi va fi mereu profund necesar pentru a putea să profităm la maximum de 
mărețul nostru trecut. În ceea ce ţine de studiul savant, mi-aş dori doar să existe 
mai multe comparații între aspectele poziţiilor titanilor noștri, fiindcă acestea, 
cred eu, ar favoriza crearea a mai multă fenomenologie. 


Cu toate acestea, aproape tot ceea la ce tocmai m-am referit aparține, în 
principiu, tipului de cercetare numit, în cel mai bun caz, studiu savant. Utilizez 
deseori „filologie” ca sinonim pentru „studiu savant”, pentru că oferă un 
contrast potrivit cu „fenomenologie”. Aceste studii savante sau filologice sunt 
literatură secundară, nu primară. Desigur, multe dintre interpretările pe care le- 
am auzit şi pe care le-am citit indică angajamente față de poziții stabilite din 
timp, de obicei cele ale autorului textului interpretat. Extrem de rare sunt 
obiecțiile referitoare la un aspect sau altul al poziției interpretate, şi încă şi mai 
rară e oferirea de alternative fenomenologice la aspectele observate, adică de 
corectări fenomenologice, ca să nu mai zic de aprofundările şi extinderile 
descrierilor lucrurilor despre care e vorba. 


In cazurile în care se indică acordul cu poziția interpretată, rar când se 
spune că acest acord e bazat pe observarea reflexivă a lucrurilor tematizate. I- 
am provocat amiabil în această privință pe câțiva prieteni din tradiția noastră și, 

uneori, îmi spuneau că văd lucrurile în cauză chiar atunci când interpretează 
textele altora. Când continuam întrebându-i de ce nu spun asta sau, mai 
important, de ce nu continuă prin a nuanța poziţia pe care au interpretat-o, 
prietenii mei, de obicei, nu aveau niciun răspuns. Și nu au răspunsuri nici când 
îi întreb dacă au obiecţii fenomenologice, obiecţii bazate pe observarea 
lucrurilor însele. 


Ca atare, o interpretare e adevărată dacă ceea ce se afirmă în ea poate fi 
găsit, exprimat sau sugerat, în scrierile autorului. (Interesant, poate fi vorba de 
acelaşi autor ca şi autorul interpretării, de exemplu atunci când un autor îşi 
interpretează propriile texte mai timpurii.) Dacă ceea ce e afirmat într-un studiu 
savant nu poate fi găsit în textele autorului interpretat, atunci interpretarea ca 
atare e falsă. Cu toate acestea, ar putea fi adevărată cu referire la lucrurile însele 
despre care e vorba, dar asta nu e același lucru cu a fi adevărată cu referire la 
texte. 


Spre deosebire de studiul savant / filologie, care, repet, e adevărată sau 
falsă cu referire la texte produse deja, speciile de expuneri produse în ceea ce eu 
prefer să numesc „cercetări” — şi care, în tradiția noastră, sunt deseori numite 
„descrieri” — sunt adevărate sau false cu referire la lucruri. Este posibil ca 
lucrurile despre care e vorba să fie texte, şi în acest caz autorul își pune întrebări 
precum Ce este un text? În ce mod textele sau discursurile se referă la lucruri, 
precum şi la alte texte sau discursuri? Cum poate fi un text adevărat sau fals cu 
referire la texte sau discursuri, ca şi cu referire la alte lucruri? etc., şi atunci 
elaborează o fenomenologie a interpretării sau o hermeneutică. De obicei, 
totuşi, o descriere este adevărată sau falsă cu referire la altceva decât un text, iar 
adevărul sau falsitatea ei sunt judecate în fenomenologie pe baza observării 
reflexive a lucrurilor despre care e vorba. 


Concluzia a ceea ce zic e că foarte puţin din ceea ce este sau ar fi numit 
de autori „fenomenologie”, dacă ne referim la cele cam 2.000 de exprimări pe 
care le-am auzit sau citit în anii mei în tradiția noastră e în general 
fenomenologie, mai curând decât studiu savant sau filologie. În această privinţă, 
după cum am menționat deja, sunt oarecum vinovat, deși, de la primul meu 
eseu, apoi, în ultimul timp, din ce în ce mai mult am încercat să produc texte 
fenomenologice în genul pe care îl numesc acum „analize reflexive”. Acestea 
sunt despre lucrurile însele, şi scrise într-un mod care, sper, l-ar face pe auditor 
sau pe cititor nu să se întrebe „În ce loc o mare personalitate a trecutului 
exprimă ceea ce se afirmă aici în mod interpretativ?” ci, mai curând, să se 

întoarcă spre lucrurile însele despre care este vorba şi să se întrebe dacă ele sunt 
aşa cum am afirmat eu că sunt. Referințele la autori majori, citatele şi notele de 
subsol se numără printre modurile în care auditorul sau cititorul pot fi orientați 
să privească ceea ce exprimăm drept un studiu savant, aşa că e cel mai bine să 
includem cât mai puţin sau deloc din „aparatul ştiinţific” într-o descriere sau o 
analiză reflexivă bazată pe analiza reflexivă a lucrurilor despre care e vorba. 


Dacă ne întrebăm despre auditoriul celor circa 2.000 de discursuri şi texte 
pe care am încercat să le înțeleg pe parcursul anilor, răspunsul e uşor de găsit: 
De obicei, e vorba de colegii mei de profesie, care se pricep la asemenea studii 
tehnice și, prin urmare, aparțin unei specialități, şcoli de gândire sau cel puţin 
discipline concrete. Dacă ne întrebăm, prin contrast, cui ar putea fi adresate 
cercetările / investigaţiile, mai curând decât studiile savante, am putea include 
aici auditori şi cititori care nu sunt neapărat versaţi în aparatul tehnic, precum şi 
colegi din alte specialități, şcoli de gândire sau discipline, dar, mai mult, ne-am 
putea gândi la studenţi. Lăsându-i la o parte pe colegii profesioniști, ce învaţă 
studenții în afară de să facă studii savante, dacă tot ceea ce aud şi citesc nu sunt 
decât studii savante? Mai există ceva în afară de cum să facă mai multe studii 
savante, iar metoda studiului savant nu e mai curând interpretarea de text decât 
observare reflexivă a lucrurilor despre care e vorba, care, de obicei, nu sunt 
texte? Nu e de mirare că unii colegi au început să se întrebe dacă măreaţa 
noastră tradiție nu degenerează cumva într-un simplu tip curios de istorie a 
filosofiei secolului XX. 


Ca să evităm asta, avem nevoie de multă predare și scriere nu de filologie, 
ci de fenomenologie sau, din nou, analiză reflexivă. 


Desigur, am publicat un text, tradus deja în zece limbi, şi vor mai fi 
probabil şi altele, despre ce cred că e analiza reflexivă şi chiar îmi închipui că e 
o analiză reflexivă a abordării „analiză reflexivă”. (Am încurajat traduceri în 
limbile mai mici, dar şi în limbile mai răspândite, precum spaniola, engleza, 
franceza, portugheza şi rusa, fiindcă, deşi o parte tot mai mare a comunicării 
între profesionişti e în engleză, colegii îmi spun că predau de obicei în limbile 
lor locale și pentru studenți ar fi utile mai multe materiale scrise în aceste 
limbi.) Textul meu exprimă într-un alineat recunoştinţa față de personalitățile de 
la care am învăţat, are o singură notă de subsol şi niciun citat. 


Desigur, nu sunt eu primul care scrie texte în acest gen: în tradiția noastră 
se pot găsi extrem de multe exemple, începând cel puţin cu The Principles of 

Psychology (1890) de William James. Apropo, titanii tradiţiei noastre, pe care ar 
trebui să-i emulăm, au făcut foarte puţine studii savante. 


Ceea ce sper că se va întâmpla e ca aceste descrieri, făcute de mine şi de 
alții, vor fi predate, fiind date ca temă, una câte una, unui seminar avansat la 
nivel de licenţă, masterat sau doctorat, ca să fie studiate în seara de dinainte de 
seminar, iar şedinţa seminarului va fi dirijată de profesor într-o manieră 
socratică, prin întrebări precum Care e tema acestei analize reflexive? Există o 
denumire mai bună pentru această temă? V-aţi gândit anterior la ea? Puteţi găsi 
în propria voastră viață mentală exemple serioase sau fictive de lucruri abordate 
aici? Sunt ele aşa cum se descrie în această analiză reflexivă? Dacă nu, cum ar 
putea ele să fie descrise mai bine? Consideraţi adevărate corectările şi nuanţările 
exprimate de colegii voştri? Dacă le considerați adevărate, cum le puteţi face să 
avanseze, adică să le nuanţaţi voi înşivă cu descrieri bazate pe alte analize 
reflexive? Avem cu toţii, pentru început, acces la vieţile noastre mentale, şi, în 
continuare, îl putem îmbunătăţi prin mai multă practică, transformându-l într-o 
abilitate. Astfel, sper că, pe viitor, se vor forma mai mulți fenomenologi decât 
filologi. E nevoie de mai mulţi fenomenologi, iar analizele reflexive sunt un 
mijloc pentru satisfacerea acestei necesități. 


În prezent, nu le predau doctoranzilor, dar, dacă le-aş preda, i-aș învăţa în 
primul rând analiză reflexivă — adică să fie fenomenologi. Dar i-aş încuraja şi să 
publice mai ales studii savante imediat după absolvire, până obţin un post stabil. 
Asta fiindcă e mai uşor să faci studii savante, şi poți produce mai multe în 
fiecare an, fiindcă pot fi mai ușor înţelese de colegii din alte şcoli de gândire și 
fiindcă sunt mai sigure, fiind susținute de pasaje scrise de autorități recunoscute, 
mai curând decât de propriile observaţii reflexive, care se cer confirmate prin 
analizele reflexive ale altora. Dar i-aș sfătui ca, după ce au obţinut un post 
stabil, să producă din ce în ce mai multă fenomenologie, şi astfel să fie 
fenomenologii care s-au pregătit să fie. 


Unul dintre motivele din care studenţii şi mulți profesionişti deja afirmați 
ezită uneori să producă fenomenologie este faptul că titanii trecutului au produs 
deseori analize de lungimea descurajantă a unei cărți, cu care doar puţini dintre 
noi se simt în stare să rivalizeze. Dar vă îndemn să începem să reflectăm asupra 
lucrurilor a căror înţelegere poate fi mişcată înainte în cam zece pagini — ceea ce 
am încercat eu să fac. Alte motive din care cineva ar putea să ezite să încerce să 
facă fenomenologie, mai curând decât filologie ar putea fi deprinderea profund 
înrădăcinată de a face anume filologie şi faptul că-i vede pe alţii făcând asta. 

Dar dacă privim din nou la ceea ce au făcut titanii trecutului nostru minunat, 
putem vedea analize reflexive scurte şi lungi, şi atunci putem rezista 
conformismului şi găsi curajul să luptăm împotriva deprinderii prin practică 
disciplinată continuă. ŞI, fără îndoială, analiza reflexivă are nevoie de practică. 


Nu sunt în niciun caz primul care îndeamnă să se facă mult mai multă 
fenomenologie şi mult mai puţină filologie. Ar putea părea neobişnuită doar 
sugestia mea explicită privind genul analizelor reflexive concise și focusate pe o 
singură temă, care să fie predate în mod socratic în grupuri mici. Dacă abilitatea 
de a face analiză reflexivă nu va fi învățată şi practicată de următoarea 
generație, tradiția noastră e moartă. 


finis 


